Sihhee nurangalhu aadha thakun Dhivehinge haalu dheravanee!\nސިއްހީ ނުރަނގަޅު އާދަތަކުން ދިވެހިންގެ ހާލު ދެރަވަނީ!\nދިވެހިންނަކީ ޒަމާނުއްސުރެ ވަރަށް ސާދާ ކެއުމުގެ ސަގާފަތަކަށް އާދަވެފައިވާ ބައެކެވެ. ސިއްހަތާ ބީރައްޓެހި ވިސްނުމެއްގެ ތެރޭން ނުރަނގަޅު އާދަތަކެއް ހިފި މިއަދު މި ތިބީ އޭގައި ބަނދެވިފަ އެވެ. އޭގެ ސަބަބުން ގާތްގަނޑަކަށް ހަތަރުލައްކައެއްހާ މީހުންގެ މި އާބާދީ ނުރައްކާތެރި ބަލިތަކުގެ ތެރެއަށް ގެނބެމުން ދެ އެވެ. ބައެއް މީހުން ނުބައި އާދަ ދޫކޮށް ނުލަނީ މީރު ބިލެތްގަނޑުގެ ރަހަ ހަނދާން ނެތިދާނެތީ އެވެ. ދުންފަތުގެ ދެވި ފިލައިދާނެތީ އެކަމާ ދުރަށްދާކަށް ބޭނުމެއް ނުވެއެވެ. ޕެރަމެޑިކް ފެސިލިޓީތަކާއި ފެންވަރު ރަނގަޅު ބޭހާއި އައިސީޔޫތައް ނެތިގެން މުޒާހަރާތަކަށް ނިކުންނަ ހިޔާލު ކުރާއިރު އައިސީޔޫ ތައްޔާރުކުރަން މިވަރަށް މި ހިފަނީ އެތަނަށް ވަންނަންޖެހޭ ދުވަސް ވަރަށް ކައިރިވެއްޖެ ކަމަށް ބަލައިގެން ކަމަށް ވެސް ބައެއް ފަހަރާ ހީވެއެވެ.\nހެލިފެލިވެ އުޅުން މަދުވުމުގެ ސަބަބުން ޖެހޭ ހަކުރު ބައްޔާއި، ޕްރެޝާ މައްސަލަތައް އަބަދުވެސް އާބާދީ ވަށައިލަ އެވެ. ރާއްޖޭގައި ދުންފަތުގެ އިސްތިއުމާލުކުރުން ގިނަ އެވެ. ނަތީޖާއެއްގެ ގޮތުން އަނގަޔާއި ކަރާއި، ކަރުގެ އެތެރޭގެ ބައިތަކާއި ފުއްޕާމެއަށް ޖެހޭ ކެންސަރު ދިވެހިންގެ ތެރެއަށް އާންމުވެ، އާންމުކޮށް ފަސްދޮޅަހަށްވުރެ މައްޗަށް ދިއުމުން އެހެން ގައުމުތަކުން ފެންނަ ހިތުގެ ބަލިތައް ރާއްޖޭގައި ފެންނަ އުމުރުފުރާ 30 އަހަރާއި 35 އަހަރާ ދެމެދަށް ދަށްވެފައި ވެއެވެ. މިދިއަ ވިއްސަކަށް އަހަރު ތެރޭގައި ޅައުމުރުގައި ކައިވެނިކުރާ އަންހެންކުދިންނާއި ޅަފަތުގައި މަރުވާ ކުދިންގެ އަދަދު ފާހަގަކޮށްލެވޭ މިންވަރަކަށް މަދުވެފައިވީ ނަމަވެސް އަދި މެލޭރިއާ ނެތް ގައުމެއްގެ ގޮތުގައި ރާއްޖެ އެވޯޑު ހޯދިޔަސް، އާންމު ސިއްހަތުގެ ދުޅަހެޔޮކަން އިތުރުވެއްޖެކަމަށް ބުނެވޭނެ ޗާންސެއް ނެތެވެ.\nދިވެހިންނަކީ ޓެކްނޮލޮޖީއާ ދޯޅު ބައެކެވެ. އާ އީޖާދުތަކާއި އާ ވިސްނުންތަކަށް މަރުހަބާ ކިޔާބައެކެވެ. ގިނަ ކަންތައްތަކާބެހޭ ހަބަރު އޮޅުންފިލުވައި، ބަލައި ހޯދުމުގެ ޝައުގުވެރިކަން ބޮޑު ބައެކެވެ. ހާއްސަކޮށް އިންޓަނެޓްގެ ރަސްކަން ފެށިފައިވާ މި ޒަމާނުގައި އިނގިލިކުރީގެ ޖާދުލުން ބޭނުންވާ ކޮންމެ ކަމެއްގެ މައުލޫމާތު ހޯދައި ބަލާލެވޭއިރު، ސިއްހަތާ މެދު ތިބެވުނީ ކަނު އަނދިރީގައި ކަމަށް ބުނުމަކީ ބޭއިންސާފަކަށް ވާނެ އެވެ.\nދިވެހި ސިއްހީ މާހިރުން ވެސް ދެކިވަޑައިގަންނަވަނީ އެގޮތަށެވެ. ރާއްޖޭގެ ސިއްހީ ދާއިރާގައި އެތެރަހަށީގެ ބަލިތަކަށް ފަރުވާ ދިނުމުގައި 13 އަހަރު ހިދުމަތްކުރައްވާފައިވާ، އައިޖީއެމްއެޗްގެ ސީނިއާ އިންޓާނަލް މެޑިސިން ސްޕެޝަލިސްޓް ޑރ. އަލީ ނަޒީމް ދެކިވަޑައިގަންނަވާ ގޮތުގައި ފާއިތުވި ވިއްސަކަށް އަހަރު ތެރޭގައި ސިއްހަތާމެދު ދިވެހިންގެ ސަމާލުކަން ފާހަގަކޮށްލެވޭ މިންވަރަކަށް ވަނީ އިތުރުވެފަ އެވެ. ނަމަވެސް އެ ސަމާލުކަން ބޮޑަށް އައިސްފައި އޮތީ ޑޮކްޓަރަށް ދެއްކުމާއި ޓެސްޓު ހެދުމުގެ ކަންކަމުގަ އެވެ. ބަލިތަކުން ރައްކާތެރިވުމަށް ކުރަންޖެހޭ ކަންކަން ކުރުމުގައި އަދިވެސް ދިވެހިން އުޅެނީ ފަހަތުގަ އެވެ.\n"އާންމުކޮށް ބުނާނަމަ އަޅުގަނޑުމެން އެންމެ އެދެވޭ ގޮތަކަށް އަދިވެސް ހޭލުންތެރިކަމެއް ނާދޭ. ފަހަރެއްގަ ވެދާނެ ދިވެހިންނަށް އަދި ވަގުތު ބޭނުން ވަނީ ކަމަށް. މިސާލަކަށް ޓެސްޓް އެބަ ހަދާލާ. ހަދާފަ މި ބަލަނީ ޕްރެޝާ ކިހާވަރެއްތޯ، ކޮލެސްޓްރޯލް ނޫނީ ހަކުރު ކިހާ ވަރެއްތޯ ހުރީ، ދެން އެހިސާބުން ޑޮކްޓަރު ބޭސް ދިނަސް އަދި، ބޭސް ނުދީ ފަރުވާތެރިކަން ބެހެއްޓުމަށް ބުނުމުން އެއަށް ގިނަ ފަހަރަށް އަމަލެއް ނުކުރެވޭ. އަނެއްކާވެސް ތިން މަސް ހަތަރުމަސް ވީމަ ޓެސްޓު ހަދާނެ، އެކަމަކު ނަތީޖާއެއް ހޯދަން ނުހަދާ ޓެސްޓެއްގެ ފައިދާއެއް އޮންނާނެތޯ،" ޑރ ނަޒީމް ވިދާޅުވި އެވެ.\nގޯސްކޮށް ކުރެވެނީ ކޮންކަމެއް؟\nސިއްހީ ނަޒަރަކުން ބަލާނަމަ ރާއްޖޭގެ އާބާދީ ކަސްރަތަށް އަހުލުވެރިކުރުވަންޖެހޭ މިންވަރު ބޮޑެވެ. އަބަދު އަރާމު ކުރުމުގެ މައްސަލަ ބޮޑުވުމުގެ ސަބަބުން ގައިންގަޔަށް ނާރާ ބޮޑެތި ބަލިތައް ދިވެހިންގެ ތެރެއަށް ފެތުރޭ ނިސްބަތް މަތިވަނީ އެވެ. އަދި ހަމަ އެހެންމެ ކެއުމުގައި ވަކި ހަމައެއް ނެތި ކާނާ ބޭނުންކުރުމުގެ ނަތީޖާއެއްގެ ގޮތުން ބައެއް މާއްދާތައް މިންވަރަށްވުރެ އިތުރަށް ހަށިގަނޑަށް އެތެރެވުމުން ހަށިގަނޑުގެ އެކި މަސައްކަތްތަކަށް އާދަޔާ ހިލާފު ބަދަލުތަކެއް އައުމުގެ ސަބަބުން ނިކުންނަ މައްސަލަތައް ވެސް އިތުރެވެ.\n"އާންމުކޮށް މިހާރު އެންމެން ވެސް މި އުޅެނީ ސައިކަލުގަ. ގެއާ ޖެހިގެން ހުންނަ ގެއަށްވެސް ހިނގާފަ ދިއުން ވަނީ ބުރަ ކަމަކަށް. ގޮނޑީގައި އިނދެގެން މަސައްކަތް ކުރާ އާބާދީ އިތުރުވެފައިވީ ނަމަވެސް އޮފީހުން ގެއަށް ސައިކަލުގައި އައިސް ދެންވެސް ދެވެނީ ހަށިގަނޑަށް ރެސްޓެއް. ހިނގުމާއި ހެލިފެލިވެ އުޅުން އެއްގޮތަކަށްވެސް މި ޝެޑިއުލަކު ނުހިމެނޭ. ކެއުމަށް ބަލާއިރު، ތަރުކާރީ ދިވެހިންގެ ކެއުމުގެ ތެރެއަށް ވަދެފި، ނަމަވެސް ދިވެހިންނާއި ރައްޓެހިވީ ހަމައެކަނި ކެބެޖާއި ކެރެޓާ ކިއުކަމްބާ. އިތުރު އެއްޗެއް ބޮޑެތި މީހުންވެސް ނުކައި، ހާއްސަކޮށް ކުޑަކުދިންގެ ތެރޭ ތަރުކާރީ ނުކާ ކުދިން ގިނަ،" ބަލިތަކާ ރައްޓެހިވާ ގޮތަށް ގޯސްކޮށް ދިރިއުޅުމުގެ އާދަތައް ބައްޓަން ކުރެވޭ ގޮތްތަކާ ބެހޭގޮތުން ޑރ. ވިދާޅުވި އެވެ.\nފަހަކަށް އައިސް ރާއްޖޭގައި ހިތުގެ ބަލިތައް އިންތިހާއަށް އިތުރުވެ، ކެންސަރު ބަލީގައި ގޮތް ހުސްވެފައިވާ މީހުންގެ އަދަދު ހައިރާންވާހާ މިންވަރަށް އިތުރުވެފައިވާއިރު، މި ދެކަން އެންމެ ބޮޑަށް ގުޅި ލާމެހިގެން އަންނަނީ ދުންފަތުގެ އިސްތިއުމާލު ކުރުމާ އެވެ. ކުށްވެރިއަކީ ހަމައެކަނި ދުންފަތެއް ނޫނެވެ. އާދަކޮށް އަނގަ މީރުކޮށްލުމަށް ދުންފަތާ ނުލައި އަނގަޔަށްލާ ބޮޑު ބިލެތްގަނޑުގައި ވެސް ކެންސަރުގެ މާއްދާތައް އިންތިހާއަށް އެކުލެވެ އެވެ. މިއީ ޑަބްލިޔުއެޗްއޯ އިންވެސް އެއްބަސްވާ ހަގީގަތެކެވެ. އެހެންކަމުން ބަދަލުކުރަން ޖެހިފައިވަނީ ކަށީގައި ހަރުލާފައިވާ އާދަތަކެކެވެ. ދުންފަތުގެ އިސްތިއުމާލުކުރާ މީހުންވެސް އެކަން ހުއްޓާލަންޖެހޭ ސަބަބަކީ އަމިިއްލަ ހަށިގަނޑުގެ އިތުރަށް އެމީހުންގެ ސަބަބުން މާހައުލުގައި ދިރިއުޅޭ ކުށެއްނެތް އެތައް ބަޔަކު ނުރައްކަލަށް ހުށަހެޅޭތީ އެވެ.\nބަލިތަކަށް އިތުރުވުމެއް އައިސްފައިވޭތަ؟\nހެލްތު ޕްރޮޓެކްޝަން އޭޖެންސީ (އެޗްޕީއޭ) ގެ ތަފާސް ހިސާބުތަކަށް ބަލާއިރު، ރާއްޖޭގެ އާބާދީގެ އެންމެ މަތީ ޕަސެންޓަކަށް ދިމާވެފައިވަނީ ލޭ މައްޗަށް ދިއުމުގެ މައްސަލައެވެ. ދެވަނައަށް ހިތުގެ ބައްޔާއި ހަކުރުބަލި ހިމެނޭއިރު، ކެންސަރު ވެސް ހިމެނެނީ މި ލިސްޓުގެ އެންމެ ކުރީގަ އެވެ. ހަކުރު ބައްޔަށް ބެލިނަމަވެސް މުޅި އާބާދީގެ 1.05 ޕަސެންޓަކީ ބަލި ތަހައްމަލުކުރަން ޖެހިފައިވާ މީހުންނެވެ. ދާދިފަހުން އާސަންދައިން ހާމަކުރި ތަފާސް ހިސާބަށް ބަލާއިރު ކެންސަރު ބަލި ރާއްޖޭގައި އިތުރުވެފައިވާ މިންވަރަކީ، އަހަރެއްގެ މައްޗަށް ކެންސަރަށް ފަރުވާ ކުރުމަށް އާސަންދައިން މިލިއަނެއްހާ ރުޔާ ހަރަދުކުރަންޖެހިފައިވުމެވެ. ހިތުގެ ބަލި ރާއްޖޭގައި ޖެހޭ އުމުރުފުރާ 32 އަހަރާއި 35 އަކާ ދެމެދަށް ބަދަލުވެވެފައި އެވެ.\n"ދުނިޔޭގެ އެހެން ގައުމެއްގެ މީހަކު ގަބޫލެއްވެސް ނުކުރާނެ 32 އަހަރުގައި ހާޓް އެޓޭކެއް ޖެހިއްޖޭ ބުނުމުން. މިއީ ވަރަށް ދެރަ މައްސަލައެއް. އެ އުމުރަކީ އާންމުކޮށް މީހަކަށް ދިރިއުޅުމެއް ފަށައިގަނެވޭ އުމުރު. އެ އުމުރުގައި ނުރައްކާތެރި ބައްޔެއްގައި ބަނދެވެން ޖެހުމަކީ އުމުރަށް އުފުލަންޖެހޭ ހިތާމައެއް،" ޑރ ވިދާޅުވި އެވެ.\nގައިން ގަޔަށް އަރާ އެންމެ ނުރައްކާތެރި ބަލިތައް ރާއްޖޭގައި ހިމެނޭ ނިސްބަތަށް ބަލާއިރު ހެޕަޓައިޓިސް ބީ އާއި އެޗްއައިވީ ފަދަ ބަލިތައް ރާއްޖޭގައި އެބަ އުޅެ އެވެ. ނިސްބަތުން ގިނައޭ ބުނުން އެންމެ އިންސާފުވެރިއެއް ނުވާނެ އެވެ. އެޗްއައިވީ އާއްޖެއިން އެންމެ ފުރަތަމަ ފާހަގަވީ 1991 ވަނަ އަހަރުއެވެ. އޭގެ ފަހުން ފާއިތުވި 25 ވަރަކަށް އަހަރު ތެރޭގައި އޭޑްސް ޖެހުނު މީހުންގެ އަދަދު އުޅޭނީ 19 ގަ އެވެ. އެ މީހުންގެ ތެރެއިން މިހާރު ދުނިޔޭގައި ތިބީ ގާތްގަނޑަކަށް 10 ވަރަކަށް މީހުންނެވެ.\nހައްލަކީ ރައްކާތެރިވުމެވެ. ޑޮކްޓަރީ ބޭހަށް ބަރޯސާވުމަށް ވުރެ ބޮޑަށް ވަގުތު އޮއްވައި ބަލިން ރައްކާތެރިވުމަށްވުރެ ބޮޑު އުފަލެއް ކޮބައިހެއްޔެވެ. ޑރ. ނަޒީމް ވިދާޅުވާ ގޮތުގައި ރާއްޖޭގެ އާންމު ސިއްހަތުގެ ދުޅަހެޔޮކަން މުސްތަގުބަލަށް ލަފާކުރާނަމަ އަދި އޮތީ ވަރަށް މާޔޫސީ ފައްތަރެއްގަ އެވެ. އެކަން ބަދަލުކުރަން މަސައްކަތް ކުރަންޖެހެނީ ވަގުތު ހޯދައިގެން އަމިއްލަ ސިއްހަތަށް ރަނގަޅު ގޮތްވުން އެދިގެން ކުރެވޭ މަސައްކަތްތަކަކުންނެވެ. އެއީ ކަސްރަތާއި ހެލިފެލިވެ އުޅުމަށް އަމިއްލަޔަށް އެދިގެން ހިއްވަރު ދީގެންނެވެ. މިކަމަށް އިޖްތިމާއީ ދުޅަހެޔޮކަން އިތުރުކުރުން ވެސް މުހިއްމެވެ. އެކަކު އަނެކަކަށް ކުރާ އިހުތިރާމް އިތުރުކޮށް މުޖުތަމައުގެ "މެންޓަލް ހެލްތު ލެވަލް" ވެސް އިތުރުކުރަން ޖެހެއެވެ. އޭގެ އެންމެ ބޮޑު މިސާލެއްގެ ގޮތުން ޑރ. ނާޒިމް އިޝާރާތްކުރެއްވީ ޗައިނާ ޖަޕާނާ ސިންގަޕޫރު ފަދަ ގައުމުތަކަށެވެ. މިކަމަށް މަސައްކަތް ކުރަންޖެހޭ ވަގުތަކީ މިހާރެވެ.


BREAKING: Salman Jalah Gengosfi - Vaguthu\nސަލްމާން ޖަލަށް ގެންގޮސްފި\nބޮލީވުޑްގެ މަޝްހޫރު ތަރި ސަލްމާން ހާން ފަސް އަހަރަށް ޖަލަށްލާން މިއަދު ކުރި ޙުކުމާއި ގުޅިގެން އޭނާ ޖަލަށް ގެންގޮސްފިއެވެ.\nމި ޙުކުމް ތަންފީޒު ކުރުމަށް ސަލްމާން ގެންގޮސްފައިވަނީ ޖޯދާޕޫރު ސެންޓްރަލް ޖަލަށެވެ. ސަލްމާން ޖަލަށް ގެންދިއުމަށް ކުރިން ހަމަޖެހުނީ، އޭނާގެ މެޑިކަލް ޓެސްޓްތަކެއް ހެދުމަށްފަހުގައި ކަމަށްވީނަމަވެސް ދާދި ދެންމެއަކު އޭނާ ޖަލަށް ގެންގޮސްފައި ވަނީ ޓެސްޓްތައް ނަހަދާ ކަމަށް ރިޕޯޓްތައް ބުނެއެވެ.\nނަމަވެސް ޖަލު ގޮޅީގައި ބަންދު ކުރުމަށްފަހު ވަރަށް އަވަހަށް އޭނާގެ މެޑިކަލް ޓެސްޓްތައް ހަދާނެ ކަމަށް އޮފިޝަލުންނާއި ޙަވާލާދީ އިންޑިއާގެ ނޫސްތަކުގައި ބުނެފައިވެއެވެ.\nފަސް އަހަރަށް ޖަލަށްލުމުގެ އިތުރުން އިންޑިއާގެ ޖޮދްޕޫރު ކޯޓުން ވަނީ 10،000 ރުޕީސް އިން ސަލްމާން ޖޫރިމަނާ ކުރަން ވެސް ނިންމާފައެވެ.\nމި ހުކުމް އިސްތިއުނާފް ކުރުމުގެ މަސައްކަތް ސަލްމާންގެ ވަކީލުން މިހާރު ދަނީ ކުރަމުންނެވެ. މިއަދު އިންޑިއާ ގަޑިން ހަވީރު5ގެ ކުރިން މައްސަލަ އިސްތިއުނާފް ކުރެވި އަދި ކޯޓުން ސަލްމާން ކަފާލާތުގެ ދަށުން މިނިވަން ނުކޮށްފިނަމަ މިރޭ ސަލްމާން ވަގުތު ހޭދަކުރަން ޖެހޭނީ ޖަލުގައެވެ. ސަލްމާން ގެންދާނެ ޖަލު ވެސް މިހާރު ވަނީ ކަނޑައަޅާފައެވެ.\nފަސް އަހަރަށް ޖަލަށްލާން ހުކުމް ކުރި ނަމަވެސް ސަލްމާން އަންނަނީ އޭނާގެ މައްޗަށް ކުރާ ތުހުމަތުތަކަށް އިންކާރު ކުރަމުންނެވެ. އެގޮތުން މިދިޔަ އަހަރު އިނގިރޭސިވިލާތުގެ ނޫހަކަށްދިން އިންޓަވިއުއެއްގައި ސަލްމާން ވަނީ އޭނާ އަކީ "ތަރި" އަކަށް ނުވި ނަމަ މި މައްސަލަ ނުޖެހުނީސް ކަމަށް ބުނެފައެވެ.\nހަމަ މި މައްސަލާގައި ސަލްމާންގެ މައްޗަށް މީގެ ކުރިން އެހެން ދައުވާއެއްވެސް ކޮށްފައިވެ އެވެ. އެ ފަހަރު އޭނާގެ މައްޗަށް ކޮށްފައި ވަނީ ފުއްލާ މަރާލުމަށް މަނާ ހަތިޔާރު ގެންގުޅުނު ކަމަށް ބުނެ ކުރި ދައުވާ އެވެ. ނަމަވެސް ސާބިތު ހިފޭވަރަށް ހެކި ހުށަހަޅާފައި ނުވާތީ ސަލްމާންގެ މައްޗަށް އެ ދައުވާ ސާބިތުވެފައެއް ނުވެއެވެ.\nއޭޕްރީލް 5, 2018 16:01\nFREE SALMAN KHAN NOW RESING ާABDULLAH YAMEEN L\nއޭޕްރީލް 5, 2018 16:27\nމަހުލޫފު ކޮބާ ޖަލުގެ ދޮރުހުޅުވަންދާން\nއޭޕްރީލް 5, 2018 16:32\nސައްލޫ ދޫ ކޮަށްލާ ހަމަ ވަގުތުން\nސަލްމާން ޚާން ޖަލަށް ގަޅާލަނީ އެއީ އިންޑިއާ ސަރުކާރުން ވަރަށް ޖޭވޭ ބޮލީވުޑް ގައި ވެސް މުސްލިމް ކޮމިއުނިޓީ އާދަޔާ ޚިލާފަށް ކުރިއެރުން ހޯދާތީވެ އެގޮތުން ސަލްމާން ޚާން އަކީ ފުރަތަމަ ވެސް ރާމްބޯ އިން ތަކެއް އުފެދެން ޖެހޭނެ ކަން ގަބޫލުކޮށް ބޮލީވުޑް ގައި ރަނޑު ޒާތަަކަށް ނަށާ ފިލްމްސް ތައް ޓަފް ޖެންޓުލް މެން ސްޓައިލްޑް ފިލްމްސް ތަަކަށް ބަދަލު ކޮށްލި ހަމަ އެކަނި ސްޓާރަކީ. ސަލްމާން ފަހަތުން އާމިރު އާމިރު ފަހަތުން ޝާޚުރު. މިހާރު މިކަން އެއޮތީ ބޮލީވުޑް ގެ ސްޓާރެއް ނަމަ އެއީ މޭންޑޭޓްރީ ކަމެއްގެ ގޮތުގައި ހިމެނިފައިއޭ. އިންޑިއާ ކޯޓް ތަކުގެ ގާޒީން ކަޓް ކާނެއޭ އިންޑިއާ ޕޮލިހުން ސަރު ސަރު ކިޔާ ކަޓް ފީންނެއް ސަލްމާން އަތުން ކާލައިގެން ކަފާލާތުގެ ދަށުން ނަން ކިޔާ ދޫކޮށްލާނެއޭ. އިންޑިއާ އިން މިކުރި ކަމުުން އިންޑިއާގެ އިގްތިސާދަށް މިލިއަނުން ޑޮލަރު ޕަންޕް ކޮށްދޭ ސްޓާރެއް ތަމެން އަމިއްލަ އަތުން ހަލާކު ކޮށްލަނީއޭ މޮދީ ދެން މަހަށް ދޭބަލަ. ޖަސްޓް މަަހަށް މަހަށް މަހަށް މަހަށް ދޭބަލަ. މަހަށް ދޭބަލަ.\nއޭޕްރީލް 5, 2018 22:59\nސަލްމާން އައް ކުރާ އަނިޔާ ހުއްޓާލާ


ކ.ގިރިފުށީގައި ބަނދަރު ތަރައްޤީ ކުރުމުގެ މަސައްކަތް އެމްޓީސީސީއަށް ކ.ގިރިފުށީގައި ބަނދަރު ތަރައްޤީ ކުރުމުގެ މަސައްކަތް އެމްޓީސީސީއަށް\nކ.ގިރިފުށީގައި ބަނދަރު ތަރައްޤީ ކުރުމުގެ މަސައްކަތް އެމްޓީސީސީއަށް\nކ.ގިރިފުށީގައި ބަނދަރު ތަރައްޤީ ކުރުމުގެ މަސައްކަތް ކުރުމަށް އެމްޓީސީސީއާ ހަވާލުކުރުން/ ފޮޓޯ: އެމްއެންޑީއެފް\nކ.ގިރިފުށީގައި ބަނދަރު ތަރައްޤީ ކުރުމުގެ މަސައްކަތް ކުރުމަށް އެމްޓީސީސީއާ ހަވާލުކޮށްފިއެވެ.\nމިކަމަށްޓަކައި މޯލްޑިވްސް ނޭޝަނަލް ޑިފެންސް ފޯސްގެ ހެޑްކުއަރޓާގައި ބޭއްވި ރަސްމިއްޔާތުގައި އެމްޓީސީސީން ސޮއިކުރެއްވީ އެ ކުންފުނީގެ ސީއީއޯ އާދަމް އާޒިމްއެވެ. އެމްއެންޑީއެފް އިން ސޮއިކުރެއްވީ ސަރވިސް ކޯ ގެ ކޮމާންޑަރ ބްރިގޭޑިއަރ ޖެނެރަލް ހާމިދު ޝަފީޤުއެވެ.\nމި އެއްބަސްވުމުގައިވާ ގޮތުން، ކުރިއަށްއޮތް 28 ދުވަހުގެ ތެރޭގައި، މި ޕްރޮޖެކްޓްގެ އެންވަޔަރަމެންޓަލް އިމްޕެކްޓް އެސެސްމެންޓް (އީއައިއޭ) ހެދުމަށް ފަހު، ރިޕޯޓެއް އެކުލަވާލަން ޖެހެއެވެ. އަދި، ރިޕޯޓް ލިބޭތާ 14 ދުވަހުގެ ތެރޭގައި ޕްރޮޖެކްޓްގެ އަމަލީ މަސައްކަތް ފެށުމަށްވަނީ ހަމަޖެހިފައެވެ.\nމި މަޝްރޫއުގެ ދަށުން އެ ރަށުގައި 314 މީޓަރުގެ ސަރަޙައްދެއްގައި ބޭރުތޮށިލުމުގެ މަސައްކަތް ކުރުމަށްވަނީ ހަމަޖެހިފައެވެ. 145 ދުވަސްތެރޭގައި ނިންމުމަށް ހަމަޖެހިފައިވާ މި މަސައްކަތަށް ޖުމުލަ 18.35 މިލިޔަން ރުފިޔާ ޚަރަދުވެއެވެ.\nގިރިފުށީގައި ބަނދަރު ތަރައްޤީ ކުރުމުގެ މަސައްކަތުގެ އެއްބަސްވުމުގައި ދެ ފަރާތުން ސޮއިކޮށްފައި މިވަނީ، ކުރިން ހެދި ކަނޑުތޮށި ހަލާކުވެ، އެކިފަހަރުމަތިން މަރާމާތުކުރެވުނު ނަމަވެސް އެކަމަށް ދާއިމީ ޙައްލެއް ނުލިބި ވަނިކޮށެވެ. އަދި، ފަހުން ގިރިފުށީގައި އެކަށީގެންވާ ކަނޑުތޮއްޓެއް ލެވިފައި ނުވާތީ، ބަނދަރު ތެރޭ ރާޅު ގަދަވެ އުޅަނދުފަހަރަށް ގެއްލުން ލިބުމާއި، ސިފައިންގެ ތަމްރީނުތަކުގައި ބައެއް ޕްރޮގްރާމްތައް ހިންގުމަށް ގިނަ ދަތިތަކެއް ދިމާވަމުން އަންނަކަން އެމްއެންޑީއެފުން ފާހަގަކުރެއެވެ.\nޕްރޮޖެކްޓްގެ އެއްބަސްވުމުގައި ސޮއިކުރެއްވުމުގެ ރަސްމިއްޔާތަށްފަހު، މި ޕްރޮޖެކްޓާ ގުޅޭގޮތުން، އެމްއެންޑީއެފްގެ ލީޑަރޝިޕާއި އެމްޓީސީސީގެ މެނޭޖްމަންޓާއެކު ބޭއްވެވި ބައްދަލުވުމުގައި، މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ ބައިވެރިވެވަޑައިގެން ވާހަކަފުޅު ދައްކަވަމުން އެކަމަނާ ވަނީ އެމްޓީސީސީން އެމްއެންޑީއެފްއަށް އަބަދުވެސް ދެއްވަމުން ގެންދަވާ އެހީތެރިކަމަށްޓަކައި ޝުކުރުއަދާކުރައްވާފައެވެ. އަދި ޕްރޮޖެކްޓްގެ ފައިސާ ދެއަހަރަށް ބަހާލައިގެން ދައްކާގޮތަށް އެއްބަސްވެފައިވާތީ އެމްޓީސީސީއަށް އެކަމަނާ ޝުކުރުއަދާކުރެއްވިއެވެ.\nސަލްމާންގެ "ބައިޖާން" އަންނަ އަހަރު ދިވާލީއަށް\nރާހުލްގެ ކައިވެންޏަށް ޖާން ދައުވަތެއް ނުދިން\nކޮމެޑީ ފިލްމު "ފުކްރޭ 3" ގެ މަސައްކަތް އަހަރު ނިމޭއިރު\nއަރުޖުން ބިޖްލާނީ "ބިގް ބޮސް 15" އަށް


Vettunu boatun salaamai vi goi baeh meehun kiyaidheefi | Mihaaru\nއެކްސިޑެންޓްވި ބޯޓުގެ ދޮރަކުން ފުންމާލައިގެން ސަލާމަތްވި ބަސަންތާ ބޮހާރާ ހޮސްޕިޓަލުން ފަރުވާ ހޯދަނީ. --ފޮޓޯ:އޭއެފްޕީ\nވެއްޓުނު ބޯޓުން ސަލާމަތްވި ގޮތް ބައެއް މީހުން ކިޔައިދީފި\n13 މާޗް 2018 - 12:21\nކަތުމަންޑޫ (މާޗް 13) - ނޭޕާލުގެ ކަތުމަންޑޫގެ ބައިނަލްއަގުވާމީ އެއާޕޯޓަށް ޖައްސަން ދަނިކޮށް އިއްޔެ ވެއްޓުނު ޔޫއެސް-ބަންގްލާ އެއާލައިންސްގެ ބޯޓުން ސަލާމަތްވި ބައެއް މީހުން އެ ހާދިސާ ކިޔައިދީފި އެވެ.\nނޭޕާލުގެ ޓްރިބުވަން އިންޓަނޭޝަނަލް އެއާޕޯޓަށް ވެއްޓުނު ބޯޓުން 71 މީހުން ދަތުރުކުރި އެވެ. އޭގެ ތެރޭން ސަލާމަތްވި 22 މީހުންގެ ތެރޭގައި ނޭޕާލުގައި ޑޮކްޓަރުކަން ކިޔަވަމުންދާ ދިވެހި ދަރިވަރަކު ވެސް ހިމެނެ އެވެ. ޔޫއެސް-ބަންގްލާ އެއާލައިނުގެ ޖެނެރަލް މެނޭޖަރު ކަމަރުލް ހަސަން ވިދާޅުވީ ނޭޕާލުގެ 33 މީހުން ބޯޓުން ދަތުރުކުރި ކަމަށެވެ. އަދި ބަންގްލަދޭޝްގެ 32 މީހުންނާއި ޗައިނާ މީހަކު ވެސް ދަތުރު ކުރި އެވެ. ސަލާމަތްވި މީހުންގެ ތެރޭގައި ނޭޕާލުގެ 11 މީހުންނާއި ބަންގްލަދޭޝްގެ 10 މީހުންނާއި ދިވެހި ޑޮކްޓަރު ހިމެނެ އެވެ. ބޯޓުގައި ތިބި ނޭޕާލުގެ ގިނަ މީހުންނަކީ ބަންގްލަދޭޝްގައި ކިޔަވަން ތިބެފައި ޗުއްޓީގައި ގައުމަށް ދަތުރުކުރި މީހުންނެވެ.\nނޭޕާލުގައި ބޯޓު އެކްސިޑެންޓްވި ތަނުގައި ރެސްކިއު ޓީމުތަކުން ހަރަކާތްތެރި ވަނީ. --ފޮޓޯ:އޭއެފްޕީ\nބައެއް މީހުން ބުނި ގޮތުގައި ބޯޓު ޖައްސަން ދިޔަ އިރު ގަދަފަދަ އަޑެއް އިވުމަށް ފަހު ބޯޓު ވަރަށް ބާރަށް ތެޅެން ފެށި އެވެ. އަދި އެ ވަގުތު ބޯޓުގައި ތިބި މީހުން ބިރުން ރޯން ފެށި ކަމަށް ވެސް އެ މީހުން ބުންޏެވެ.\nބޯޓު ވެއްޓެން ދިމާވި ސަބަބެއް އަދި ނޭނގެ އެވެ. އެ ހާދިސާގެ ތަހުގީގު މިހާރު ވަނީ ފަށައިފަ އެވެ. ބޯޓުގެ ފްލައިޓް ޑޭޓާ ރެކޯޑަރު ވެސް ވަނީ ހޯދައިފަ އެވެ.\nބޯޓުން ސަލާމަތްވި އެކަކު ވަނީ ބޯޓުގައި އަލިފާން ރޯވި ކަމަށް ބުނެފަ އެވެ. އެކަމަކު އެކަމަކު ބޯޓުން އޭނާ އަށް ނުކުމެވުނު ގޮތް ހަނދާން ނެތް ކަމަށް ބުންޏެވެ.\n"ބޯޓު ޖައްސަނިކޮށް ވެއްޓި ރަންވޭ އިން ކަހާލުމުން އަހަރެން މަސައްކަތް ކުރީ ބޯޓުން ނުކުމެވޭތޯ. އޭރު އަލިފާން ރޯވެއްޖެ. އަހަރެންގެ އަތާއި ފައި ވަނީ ތާށިވެފައި. އެކަމަކު އަހަރެން އިނީ އިމަޖެންސީ ދޮރާއި ކައިރީގައި. އެހެންވެ ހީވަނީ އިމަޖެންސީ ދޮރު ހުޅުވާލުމުން އަހަރެން ބޭރަށް ވެއްޓުނީހެން،" ހޮސްޕިޓަލުން މިހާރު ފަރުވާ ހޯދަމުން އަންނަ ކެޝާވް ޕާންޑޭ ބުންޏެވެ. "އޭގެ ފަހުން އަހަރެން އޮތީ ހޭނެތިފައި."\nސަލާމަތްވި އެހެން މީހެއް ކަމަށްވާ ޝަރިން އަހުމަދު، 29، ބުނީ ރޯވި އަލިފާނުގެ ދުމުގެ އަސަރު ކެބިން ތެރެއަށް ވެސް ވަރަށް ބޮޑަށް ކުރި ކަމަށެވެ.\n"ދެން އިވުނީ ބާރު އަޑެއް. އެކަމަކު ރެސްކިއު ޓީމުން އަހަރެން ސަލާމަތް ކުރި،" ބަންގްލަދޭޝްގެ ޓީޗަރެއް ކަމަށްވާ ޝަރިން ބުންޏެވެ.\nހޮސްޕިޓަލުގައި އޮތް ބަސަންތާ ބޮހޯރާ،27، ބުނީ އޭނާ އިނީ ކުޑަ ދޮރާ ކައިރީގައި އިން ސީޓެއްގައި ކަމަށާއި ބޯޓު ވެއްޓި ގަދަ އަޑު ފައްގަނޑެއް އިވުމާ އެކު އޭނާ ވަނީ ކުޑަ ދޮރު ތަޅާލާފައި ކަމަށެވެ. އަދި ދޮރުން ބޭރަށް ނުކުތް ކަމަށް ބުންޏެވެ.\n"ބޯޓު ތިރި ކުރިއިރު ދިޔައީ ކަނާތަށް ވާތަށް، މައްޗަށް ތިރިއަށް ޖެހެމުން. އަހަރެން ހީކުރީ އެއީ ޓްރެފިކުގެ ސަބަބުން ދިމާވި މައްސަލައެއް ކަމަށް،" ބޯޓުގެ ކުޑަ ދޮރަކުން ސަލާމަތްވި އެހެން މީހެއް ކަމަށްވާ ސަނަމް ޝަކިޔާ،33، އޭއެފްޕީ އަށް ބުންޏެވެ. "ބޯޓު ޖެއްސުމާ ހަމައަށް އެއްވެސް މައްސަލަ އަށް ދިމާވި ކަމަކަށް ފާހަގައެއް ނުކުރެވޭ."\nއެކްސިޑެންްޓްވި ބޯޓުން ސަލާމަތްވި ސަނަމް ޝަކީޔާ (މ) ހޮސްޕިޓަލުން ފަރުވާ ހޯދަނީ. --ފޮޓޯ:އޭއެފްޕީ\nރަންވޭގައި އޮތް އެހެން ބޯޓެއްގައި އިން ޝްރާދާ ގިރީ ބުނީ ބޯޓު ވެއްޓުނު ތަނަށް ސެކިއުރިޓީ އޮފިސަރުންނާއި އެމްބިއުލެންސްތައް ދާ މަންޒަރު އޭނާ އަށް ފެނުނު ކަމަށެވެ.\nވެއްޓުނު ކެނެޑާގެ ބޮމްބާޑިއާ ކުންފުނީގެ ޑޭޝް 8 ކިޔޫ400 ބޯޓަށް ވަނީ 17 އަހަރުވެފަ އެވެ. އެއާލައިނުން ބުނީ ވެއްޓުނު ބޯޓުގެ ޕައިލެޓަކީ ބޮންޑިއާ ބޯޓުތަކުގެ އިންސްޓްރަކްޓަރެއް ކަމަށެވެ. އެއީ 5،000 އަށް ވުރެ ގިނަ ފްލައިޓް އަވާސްގެ ތަޖްރިބާކާރު ޕައިލެޓެއް ކަމަށް ވެސް އެއާލައިނުން ބުންޏެވެ.\nބޯޓު ވެއްޓުނީ ޕައިލެޓުގެ މައްސަލައަކުން ކަމަށް އެއާޕޯޓުގެ މެނޭޖަރު ވަނީ ވިދާޅުވެފަ އެވެ.\n"ކޮންޓްރޯލްރޫމުން އިރުޝާދު ދިނީ ދެކުނުން ބޯޓު ޖެއްސުމަށް. އެކަމަކު މަތީގައި ބުރު ޖެހުމަށް ފަހު ބޯޓު ޖެއްސީ އުތުރު ކޮޅުން،" އެއާޕޯޓުގެ މެނޭޖަރު ވިދާޅުވި އެވެ.\nޔޫއެސް-ބަންގްލާ އެއާލައިންސްގެ ސީއީއޯ އިމްރާން އާސިފް ވިދާޅުވީ އެކްސިޑެންޓުގައި ބޯޓުގެ ޕައިލެޓް އާބިދު ސުލްތާން ވެސް ޒަޚަމްވި ކަމަށާއި އޭނާ އަށް މިހާރު ދަނީ ފަރުވާ ދެމުން ކަމަށެވެ. އާސިފް ވިދާޅުވީ އެކްސިޑެންޓްވި ކަމަށް ބެލެވެނީ ބޯޓުގެ ޕައިލެޓާއި ކޮންޓްރޯލް ޓަވަރާ ދެމެދު އެރި ކޮމިއުނިކޭޝަން އޮޅުންތަކެއްގެ ސަބަބުން ކަމަށް ބެލެވޭ ކަމަށެވެ.\nޔޫއެސް-ބަންގްލާ އެއާލައިނުގެ ސީއީއޯ އިމްރާން އާސިފް ނޫސްވެރިންނާ ވާހަކަ ދައްކަވަނީ. --ފޮޓޯ:އޭއެފްޕީ


India sifain beylumah govaalaa campaign ge maqsadhu olhi zaathee kulhigandakah!? - vNews.mv\nއިންޑިއާ ސިފައިން ބޭލުމަށް ގޮވާލާ ކެމްޕެއިންގެ މަގުސަދު އޮޅި ޒާތީ ކުޅިގަނޑަކަށް!؟\nޒިދާން މުޙައްމަދު 18 December 2021, 10:58\nމިއަދު ދިވެހިން މިނިވަންކަންމަތީ މިތިބީ ޖާނާއި މާލުން ޤުރުބާންވެ ދީނާއި ޤައުމަށްޓަކައި އެތައް ދިވެހި ދަރިންނެއް ޝަޙީދުވެ، މި ޤައުމުގެ ފަސްގަނޑަށް ލޭ އޮހޮރުވައި ކުރެއްވި ބުރަ މަސައްކަތުންނެވެ. ގައުމު ދެކެ ލޯބިވި، އެތައް ޤައުމީ ބަޠަލެއް ކުރެއްވި މިންނެތް މަސައްކަތުން މިއަދު ދިވެހިރާއްޖެއަކީ މިނިވަން ޤައުމެކެވެ. އަހަރެމެން އެންމެ ހިނދުކޮޅަކު ވެސް އެކަން ހަނދާން ނައްތާލައިގެން ނުވާނެއެވެ.\nދިވެހިންނަކީ ފެއްސާއި ރަތާއި ހުދުން ޖަރީވެގެން ތިބި އަމިއްލަވަންތަ ބައެކެވެ. މަހަލްދީބަކީ އަހަރެމެންގެ އެންމެ އަގުބޮޑު ރައުސުލްމާލެވެ. އަހަރެމެންގެ ލޭ ހިނގަނީ މި މަހަލްދީބުގެ ޝަރަފުގައެވެ. މި ދީބުގެ ހިމާޔަތުގައެވެ. އަހަރެމެންނަށް އެންމެ އިސްވާނީ އިސްލާމް ދީނާއި ދިވެހި ބިމެވެ. ތަންފުކެއްވެސް ނުދޭނަން މަ ދިރިހުއްޓަކާ އޭ ބުނެ، އަހަރުމެންގެ ކާބަފައިން، އަހަރުމެންނާ ހަވާލުކުރި މި އަމާނާތް، އަހަރުމެންގެ ދަރީންގެ ދަރީންނާއި ހަމައަށްވެސް ފޯރުކޮށްދިނުމަށް، ހަމަ ކޮންމެ ދިވެއްސަކުވެސް ހިތްވަރާއި، މިންނަތާއެކު މަސައްކަތްކުރަން ޖެހެއެވެ.\nދިވެހިންގެ މިނިވަންކަމާ ތޮޅެން އައި ކޮންމެ ޚާއިނަކަށް ދިވެހި ދަރިން ދީފައިވާ ޖަވާބަކީ "ނޫނެކެވެ. ހަމަ ހިލާ މި ނޭވާ ހިނގާހާ ހިނދަކު ދިވެހި ބިމުން އެންމެ ވެލިފުކެއް ވެސް ނުދޭނަމެވެ." ހަމަ އެ ޖަވާބު މިއަދު ވެސް މި ގައުމާ، މި ގައުމުގެ މިނިވަންކަމާއި އިސްތިގުލާލާ ކުޅެން އަންނަ ޚާއިނަކަށް ވިއްޔާ ދިވެހިން ދޭނެއެވެ. މިނިވަންކަމަށް ބުރޫއެއް އަރާފާނެ ކޮންމެ ކަމަކަަށް ފާޅުގައި ނޫނެކޭ ބުނާނެއެވެ.\nދިވެހިންގެ އެތައް ހާސް ބަޔަކު މަގުތަކަށް ނުކުމެ ޖެހިލުންކުޑަ ކަމާއެކު އެ ގޮވާ "އިންޑިއާ މިލިޓަރީ އައުޓަކީ" އޭގެ ހެއްކެކެވެ. މި ގައުމުގައި ބޭރުގެ ސިފައިން ތިބި ކަމަށް ބުނެ އެ މީހުން މި ފަސްގަނޑު ދޫކޮށް ދިއުމަށް ގޮވަނީއެވެ. އެ ކަމަކީ "ހަޖަމްކުރެވޭ" ވަރަށް ވުރެ ނުރައްކާ ކަމެއް ކަމަށް ދިވެހިންގެ ތެރެއިން ގިނަ ބަޔަކަށް ގަބޫލުކުރެވެނީއެވެ. ކޮންމެ ބަޔަކު ލީޑްކުރިޔަސް ބުނަމުން ދަނީ އެއީ ސިޔާސީ ކަމެއް ނޫން ކަމަށާއި ގައުމީ ކަމެއް ކަމަށެވެ.\nއެކަމަކު މަންޒަރު ބަދަލުވެއްޖެއެވެ. ގައުމީ ކަމެއްގެ ގޮތުގައި ދެކިގެން ފެށި ކެމްޕެއިންގެ މިސްރާބު އޮޅުނު ފަދައެވެ. އެއްކަލަ "އިންޑިއާ މިލިޓަރީ އައުޓް" ކެމްޕެއިން "އިންޑިއާ އައުޓް" ކެމްޕެއިނަށް ވެއްޖެއެވެ. މި ވީގޮތުން އަވަށްޓެރި ގައުމަކާ ސީދާ ޖައްސާލީއޭ ބުނެވިދާނެއެވެ. މި ކެމްޕެއިން ލީޑްކުރާ ފަރާތްތަކުން އިންޑިއާއާ ޒާތީ ވީ ހެއްޔެވެ؟ އެހެން ވިއްޔާ ވަރަށް ދެރަވަރުގެ ކަމެކެވެ، އެންމެ އިސް ލީޑަރާ ހަމައިން އާންމުންނާ ހަމައަށް ޓީޝާޓްތަކުގައި "އިންޑިއާ އައުޓް" ލިޔެގެން ނުކުތީމާ އެ ދެވެނީ ގޯސް މެސެޖެކެވެ. ނެރޭ ނޫސް ބަޔާންތަކުގައި "އިންޑިއާ އައުޓް" ސްޓޭމްޕް ޖެހުމުން އަދި މާ ގޯހެވެ. ހާއްސަކޮށް ކެމްޕެއިންގެ މައުލޫމާތެއް ލިބިފައި ނުވާ މީހަކަށް އެ މެސެޖް ފެންނާނީ ވަރަށް ޒާތީ އެއްޗެއްގެ ސިފައިގައެވެ.\nއަހަރެމެންނަކީ އެއްވެސް ގައުމަކާ ޖައްސާލައިގެން އުޅޭ ޒާތީ ގޮތުން ފިއްތުންތައް ކުރިމަތިކުރުވާ ބަޔަކަށް ވެގެން ނުވާނެއެވެ. އަހަރެމެން ވާންވާނީ އަވަށްޓެރި ހުރިހާ ގައުމަކާ ވެސް ގުޅުން ބަދަހި އެކުވެރި ގައުމަކަށެވެ. އޮންނަން ވާނީ ވަރަށް "ބެލެންސްޑް ފޮރިން ޕޮލިސީ" އެކެވެ، ނޫނީ ފޫ ނުބެއްދޭވަރުގެ ގެއްލުމަކާ ކުރިމަތިލާންޖެހުން އެއީ މާ ދުރުގައި އޮތްކަމެއްނޫނެވެ.\nޒާތީ ނުވެވެސް އިންޑިއާ ސިފައިން މިތާ ތިބި ނަމަ އެ މީހުން ފައިބަން ގޮވާލެވޭނެއެވެ. "އިންޑިއާ މިލިޓަރީ އައުޓް" އަކީ އިންޑިއާ އާއި ޒާތީ ނުވެ، އެއްވެސް ގައުމެއްގެ ހަތިޔާރުއެޅި ފަރުދަކަށް ދިވެހި ބިމުގަ ނުތިބެވޭނެކަމަށް ގޮވާލާ ގޮވާލުމަކަށް ހަދަންޖެހެއެވެ.\nއަބްދުﷲ ޔާމީން ޕީއެންސީ ސިޔާސީ ޕީޕީޕއެމް ރިޕޯޓް


Eh agegga kaadu vikkaakah faseyha eh nuvaane: STO | Mihaaru\nސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގައި ޝަހީރު އިއްޔެ ވާހަކަ ދައްކަވަނީ. އަމިއްލަ ކުންފުނިތަކުން ކާޑުގެ ބާވަތްތައް އެތެރެކޮށް ވިއްކާނަމަ، އެއީ ލިބޭނެ ލުޔެއް ކަމަށް އޭނާ ވިދާޅުވި. - ފޮޓޯ: މުހައްމަދު ޝަރުހާން/ މިހާރު\nއެއް އަގެއްގައި ކާޑުގެ ބާވަތްތައް ވިއްކާކަށް ފަސޭހައެއް ނުވާނެ: އެސްޓީއޯ\n12 އޮކްޓޯބަރ 2016 - 11:04 16 comments\nކާޑުގެ ބާވަތްތަކުން އާންމު ސަބްސިޑީ ކަނޑާލި މައްސަލައާ ގުޅޭ ގޮތުން، ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގައި މެމްބަރަކު ކުރެއްވި ސުވާލަކަށް ޖަވާބު ދެއްވަމުން ޝަހީރު ވިދާޅުވީ އެކި ރަށްތަކުގައި ކާޑު އެކި އަގުތަކުގައި ގަންނަން ލިބެނީ ނާލާއި މަޖޫރި އަދި ފްލައިޓަށް ޗާޖް ނަގާތީ ކަމަށެވެ.\nނަމަވެސް ކާޑުގެ ބާވަތްތައް ދެކުނަށާއި އުތުރަށް އިމްޕޯޓް ކުރެވޭނަމަ، ކާޑުގެ ބާވަތްތައް ވިއްކާ އަގުތައް އަގު ހެޔޮ ވެދާނެ ކަމަށް ވެސް ޝަހީރު ވިދާޅުވި އެވެ.\n"ކާޑު ގެންނައިރު، ލިބޭ އަގަށް ބަލާފައި އިކޮނޮމިކް [މިނިސްޓްރީ] އިން ކަނޑައަޅާފައިވާ އަގެއްގައި ވިއްކާފައި ބާކީ ޖެހޭ އަދަދެއް ސަރުކާރުން ސަބްސިޑީ ގޮތުގައި (އެސްޓީއޯ އަށް) ދެނީ،" ޝަހީރު ވިދާޅުވި އެވެ.\nއޭނާ ވިދާޅުވި ގޮތުގައި އާންމުކޮށް ކާޑު ގަންނަނީ އެއް ދުވަހަށް ބަލާފައި އޯޕަން ޓެންޑާއެއްގެ ދަށުންނެވެ. އަދި އެސްޓީއޯ އަށް ކާޑުގެ ބާވަތްތައް ސަޕްލައިކޮށްދެނީ ފަސް ކުންފުންޏަކުން ކަމަށާއި އަމިއްލަ ކުންފުނިތަކުން ކާޑު އެތެރެކޮށް ވިއްކާ ނަމަ، އެއީ ލިބޭނެ ލުޔެއް ކަމަށް ވެސް އޭނާ ވިދާޅުވި އެވެ.\nސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގެ އިއްޔެގެ ބައްދަލުވުން. - ފޮޓޯ: މުހައްމަދު ޝަރުހާން/ މިހާރު\nކާޑުގެ ބާވަތްތައް އެސްޓީއޯ އަށް ސަޕްލައިކޮށްދެނީ އެމްއެމްއެކްސްޕޯޓުގެ އިތުރުން ދުބާއީ، ތުރުކީ، އިންޑިއާ އަދި ސްރީލަންކާގެ ކުންފުނިތަކުންނެވެ.\nކުންފުނިތަކުން ރާއްޖެ އެތެރެކޮށް ކާޑުގެ ބާވަތްތައް ވިއްކުމަކީ ފަސޭހަ ކަމަކަށް ނުވާނެ ކަމަށް ޝަހީރު ވިދާޅުވި އެވެ. އެސްޓީއޯއިން ގެންނަނީ ސާކް ގައުމުތަކުގެ އާންމުން ބޭނުންކުރާ ކޮލެޓީއާ ވަރަށް ތަފާތު ކޮލެޓީއެއްގެ ކާޑު ކަމަށް ވެސް އޭނާ ވިދާޅުވި އެވެ.\nކާޑު ގުދަން ކުރަނީ އެސްޓީއޯ އަށް ސަރުކާރުން ދީފައި އޮތް ފަސް ބިމެއްގައި ކަމަށާއި އެ ބިންތައް 2010ގައި ގަތީ މާކެޓް ރޭޓަށްވުރެ މާ ބޮޑު އަގުތަކެއްގައި ކަމަށް ވެސް އޭނާ ވިދާޅުވި އެވެ. އޭނާ ވިދާޅުވި ގޮތުގައި އެ ބިންތަކަކީ އޭރު އޮތް ސަރުކާރުން އެސްޓީއޯ އަށް ދޭން ޖެހޭ ފައިސާތަކެއްގެ ބަދަލުގައި ދިން ބިންތަކެކެވެ.\nކާޑުގެ ސަބްސިޑީ ފަގީރުންނަށް ދޭން ނިންމުމާ ގުޅިގެން އަގުތަކަށް މިއަށްވުރެ ހެޔޮ ބަދަލުތަކެއް ގެންނަން މަސައްކަތް ކުރަމުން އަންނަ ކަމަށާއި އެކަމުގައި ކުރިއެރުން ލިބޭނެ ކަމުގެ ޔަގީންކަން އެބައޮތް ކަމަށް ވެސް މެމްބަރަކު ކުރެއްވި ސުވާލަކަށް ޖަވާބު ދެއްވަމުން ޝަހީރު ވިދާޅުވި އެވެ.\nމާލޭގައި ކުރިން 3.98ރ. އަށް ލިބުނު ހަނޑޫ ކިލޯއެއް މިހާރު ގަންނަން ލިބޭނީ 7.96ރ. އަށެވެ. ކުރިން ހަތަރު ރުފިޔާ އަށް ވިއްކި ހަކުރު ކިލޯގެ އަގު ދެ ގުނަވެ އަށް ރުފިޔާ އަށް ވަނީ އަރައިފަ އެވެ. ފުށް ކިލޯއެއްގެ އަގު ވަނީ 2.96ރ. އިން 5.96ރ. އަށް ބޮޑުވެފަ އެވެ. މި އަގުތަކަށް ވުރެ ރާއްޖޭގެ އެހެން ސަރަހައްދުތަކުގައި ކާޑުގެ ބާވަތްތަކުގެ އަގު ބޮޑުވާނެ އެވެ.\nމި އަހަރުގެ ބަޖެޓްގައި ސަރުކާރުން ދޭ ހުރިހާ ސަބްސިޑީއަކަށް 2.4 ބިލިއަން ރުފިޔާ ހޭދަވާ އިރު، އޭގެ ތެރެއިން 183 މިލިއަން ރުފިޔާ ކަނޑައަޅާފައި ވަނީ ކާޑުގެ ސަބްސިޑީއަށެވެ. ބައެއް އަހަރުތަކުގައި ކާޑުގެ ސަބްސިޑީ އަށް 300 މިލިއަން ރުފިޔާ އަދި މި އަހަރުގެ މިހާތަނަށް 225 މިލިއަން ރުފިޔާ ސަރުކާރުން ހޭދަކޮށްފައިވެ އެވެ.\nއިތުރު ލިޔުންތައް އެސްޓީއޯ ތަކެތީގެ އަގު ކާޑުގެ ބާވަތްތައް ކާޑުގެ އަގު ކޮންޓްރޯލްކުރުން އަހުމަދު ޝަހީރު\nކާޑު އަގު ހެޔޮކުރަން އެސްޓީއޯ އިން މަސައްކަތް ފަށައިފި


Addu cityn tourism ah tharagee kuruma kandalhafaiva bintha havalukohfi - AO News\nއައްޑޫ ސިޓީން ޓޫރިޒަމް ތަރައްޤީކުރުމަށް ކަނޑައަޅާފައިވާ ބިންތައް ހަވާލުކޮށްފި\nއައްޑޫ ސިޓީން ޓޫރިސްޓް ގެސްޓްހައުސް އަދި ޓޫރިސްޓް ހޮޓާ ތަރައްޤީ ކުރުމަށް ކަނޑައަޅާފައިވާ ކުލީ ބިންތަކުގެ ތެރެއިން، 31 ބިމެއް ބިޑް ކާމިޔާބުކުރެއްވި ފަރާތްތަކާ ހަވާލުކޮށްފިއެވެ.\nބުރާސްފަތި ދުވަހު ހަވީރު އައްޑޫ ސިޓީ ފޭދޫ ޓޫރިޒަމް ޒޯންގައި މިކަމަށްޓަކައި ބޭއްވެވި ޚާއްޞަ ރަސްމިއްޔާތެއްގައި ބިޑް ކާމިޔާބުކުރެއްވި ފަރާތްތަކަށް، ބިންތައް ހަވާލުކޮށްދެއްވީ މި ރަސްމިއްޔާތުގެ ޝަރަފުވެރި މެހުމާނު، މިނިސްޓަރ އޮފް ޓޫރިޒަމް، ޑރ. ޢަބްދުﷲ މައުސޫމް އެވެ.\nއިއްޔެ ހަވާލުކުރި ކުލީ ބިންތަކުގެ ތެރޭގައި ހިމެނެނީ ހިތަދޫ ޓުރިޒަމް ޒޯންގެ ހަތް ބިމަކާއި، މަރަދޫ ޓޫރިޒަމް ޒޯނުން އެއް ބިމާއި، ފޭދޫން 12 ބިން އަދި ހުޅުދޫ އިން ނުވަ ބިމަކާއި މީދޫ ޓޫރިޒަމް ޒޯނުން ދެ ބިމެކެވެ.\nމި ކުލީ ބިންތަކުގެ ބިޑް ކާމިޔާބުކުރެއްވި ފަރާތްތަކާއެކު އެއްބަސްވުންތަކުގައި ސޮއިކޮށްފައި ވަނީ މި މާރިޗު މަހުގެ 14 އަދި 15 ވަނަ ދުވަހުއެވެ.\nމިއަދު ހަވާލުކުރެވުނު ބިންތަކުގައި ޓޫރިސްޓް ގެސްޓްހައުސް އަދި ހޮޓާ ތަރައްޤީކޮށް ޚިދުމަތްދިނުމަށް ލަސްވެގެން ދެ އަހަރު ދުވަހުގެ ތެރޭގައި ފަށަންޖެހޭނެކަމަށް އެއްބަސްވުމުގައި ވެއެވެ.\nއައްޑޫ ސިޓީން ޓޫރިސްޓް ގެސްޓްހައުސް އަދި ޓޫރިސްޓް ހޮޓާ ތަރައްޤީ ކުރުމަށް ކަނޑައަޅާފައިވަނީ ޖުމުލަ 93 ބިމެކެވެ. މީގެ ތެރެއިން މިހާރު 31 ކުލީ ބިމުގެ ބިޑް ކާމިޔާބުކުރި ފަރާތްތަކާ ބިންތައް ހަވާލުކޮށްފައިވާއިރު، ބާކީ ހުރި 62 ބިމަށް ބީލަން ހުށަހެޅުއްވުމުގެ ފުރުސަތު މިހާރު ވަނީ ހުޅުވާލައިފައެވެ.\nއައްޑޫގައި ފަތުރުވެރިކަމުގެ ޚާއްސަ ސަރަހައްދުތައް ތަރައްޤީ ކުރުމަކީ ސަރުކާރުން އައްޑޫގައި 8000 އެނދު ތަރައްޤީ ކޮށްދެއްވާނެ ކަމަށްވި ވަޢުދުގެ ދަށުން ހިންގާ މަޝްރޫއެކެވެ. މީގެ އިތުރުން އައްޑޫގެ ފަތުރުވެރިކަން ޕްރޮމޯޓު ކުރުމަށް ގިނަ މަސައްކަތްތަކެއް ކުރެވިގެން ދާއިރު، މިއަހަރުގެ ފަތުރުވެރިކަމުގެ ދުވަސްވެސް އައްޑޫގައި ފާހަގަ ކުރުމަށް ވަނީ ނިންމާފައެވެ.\nއައްޑޫ ޓޫރިޒަމް ޒޯންއައްޑޫސިޓީ


މިދިޔަމަހު މީރާއަށް ލިބުނު އާމްދަނީ ދަށްވެއްޖެ މިދިޔަމަހު މީރާއަށް ލިބުނު އާމްދަނީ ދަށްވެއްޖެ\nމިދިޔަމަހު މީރާއަށް ލިބުނު އާމްދަނީ ދަށްވެއްޖެ\nމީރާގެ ޚިދުމަތް ހޯދާ މީހަކަށް، މީރާގެ މުވައްޒަފުން ޚިދުމަތް ދެއްވުމުގައި / ފޮޓޯ: މީރާ\nމިދިޔަމަހު މީރާއަށް ލިބުނު އާމްދަނީ ދަށްވެއްޖެއެވެ.\nމީރާގެ ތަފާސް ހިސާބުތައް ދައްކާގޮތުން އޮގަސްޓްމަހު މީރާއަށް އާމްދަނީގެ ގޮތުގައި ލިބިފައިވަނީ 862 މިލިއަން ރުފިޔާއެވެ. މިއީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 14.8 އިންސައްތަ ދަށް އަދަދެކެވެ. އަދި، މިއީ މި އަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ 3.4 އިންސައްތަ ދަށް އަދަދެއްކަމަށް މީރާއިން ބުނެއެވެ.\nމި އަހަރުގެ އޮގަސްޓުމަހު ލިބޭނެކަމަށް އަންދާޒާކުރި އަދަދަށްވުރެ އާމްދަނީ ދަށްވެފައިވުމުގެ މައިގަނޑު ސަބަބަކީ ޖީ.އެސް.ޓީގެ ގޮތުގައި ލިބެންޖެހޭ ބައެއް ފައިސާ، އެ ފައިސާ ދައްކަންޖެހޭ ސުންގަޑިއަށް ދައްކާފައި ނުވާތީ ކަމުގައި މީރާއިން ހާމަކުރެއެވެ.\nމިއަހަރުގެ އޮގަސްޓުމަހު މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ 55.8 އިންސައްތަ ނުވަތަ 481.72 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ބީ.ޕީޓީ އިންނެވެ. އެއީ 13.3 އިންސައްތަ ނުވަތަ 114.67 މިލިއަން ރުފިޔާއެވެ. މީގެ އިތުރުން، ގްރީން ޓެކްސްގެ ގޮތުގައި 72.09 މިލިއަން ރުފިޔާ، އެއަރޕޯޓް ޑިވެލޮޕްމަންޓް ފީގެ ގޮތުގައި 53.36 މިލިއަން ރުފިޔާ، އެއަރޕޯޓު ސަރވިސް ޗާޖްގެ ގޮތުގައި 52.13 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި 88.94 މިލިއަން ރުފިޔާ ލިބިފައިވެއެވެ.\nއޮގަސްޓު މަހު މީރާއިން ބަލައިގަތް ޓެކްސްގެ 30.9 މިލިއަން އަކީ އެމެރިކާ ޑޮލަރުން ލިބުނު އަދަދުކަމަށް އެ އިދާރާއިން ބުނެއެވެ.


Hiyaa flatge bahus - Mihaaruge haalathun minjuvaane gotheh beynun\nމާލޭގައި ގިނަ ބަޔަކު އުޅެނީ ވަރަށް ދަތީގައި، ތޮއްޖެހިގެން--\n"އޮފީހަށް ދާން ގަޑިޖެހުނަސް ހެޔޮ. ބޭނުންވަނީ މިހާރު މިއުޅޭ ހާލަތް ދޫކޮށް ފްލެޓަށް ބަދަލުވާން." މިއީ ފްލެޓްތަކުގެ ބަހުސްގެ ތެރެއަށް ޓްވިޓާގައި މީހަކު ދޫކޮށްލާފައި އޮތް ކޮމެންޓެކެވެ. ހިޔާ މަޝްރޫއުގެ އަޑުގަދަ ވެފައިވާއިރު ރައްޔިތުންގެ މެދުގައިވެސް މިކަމުގެ ބަހުސް މިވަނީ ބޮޑުވެފައެވެ. ހާއްސަކޮށް ފްލެޓްތައް ދިނުން ލަސްވާ މައްސަލާގައި އާއްމު ރައްޔިތުންނާއި އިދިކޮޅުގެ ފާޑުން ކިއުންތައް ސަރުކާރަށް ވަނީ އަމާޒުވެފައެވެ.\nހިޔާ ފްލެޓުތަކަކީ ކުރީގެ ރައީސް ޔާމީންގެ ސަރުކާރުގެ މަޝްރޫއެކެވެ. ޗައިނާގެެ ކުންފުންޏަކާ ހަވާލުކޮށްގެން ހުޅުމާލޭ ދެވަނަ ފިޔަވަހީގައި ކުރިއަށްގެންދާ އެ މަޝްރޫއަކީ އެތައް ހާސް ރައްޔިތުންނެއްގެ އުއްމީދާ ގުޅިފައިވާ ތަނެކެވެ. މިތަން ހަވާލު ނުކޮށްގެން ރައްޔިތުން ކެއްމެދުވެފައިވާއިރު ސަރުކަރުން ވަނީ ފްލެޓްތައް ހައްގުވެރިންނަށް ނުދީ ހިފަހައްޓައިގެން ތިބެން ބޭނުން ނުވާކަމަށް ބުނެފައެވެ.\nމުޅި "ހިޔާ މަޝްރޫއު"އަކީ ކުރީގެ ސަރުކާރުން ކޮށްފައިވާ ބޭކާރު ހަރަދެއްކަމަށްވެސް މިސަރުކާރުން ވަނީ ސިފަކޮށްފައެވެ. އެންމެ ފަހުން ހިޔާ ފްލެޓު މަޝްރޫއުގެ މަސައްކަތާއި ގުޅޭގޮތުން ނޫސްވެރިންނަށް މައުލޫމާތު ދެއްވަމުން ރައިސް ވިދާޅުވީ އަވަހަށް ފްލެޓްތައް ބޭނުންވެގެން އުޅޭތީ ސަރުކާރުގެ މިހާރުގެ ވިސްނުމަކީ ފިނިޝިން ނުނިންމައި ފްލެޓްތައް ހަވާލުކުރުން ކަމަށެވެ. ނަމަވެސް ހަވާލު ކުރާނެ ވަކި ތާރީހެއް ރައީސް ވިދާޅުވެފައެއް ނުވެއެވެ. ރައީސް ޔަގީންކަން ދެއްވީ ވީހާވެސް އަވަހަކަށް އެ ފްލެޓްތައް ހައްގުވެރިންނަށް ދޫކޮށްލާނެ ކަމެވެ.\nހިޔާ ފުލެޓް--ފޮޓޯ: މިހާރު\nއެހެންކަމުން ފްލެޓްތައް އޭގެ ހައްގުވެރިންނަށް ލިބޭއިރު ފްލެޓުގައި ދޮރެއް ނުހުންނާނެއެވެ. އަދި ފަންކަލެއް ބޮއެއްކެއްވެސް ނުހުންނާނެއެވެ. މުށި ޖަހާ، އިންޓަރނެޓް ނުވަތަ ކޭބަލް ޓީވީގެ ހިދުމަތްފަދަ އެހެނިހެން ޒަރޫރީ ކަންކަން ކުރަންޖެހޭނީ ފްލެޓު ލިބޭ ފަރާތުންނެވެ. ފްލެޓްގެ ހައްގުވެރިންނަށް ތަން ހަވާލުކުރުމަށް ފަހު ދޮރުތައް ބަހައްޓައި މުށި ޖަހައި ކުލަ ލާން ވަގުތުކޮޅެއް ދޭނެ ކަމަށް އެޗްޑީސީން މައުލޫމާތު ދެއެވެ. އަދި ފްލެޓް ހަވާލުކޮށް ހިނގާ އެ މުއްދަތުގައި ކުލި ނުނަގަން މިހާރު ވަނީ ނިންމައިފަ އެވެ.\nބައެއް ރައްޔިތުންގެ ބަސް - ބޭނުންވަނީ ހިޔާ ފްލެޓްއަށް ބަދަލުވާން\nހިޔާ މަޝްރޫއާ ގުޅޭގޮތުން ކުރެވޭ ބަހުސްގައި ދެކޮޅު އެބައޮތެވެ. އޭގެން އެއްކޮޅުގައި ތިބީ މިހާރުން މިހާރަށްވެސް އެތަނަށް ބަދަލުވާން ބޭނުންވާ މީހުންނެވެ. އެމީހުން ބުނާގޮތުން އެއީ "ބޮޑު ކުލީގެ އަޅުން" ނެވެ. އެފަރާތްތަކުން ބުނާގޮތުން މިހާރުވެސް މާލޭގައި ދިރިއުޅެމުންދަނީ ކުދި އެޕާޓްމަންޓްތަކާއި ކުދިކުދި ކޮޓަރިތަކުގައި ތޮއްޖެހިގެންނެވެ. އުޅެނީ ކުޑަކޮޓަރިއެއްގައި 10 މީހުންގެ އާއިލާއެއް އެކޮށެވެ. ނިދަނީ ޑިއުޓީ ބަހައިގެންނެވެ. ފިލާވަޅު ދަސްކުރަން ދަރިންނަށް ތަނެއް ނެތެވެ. އެއްކޮށް އުޅެނީ އެތައް އާއިލާއެއް އެއްކޮށެވެ.\nމާލޭގައި ތޮއްޖެހުމުގެ ސަބަބުން އިޖުތިމާއީ އެތަކެއް މައްސަލައެއް ވަނީ ނުކުމެފައެވެ. ދަރިން ގޭގައި ނުތިބެ ނުކުމެ އަވައްޓެރި ކުދިންނާގުޅެ މަސްތުވާތަކެތީގެ ވަބާގައި ޖެހުނީއެވެ. ދެމަފިރިންގެ މެދުގައި އޮންނަންޖެހޭ ކައިވެނީގެ ގުޅުންތައް ހީނަރުވެސް އެތައް ކައިވެންޓެއް ރޫޅުމުގެ ސަބަބެއްކަމުގައި ވެސް މާލޭގައި އުޅެންޖެހުނު ހާލުވާނެއެވެ. އެހެންކަމުން އެފަރާތްތަކުން ބޭނުންވަނީ މިހާރުގެ ހާލަތުން ބަދަލުވާށެވެ.\nއެހެންކަމުން ތަންކޮޅު ކުޑަވި ނަމަވެސް މިހާރު ބޮޑު ކުލީގައި އުޅެމުން އަންނަ ތަންތަނަށްވުރެ ޕްލެޓުތައް ބޭނުން ކަމަށް އެތައްބަޔަކު ދަނީ ބުނަމުންނެވެ. އަދި ފިނިޝިންގެ މަސައްކަތް ނުނިންމާ ވިއަސް ތަނުގެ ހައްގުވެރިންނާއި ފްލެޓްތައް އަވަހަށް ހަވާލުކުރުމަށް ދަނީ ގޮވާލަމުންނެވެ.\nބައެއް ރައްޔިތުންގެ ބަސް - ހިޔާ ފްލެޓް ކަމަކު ނުދޭ\nދެންއޮތީ ބަހުސްގެ އަނެއްކޮޅެވެ. އެފަރާތްތަކުން ބުނާ ގޮތުން އެތަން މާބޮޑަށް ވެސް ކުޑައެވެ. ލިފްޓް މަދެވެ. ދޮންނަމެޝިނު ބަހައްޓާތަންކޮޅު ވަރަށް ހަނި އެވެ. އެތަނަކީ އުޅެން ހެޔޮވާވަރު ތަނެއްނޫނެވެ. އެހެންކަމުން އޮފީހާއި ސްކޫލް ގަޑިތަކުގައި އެއިން ޓަވަރަކުން ތިރިއަށް ފައިބައިން ވަގުތު ނަގާނެކަމަށާއި ގާތްގަނޑަކަށް ދެ ގަޑިއިރު ކުރިން ބޮޑު ކިއޫއެއް ލިފްޓް ކައިރީގައި ހަދަން ޖެހޭނެ ކަމަށް ބައެއް މީހުން ސިފަކުރެ އެވެ.\nހިޔާ ފުލެޓްގެ ގުރައުންޑް ފްލޯ--ފޮޓޯ: މިހާރު\nފިނިޝިން ނުނިންމައި މިތަންތަން ދީފިނަމަ، ފިނިޝިން ނިންމަން އަމިއްލަ އަތުން އެތައް ހަރަދެއް ކުރަން ޖެހޭނެއެވެ. މިހާރުވެސް މިއުޅެނީ އަނގަޔާއަތާ ދިމާނުވެގެންނެވެ. އަދި ރާއްޖޭގެ ކުޑަރަށެއްގެ އާބާދީ ވަރުގެ އާބާދީއެއް އެއް އިމާރާތުގައި އުޅެން ފެށުމުން އެތައްބައިވަރު އިޖުތިމާއީ މައްސަލަތައް ނުކުންނާނެ ކަމަށް ބައެއްމީހުން ގަބޫލު ކުރެއެވެ. މިފަރާތަކަށް ހިޔާ ފްލެޓްތައް ކަމަކު ނުދިޔައެވެ.\nކަންކަން ރަނގަޅުކުރަން ސަރުކާރަށް ވަގުތު ލިބުން\nރައީސް ޔާމީނުގެ ސަރުކާރު ދިމިގެންދިޔައިރު ހިޔާ މަޝްރޫއުގެ ފްލެޓްތައް ހުރީ ގާތްގަނޑަކަށް ނިމިފައެވެ. އެއީ ފިނިޝިން ނުހިމަނައެވެ. އަދި ފިނިޝިން ނިންމުމަށް ބޭނުންވާ ފަންޑް ހަމަޖެހިފައި އޮތްކަމަށާއި ޖެހިގެން އައި އަހަރު މުޅިން ނިމި ތަޅުދަނޑި ހަވާލު ކުރެވުނީސްކަމަށް އޭރުގެ މިނިސްޓަރުން އަންނަނީ ބުނަމުންނެވެ. ނަމަވެސް ފްލެޓްތައް ލިބޭމީހުންގެ ލިސްޓްގެ ތެރެއަށް ނުފޫޒު ވަދެފައިވާކަމަށް އަޑުފެތުރިފައި އޮތުމުން ރައްޔިތުންތިބީ ހިތްހަމަނުޖެހިފައެވެ. އަދި ރައީސް ސޯލިހްގެ ސަރުކާރު އައިސްފައިވަނީ އިހުލާސްތެރި މަސައްކަތެއްކޮށް ފްލެޓްގެ ހައްގުވެރިންނަށް އެތަންތަން ހޯދައިދިނުމުގެ ވާހަކަތައް ދައްކަމުންނެވެ. އެއާއެކު ރައީސް ސޯލިހުގެ ސަރުކާރާމެދު ރައްޔިތުން ތިބީ ފޮނި އުއްމީދެއްގައެވެ. އަދި އެ ފްލެޓްތައް ހަވާލުކުރާނީ "އިންސާނުން އުޅެން ހެޔޮވާވަރުގެ ތަންތަނަށް" ހެދުމަށްފަހު ކަމަށް ސަރުކާރުން ބުނުމުން ރައްޔިތުން އުފާކުރިއެވެ.\nހައުސިންގ މިނިސްޓްރީގެ އެންމެ ބޮޑު ޒިންމާއަކަށްވެސް އޮތީ ބޯހިޔާވަހިކަމެވެ. އަދި ކުރިން ހައުސިންގ މިނިސްޓްރީއިން ކުރަމުން ދިޔަ ގިނަ މަސައްކަތްތައް ޕްލޭނިންގެ މެންޑޭޓުގެ ތެރޭގައި ހިމަނާފައި އޮތުމުން، ހައުސިންގ މިނިސްޓްރީ އަކީ ފްލެޓް ލިބޭމީހުންގެ ލިސްޓް މުރާޖައާކުރަން ހާއްސަ މިނިސްޓްރީއެއްގެ ގޮތުގައިވެސް ފެނުންހެން ހީވިއެވެ. ނަމަވެސް ދޮޅުއަހަރު ފާއިތުވެގެން ދިޔައިރު އަދިވެސް ލިސްޓް މުރާޖައާކޮށް ނިމުނު ކަމަކަށް ނުވިއެވެ. ފްލެޓްތަކުގައި މުށިޖެހުން ކީއްކުރަން ދޮރެއްވެސް ހަރުކޮށްނުލެވުނެވެ. މީގެ އިތުރުން އިތުރު ފްލެޓްތަކެއް އަޅާތަނެއްވެސް ރައްޔިތުންނަކަށް ނުފެނެއެވެ.\nމާލޭގައި ތޮއްޖެހިގެން އުޅޭ އާއިލާއެއް\nމާލޭގެ ކުލީގެ މާކެޓަށް އަންނާނެ ލޮޅުން\nފްލެޓްތައް ހަވާލު ނުކޮށް ސަރުކާރުން ލަސްކުރަމުންދަނީ މާލޭގައި ދުވަސްވީ ކުލީގެ މާކެޓަށް އައިސްފާނެ ލޮޅުމެއްގެ ސަބަބުންކަމަށް ބައެއް މީހުން ސިފަކުރެއެވެ. އަދި ސަރުކާރުގެ ތެރޭގައި އަދި ސަރުކާރަށް ނުފޫޒު ފޯރުވާ ފަރާތްތަކުގެ ތެރޭގައި ކުލިން އާމްދަނީ ލިބޭ ފަރާތްތަކުގެ ވިޔަފާރި ދަށަށް ދާނެތިން މިކަން ލަސްކުރަނީ ކަމަށް ބައެއް މީހުން ދަނީ ބުނަމުންނެވެ.\nއާއެކެވެ. ފްލެޓްތައް ރައްޔިތުންނަށް ދޫކޮށްފިނަމަ މާލޭގެ ކުލިތަކަށް ބަދަލު އަންނަން ފަށާނެ އެވެ. ކޮވިޑް19ގެ ސަބަބުންވެސް ކުލީގެ ބާޒާރަށް އަސަރު ކޮށްފައިވާއިރު، ފްލެޓް ދީފިނަމަ ބޮޑު ބަދަލެއް އަންނާނެއެވެ. 7000 ފްލެޓްގެ ތެރޭގައި ކޮންމެ ފްލެޓްއެއްގައި މަދުވެގެން5މީހުން އުޅުން ކަމުގައި ވިޔަސް އެއީ 35000 މީހުންގެ އާބާދީއެކެވެ. މިއާބާދީ އެއްކޮށް ހެޔޮ އަގުގައި ހުޅުމާލޭގެ ފްލެޓްތަކަށް ބަދަލު ވެއްޖެނަމަ، މާލޭގެ ގެދޮރުގެ ޑިމާންޑް ކުޑަވެ، ކުލިތައް ވެއްޓިގެންދާނެ އެވެ. ރައީސް ޔާމީނުގެ ސަރުކާރުގެ ޕްލޭންތަކުގެ ތެރެއިން މާލޭގެ ކުލި ކޮންޓްރޯލް ކުރުމަށް ނުވަތަ ކުޑަކުރުމަށް ގާނޫނު ހެދުމުގެ ބަދަލުގައި ބޭނުންކުރާނީ ޑިމާންޑްއާއި ސަޕްލައި ކަމުގައި އޭރު ބައެއް އޮފިޝަލުން ވަނީ ބުނެފައެވެ. އެހެންކަމުން މިއީ ތެދަކަށް ވުން ގާތެވެ.\nމި ކަމަކީ އެތައް ރައްޔިތުންނެއްގެ އުއްމީދާ ގުޅިފައިވާ ވަރަށް ނާޒުކު ކަމެކެވެ. އެންމެންވެސް ބޭނުންވަނީ ކޮންމެ ގޮތަކަށް ނިންމިޔަސް، ސަރުކާރުން ކޮންމެވެސް ގޮތެއް ނިންމުމެވެ. އަދި ބޯހިޔާވަހިކަމަށް ސަލާންޖަހަމުންދާ ބަޔަކަށް ބޯހިޔާވަހިކަން ހަމަޖެހިގެން ދިއުމެވެ.


jeddah in Male ah: Verikamuge nizamah badhalu genaun\nޖިއްދާއިން މާލެއަށް: ވެރިކަމުގެ ނިޒާމަށް ބަދަލު ގެނައުން\nރައްޔިތުން މަޖިލީހުގެ ޖަލްސާއެއް ހިނގަނީ: ރާއްޖޭގެ ވެރިކަމުގެ ނިޒާމް ބަދަލު ކުރުމުގެ ވާހަކަ މިހާރު ދެކެވޭ\nއިންސާނީ ޖަމާޢަތުގެ ކަންކަން އިޞްލާހުގެ މަގުން ހިންގުމަށް އެއުރެންގެ ތެރޭގައި ވެރިޔަކު ހުރުމާއި ވެރިކަމެއް އުފެދިފައި އޮތުމަކީ އިންސާނީ ޙަޔާތުގެ ޟަރޫރަތެކެވެ. ޚާއްޞަކޮށް ދީނާއި ދުނިޔޭގެ ކަންކަން އިޞްލާޙުގެ މަގުން ހިންގުމަށް ވެރިޔަކު ޢައްޔަންކޮށް ވެރިކަމެއް ޤާއިމު ކުރުމަކީ އިސްލާމީ ޝަރީޢަތުގައި މުސްލިމުންގެ މައްޗަށް ވާޖިބުވެގެންވާ ކަމެކެވެ.\nނަބީ ރަސްގެފާނު ދާވޫދޫގެ ވެރިކަމުގެ ވާހަކަ ޤުރުއާނުގައި އައިސްފައިވާ ފަދައިން އެކަލޭގެފާނުގެ ދަރިކަލުން ނަބީ ރަސްގެފާނު ސުލައިމާން ބުނު ދާވޫދުގެ ވަރުގަދަ ވެރިކަމުގެ ވާހަކަ ވެސް ޤުރުއާނުގައި ބަޔާންވެގެން ވެއެވެ. އަދި ޞާލިޙު ރަސްގެފާނު ޛުލްޤަރުނައިންގެ ވާހަކަ ވެސް ބަޔާން ވެގެން ވެއެވެ. އެބޭކަލުންގެ ވެރި ކަމާމެދު ޤުރުއާނުގައި ތަޢުރީފުގެ ބަސްފުޅުތައް އައިސްފައި ވެއެވެ.\nމީގެ އިތުރުން އެކި އެކި ޙަޟާރަތްތަކުގައި ވެރިކަންކުރި ބައެއް މީހުންގެ ވާހަކަ ވެސް ޤުރުއާނުގައި ބަޔާންވެފައި އެބަހުއްޓެވެ. އޭގެ ތެރޭގައި ފިރުޢައުނާއި އެނޫން ރަސްރަސްކަލުންނާއި ރަނިކަމަނާއެއްގެ ވާހަކަ ވެސް ބަޔާން ވެފައި ވެއެވެ.\nއިސްލާމީ ޝަރީޢަތުގެ މަޞްދަރުތަކަށް ނަޒަރު ހިންގާލާއިރު ވެރިކަން ހިންގުމަށް އިސްލާމްދީނުގައި އިދާރީ ގޮތުން ވަކި ނިޒާމެއް ކަނޑައަޅުއްވާފައި ނެތެވެ. ކީރިތި ޤުރުއާނަށް ނަޒަރު ހިންގާލާއިރު ވެސް ވަކި ނިޒާމަކަށް ވެރިކަން ކުރަން މުސްލިމުންނަށް އަންގަވާފައިވާތަނެއް ނުފެނެ އެވެ.\nއަދި ކީރިތި ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ ސުންނަތަށް ނަޒަރު ހިންގާލާއިރު ވެސް ވަކި ނިޒާމަކަށް ވެރިކަން ހިންގަން އަމުރު ކުރައްވާފައިވާތަނެއް ނުފެނެ އެވެ. އެކަންވަނީ ރައްޔިތުނަށް ދޫކޮށްފަ އެވެ. ސަބަބަކީ އެކި ޤައުމުތަކާއި އެކި ޒަމާންތަކުގައި ކަންހިގާ ގޮތާ އެކި ރައްޔިތުންގެ ޢާދަ ކާދައާއި ކަންކަން ތަފާތުވުމުން އެބައެއްގެ ދުނިޔަވީ ކަންކަން އެބަޔަކު އަމިއްލައަށް އިޚުތިޔާރު ކުރުމުގެ މަޞްލަޙަތު ބޮޑު ކަމުގައިވާތީ އެވެ. އެއީ އެކަމުގެ ސަބަބުން އަޤީދާއަށް އެއްވެސް ޙާލެއްގައި އަސަރުކޮށްފާނެ ކަންކަމެއް ނޫނެވެ.\nކީރިތި ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ ޙަޔާތްޕުޅުގައި ޤާއިމު ކުރެއްވި ދައުލަތުގެ އެންމެ މަތީ ވެރިޔަކީ ޚުދު ކީރިތި ރަސޫލާ އެވެ. އަސްކަރިއްޔާގެ ވެރިޔަކީ ވެސް އިތުރު އެކަލޭގެފާނެވެ. އަދި ބައެއް ޙާލަތްތަކުގައި ބައެއް ކަންކަމުގައި ޙުކުމް ކުރެއްވުމަށް ބައެއް އަޞްޙާބު ބޭކަލުންނާ ޙަވާލު ކުރައްވާފައި ވެއެވެ. އަދި މުޢާހަދާތައް އެކުލަވާލައްވައި ޞުލްޙަ ޤާއިމު ކުރައްވައި އިސްލާމީ އިޤުތިޞާދެއް ޤާއިމު ކުރައްވައި ޤައުމުތަކަށް ސަފީރުން ފޮނުއްވާފައިވެއެވެ. އެއަށް ފަހު ފެށިގެން އައީ ނަބަވީ ޚިލާފަތެވެ.\nއެޚިލާފަތުގައި އެންމެ މަތީ ވެރިންނަކީ ޚަލީފާއިނެވެ. އަބޫބަކުރުގެފާނު ވެރި ކަމަށް އައްޔަންކުރީ މަޝްވަރާގެ މަތިންނެވެ. އަބޫބަކުރުގެފާނު ވެރިކަމާ ޙަވާލުވެވަޑައިގެން ދެއްވި ފުރަތަމަ ތަޤުރީރުގައި ވެރިކަން ހިންގާނެ ގޮތުގެ ޚުލާޞާއެއް ދެއްވި އެވެ. މިޒަމާނުގެ ދިމުޤުރާޠީ ހަމަތަކަށް ވުރެ މަތިވެރިވެރި އަދުލުވެރި އުޞޫލުތައް އިޢުލާން ކުރެއްވި އެވެ.\nޢުމަރުގެފާނު ވެރިކަމަށް ޢައްޔަން ކުރެއްވީ އަބޫބަކުރުގެފާނުގެ ޤަރާރަކުންނެވެ. ޢުޘްމާނުގެފާނު އައްޔަން ކުރެވުނީ މުސްލިމުންގެ މަޝްވަރާގެ މަތިން އަޞްޙާބު ބޭކަލުންގެ މައްޗަށް އެކުލެވޭ ކޮމެޓީއަކުންނެވެ. އަލީގެފާނު އައްޔަން ކުރެވުނީ ވެސް މަޝްވަރާގެ މަތިންނެވެ. ވެރިކަން ފުޅާވެގެން ދިޔަވަރަކުން ގިނަ ބަދަލުތައް އިދާރީ ގޮތުން ގެނެވުނެވެ.\nޢުމަރުގެފާނުގެ ވެރިކަމުގައި ދައުލަތް ވަރަށް ބޮޑަށް ފުޅާ ވެގެން ދިޔައެވެ. ޕްރޮވިސްތައް ހިންގުމުގެ ފުރިހަމަ މިނިވަންކަމާއި ބާރު އެތަންތަނަށް ފޮނުއްވާ ސަފީރުންނަށް ދެއްވާފައި އޮވެއެވެ. ޚާއްޞަކޮށް އިސްލާމީ ޖުޑިޝަރީގެ މިނިވަން އަސާސްތަކެއް ޤާއިމު ކުރެވުނެވެ.\nއަބޫ މޫސަލްއަޝްޢަރީ އަށް ޢުމަރުގެފާނު ފޮނުއްވި ސިޓީފުޅަކީ އިސްލާމީ ޖުޑިޝަލްސިސްޓަމްގެ މުހިންމު ޤަވާޢިދުތައް އޭގައި ހިމެނޭ ސިޓީ ފުޅެކެވެ. ޚިލާފަތަށް ފަހު ދެން ފެށިގެންއީ އުމަވީ ދައުލަތެވެ. އެއީ ވިރާސީ ރަސްކަމެކެވެ. އެއަށް ފަހު ޢައްބާސީ ދައުލަތެވެ. އެއީ ވެސް ވިރާސީ ރަސްކަމެވެ. އެއަށް ފަހު އުންމަތުގެ އެކި އެކި ހިސާބުތަކުގައި ކުދި ކުދި ދައުލަތްތައް ހިނގަމުން ދިޔައެވެ. މިގޮތުން އައްޔޫބީންނާއި ޤަރާމިޠުންނާއި ސަލްޖޫޤީންނާއި ފާޠިމީން ދައުލަތްތައް ހިނގިއެވެ. އަދި އެއަށް ފަހު އުޘްމާނީ ވެރިކަން ތުރުކީ ވިލާތުގައި ގާތްގަނޑަކަށް ހަ ސަތޭކަ އަހަރުތަކެއް ވަންދެން ކުރިއަށް ދިޔައެވެ. އެއީ ވެސް ވިރާސީ ރަސްކަމެކެވެ. އެއަށް ފަހު އިސްލާމީ ޤައުމުތަކަށް ދެން އައީ ޤަބީލާތަކުގެ ރަސްމީ ނިޒާމު ތަކެކެވެ.\nސަޢޫދީ ޢަރަބިއްޔާގައި ވެރިކަން ކުރަނީ އާލު ސަޢޫދުގެ ވިރާސީ ރަސް ކަމެކެވެ. އަދި ރަސްގެފާނު ޢައްޔަންކުރާ ޝޫރާ ކައުސިލެއް އޮވެއެވެ. ޖޯޑަންގައި ވެރިކަން ކުރަނީ ހާޝިމީ ދަރިކޮޅުގެ ވިރާސީ ރަސްކަމެކެވެ. ކުވައިތުގައި އާލް ޞަބާޙުގެ ވެރިކަމެވެ. އެމެރޭޓްސްގައި އެކުވެރި ދައުލަތެއްގެ ގޮތުގައި ގިނަ ޕްރޮވިންސްތަކުން ގުޅިގެން ހިންގާ އާލް ނަހުޔާން އާއި އާލު މަކްތޫމްގެ ބާރު އޮންނަ ވިރާސީ ވެރިކަމެކެވެ.\nޤަޠަރުގައި އާލު ޘާނީންގެ ވިރާސީ ވެރިކަމެކެވެ. ޢަރަބި ޤައުމުތަކުން ރަސްކަމާއެކު ބަރުލަމާނީ ނިޒާމު އޮންނަނީ ޖޯޑަންގަ އެވެ. އަދި ކުވައިތުގައި އަމީރުގެ އިތުރުން ބޮޑުވަޒީރަކު ހުރެއެވެ. އެއީ ބަރުލަމާނީ ނިޒާމު އޮންނަ ޤައުމެކެވެ. އިސްލާމީ ޤައުމުތަކަށް ބަލާއިރު މެލޭޝިޔާގައި އޮންނަނީ ރަސްކަމަކާއެކު ބަރުލަމާނީ ނިޒާމެކެވެ. ސަރުކާރު ހިންގަނީ ބޮޑު ވަޒީރެވެ.\nޕާކިސްތާނަށް ބަލާއިރު ރައީސެއް ހުރެފައި ދެން އޮންނަނީ ބަރުލަމާނީ ނިޒާމެކެވެ. ސަރުކާރު ހިންގަނީ ބޮޑު ވަޒީރެވެ. ތުރުކީއަށް ބަލާއިރު ބަރުލަމާނީ ނިޒާމެއް ގިނަ އަހަރު ތަކެއް ވަންދެން އޮވެފަ މިހާރުވަނީ ރިޔާސީ ނިޒާމަކަށް ބަދަލުވެފައެވެ. އެކަމަކު ރައީސް އަންގާ ގޮތަށް ސަރުކާރު ހިންގަން ބޮޑު ވަޒީރެއް ހުރެއެވެ. އެގޮތަށް މިޞްރުގައި ވެސް ބާރު ގަދަ ރައީސަކާއި، ރައީސް އަންގާ ގޮތަށް ސަރުކާރު ހިންގަން ބޮޑު ވަޒީރެއް ހުރެއެވެ.\nއެކުވެރި ދައުލަތްތަކަށް ބަލާއިރު އިސްލާމީ ޤައުމުތަކުގައި ހުރިހާ ނިޒާމަކަށް ވެސް ޢަމަލު ކުރެވެއެވެ. އެޤައުމެއްގެ ވެރިކަން ހިންގުމުގެ ނިޒާމު ކަނޑައަޅަނީ އެޤައުމުގެ ރައްޔިތުންނެވެ. ޙާލަތަށް އަންނަ ބަދަލުތަކާ ގުޅިގެން ނިޒާމުތަކަށް ބަދަލު އައިސްފައި އެބަ ހުއްޓެވެ. ވިރާސީ ރަސްކަން ޖުމުހޫރީ ވެރިކަމަކަށް ބަދަލުވެ އަދި ރިޔާސީ ނިޒާމުން ބަރުލަމާނީ އަށް ބަދަލުވެ ބަރުލަމާނީ ނިޒާމުން ރިޔާސީ އަށް ބަދަލުވެފައި ވެސް އެބަހުއްޓެވެ. މިއިން އެއްވެސް ނިޒާމަކީ ދީނީ ނިޒާމުތަކެއް ނޫނެވެ. މިވެނި ނިޒާމަކީ އިސްލާމީ ނިޒާމެކޭ ބުނެވޭވަރުގެ ޙުއްޖަތްތަކެއް ޝަރުޢީ ގޮތުން ނެތެވެ.\nރިޔާސީ ނިޒާމަކީ އިސްލާމީ ސިފަތައް ގިނަ ނިޒާމެއް ކަމަށް ބައެއް ފަލްސަފާވެރިން ބުނެ އުޅެއެވެ. އަނެއްބަޔަކު ބުނާގޮތުން ބަރުލަމާނީގައި އިސްލާމީ ސިފަތައް ގިނަ އެވެ. އަނެއް ބަޔަކު ބުނަނީ ރަސްކަމުގައި އިސްލާމީ ސިފަތައް ގިނަ އެވެ. ނަމަވެސް ޙަޤީޤަތަކީ މިއިން އެއްވެސް ރައުޔަކީ ދީނީ ޞަރީޙަ ނުޞޫޞްތަކެއްގެ މައްޗަށް ޤާއިމު ކުރެވިފައިވާ ރައުޔު ތަކެއްނޫނެވެ. މުޅިން ވެސް އިޖުތިހާދީ ރައުޔުތަކެވެ.\nދިވެހިރާޖޭގެ ވެރިކަމުގެ ނިޒާމު\nދިވެހިރާއްޖެއަކީ ސައްތައިން ސައްތަ މުސްލިމު ޤައުމެކެވެ. ދިވެހި ރާއްޖެއަށް ބަލާލާއިރު ރާއްޖެއަކީ ފެށުނީއްސުރެ ރަސްކަމެއް އޮތް ޤައުމެކެވެ. ރަސްކަމުގައި ފަޚުރުވެރި ތާރީޚެއް އޮތް ޤައުމެކެވެ. ދިވެހިރާއްޖެ އިސްލާމްވީ އިރު ވެސް އޮތީ ރަސްކަމެކެވެ. އިސްލާމްވުމަށް ފަހުގައި ވެސް އޮތީ ރަސްކަމެކެވެ. ވަރަށް ފަހަކާ ޖެހެންދެން ރާއްޖޭގައި އޮތީ މުޠުލަޤު ރަސްކަމެކެވެ. ފަހުން ދުސްތޫރީ ރަސްކަމެކެވެ. ބޮޑު ވަޒީރަކާއެކު އޮތް ރަސްކަމެކެވެ. ރާއްޖޭގެ ރަސްކަން ބަދަލުވީ ކޮން ސަބަބަކާ ހުރެ ކަމެއް މި މަޤާމުގައި ބަޔާންކުރާކަން ނެތީމެވެ. ރައްޔިތުންގެ ނިންމުމުގެ މަތިން ރާއްޖޭގެ ރަސްކަން ދެ ފަހަރެއްގެ މަތިން ޖުމުހޫރިއްޔަތަކަށް ބަދަލުވިއެވެ.\nރާއްޖޭގެ ވެރިކަން ހިގާ ނިޒާމު ޖުމުހޫރިއްޔަތަކަށް ބަދަލުވެ، އަދި ޖުމުހޫރިއްޔަ ވެރިކަން ރިޔާސީ ނިޒާމުގެ މައްޗަށް ހިންގުމަށް ރައްޔިތުން ނިންމާފައި ވަނިކޮށް، ރާއްޖޭގެ ވެރިކަން ހިންގުމުގެ ނިޒާމު އަނެއްކާވެސް ރިޔާސީ ނިޒާމުން ބަރުލަމާނީ ނިޒާމަށް ބަދަލު ކުރަންޖެހޭ ފަދަ ދުސްތޫރީ އަދި ސިޔާސީ ޙާލަތެއް ރާއްޖޭގައި އެބަ އޮތްތޯއެވެ؟\nޚިޔާލު ތަފާތު ވެދާނެ އެވެ. އަޅުގަނޑުގެ ނަޒަރުގައި އެފަދަ ބޮޑު ބަދަލެއް ގެންނަންޖެހޭ ފަދަ ޙާލަތެއް ރާއްޖޭގައި ނެތެވެ. ރާއްޖެއަށް އެންމެ މުނާސިބު ނިޒާމަކީ "ފުރިހަމަ ރިޔާސީ ނިޒާމެކެވެ". ދައުލަތުގެ އެންމެ އިސް ވެރިޔާއަށް ދައުލަތް ހިންގުމުގެ ބާރުތައް އޮންނަ ގޮތަށް އޮތުން އެއީ ރާއްޖެ ފަދަ ކުޑަ ޤައުމަކަށް އެންމެ މުނާސިބު ގޮތް ކަމުގައި ޝަޚުޞީކޮށް އަޅުގަނޑު ދެކެމެވެ. މިހެން މިދަންނަވަނީ ކޮންމެހެން އެ ނިޒާމު ވަކި ދީނީ ވެގެނެއް ނޫނެވެ.\nބަރުލަމާނީ ނިޒާމު ނުވަތަ ރިޔާސީ ނިޒާމު މިއިން ވަކި ނިޒާމަކީ އެންމެ ބޮޑަށް އިސްލާމްދީނާ ގުޅޭ ނިޒާމެކޭ ވެސް ނުދެންނެވޭނެ އެވެ. މިއީ ވެރިކަން ހިނގުމުގެ އިދާރީ ވަޟުޢީ ފަލްސަފާތަކެކެވެ. ނުވަތަ ނަޒަރިއްޔާ ތަކެކެވެ. ޝަރުޢީ ނުވަތަ ދީނީ ނިޒާމުތަކެއް ނޫނެވެ. ރިޔާސީ ވިޔަސް، ރަސްކަމާއެކު ބަރުލަމާނީ ވިޔަސް، ރައީސް ކަމަކާއެކު ބޮޑު ވަޒީރު ކަމަށް ވިޔަސް، ރަސްކަން ވިޔަސް ނުވަތަ މަލްޓި ޕާޓީ ނިޒާމު ވިޔަސް މިއީ މުޅިން ވެސް ވެރިކަން ހިންގުމުގެ އިދާރީ ވަޟްޢީ ފަލްސަފާތަކެކެވެ. އެއްގޮތަކަށް ވެސް ދީނާ ނުވަތަ ޢަޤީދާއާ ގުޅުން ހުރި ކަމެއްނޫނެވެ.\nދުނިޔޭގެ އެކި މުސްލިމު ޤައުމުތަކުގައި މި ހުރިހާ ނިޒާމަކަށް ވެސް ޢަމަލު ކުރެވެމުން އެބަދެއެވެ. އިދާރީ ވަކި ގޮތަކަށް ވެރިކަން ހިންގަން އިސްލާމްދީނުގައި ކަނޑައަޅުއްވާފައި ނެތެވެ. އެކަންވަނީ ރައްޔިތުންގެ އަތް މައްޗަށް ދޫކޮށްފައެވެ. އެކަމުގައި ގޮތް ނިންމަނީ ރައްޔިތުންގެ މަޝްވަރާއިންނެވެ. ނުވަތަ ވޯޓުންނެވެ. ދީނުގައި އަންގަވާފައިވާ އެއްޗަކީ ވެރިކަން ހިނގުމުގެ އަސާސީ ސިފަތަކެވެ. އެއީ ޢަދުލުވެރިކަން ޤާއިމު ކުރުމާއި މީސްތަކުންގެ ޙައްޤުތައް ޙިމާޔަތްކުރާއި އަމާނާތްތެރިވުމާއި ރައްޔިތުންގެ މަޝްވަރާ ހޯދުމާއި ދީނާއި ދުނިޔޭގެ ކަންކަން އިޞްލާޙުގެ މަގުން ހިނގުމެވެ.\nރާއްޖޭގައި އަސްލުގައި އޮތީ ވެރިކަން ހިނގުމުގެ ބާރުގެ ތެރެއަށް ރައްޔިތުންގެ މަޖިލިސް ނުވަތަ ޤާނޫނު ހެދުމުގެ ބާރު ވަރަށް ބޮޑަށް ވައްދާފަ އެވެ. ދެ ނިޒާމު އެއްކޮށްފަ އެވެ. މިހެންކަމުން ވެރިކަން ހިނގުމުގައި ރިޔާސީ ނިޒާމުގެ އަޞްލު ރީތިކަން ރާއްޖޭގައި ނުފެނެއެވެ. މިހެންވީމާ ބައެއް ފަހަރު ވެރިކަން ހިންގަން ދަތިވާތަން އާދެއެވެ. މިހާރު އޮތް ޤާނޫނު އަސާސީ ވުޖޫދުވީ ފަހުން އައި ކޮންމެ ސަރުކާރަކާއި މަޖްލިސްއާ ހަމަ ނުޖެހުން ހިގައިފައި އެބަހުއްޓެވެ. އެކަން އެގޮތަކަށް ވެފަ އޮތީ ޤާނޫނު އަސާސީ އެކުލަވާލި އިރު ރާއްޖޭގެ ސިޔާސީ މާޙައުލު އޮތް ގޮތުން އެއިރުގެ ސަރުކާރަށް ދަތިވާ ގޮތައް ޤާނޫނު އަސާސީ ބައްޓަންކޮށްފައި އޮތުމުންކަމުގައި ވެދާނެއެވެ.\nވެރިކަން ހިންގަން ފަސޭހަވާ ގޮތަށް "ފުރިހަމަ ރިޔާސީ ނިޒާމެއް" ދިވެހި ރާއްޖޭގައި ޤާއިމުވާން ޖެހެއެވެ. މިކަންކުރެވޭނީ ޤާނޫނު އަސާސީ އިޞްލާޙު ކޮށްގެންނެވެ. ރާއްޖޭގެ ޤާނޫނު އަސާސީގައި އިޞްލާޙުކުރަންޖެހޭ ކަންކަން ވަރަށް ގިނައެވެ. މިހާރު އޮތް ޤާނޫނު އަސާސީގައި ރާއްޖޭގެ މިހާރުގެ ޙާލަތަށް އެކަށީގެންވާ ނުވާ ކަންކަން އެބަހުއްޓެވެ. ވަރަށް ބޮޑަށް ޤާނޫނު އަސާސީ މުރާޖިޢާ ކުރެވެން ޖެހެއެވެ.\nޤާނޫނު އަސާސީ މުރާޖިޢާ ކުރެވޭ އިރު ޤާނޫނު އަސާސީ ގައި ހުރި އިސްލާމީ އުޞޫލުތައް ދެމެހެއްޓުމަކީ މަޖްލީހުގެ މެންބަރުންގެ ޢަޒުމަކަށް ވާންވާނެއެވެ. އަދި ޤާނޫނު އަސާސީ މުރާޖިޢާ ކުރެވޭ އިރު، މިނިވަން މުސްތަޤިއްލު ކޮމިޝަންތަކުގެ ތެރެއަށް "އިސްލާމީ ކަންތައްތަކާ ބެހޭ އެންމެ މަތީ މަޖްލިސް" ވައްދަންޖެހޭ ކަމަށް ދެމެވެ.\nއަދި ރާއްޖޭގެ ސިޔާސީ ކަންކަމުގެ ތެރެއިން ނެރެ، މިނިވަން މުއައްސަސާއެއްގެ ގޮތުގައި ރާއްޖޭގެ އިސްލާމީ ކަންކަމާ ބެހޭ އިދާރާ ހުރުމަކީ ރާއްޖޭގެ ދީނީ ކަންކަން ހަރުދަނާ ގޮތެއްގައި ހިންގުމުގައި އެންމެ މަޞްލަޙަތު ހުރި ގޮތް ކަމުގައި ދެކެމެވެ.\nއެތަނުގެ ވެރިޔަކަށް ހުންނާނީ ރައްޔިތުންގެ މަޖުލީހުން ވަކި މުއްދަތަކަށް އައްޔަންކުރާ ފަރާތެވެ. އިސްލާމީ ކަންކަމާ ބެހޭ އެންމެ މަތީ މަޖުލީހަކީ ހިންގުމުގައި ފުރިހަމަ މިނިވަންކަމާއި ބާރު އޮންނަ ތަނަކަށް ވާންވާނެއެވެ. މި ގޮތަށް މިނިވަން ބާރެއް އޮވެއްޖެ ނަމަ އިދާރީ ގޮތުން ކޮންމެވެސް ވުޒާރާއެއް ހުރުމުގެ ބޭނުމެއް ނޯންނާ އެވެ.\nމިއީ ދައުލަތުން ދީން ވަކި ކޮށްލުމެއްނޫނެވެ. މިއީ ދައުލަތުގެ ތެރޭގައި ދީނީ ކަންކަން ހަރުދަނާ ކުރުމަށް އެޅޭނެ ފިޔަވަޅެކެވެ. ވޭތުވެ ދިޔަ ދިހަވަރަކަށް އަހަރަށް ބަލާއިރު އިސްލާމީ ކަންކަން ހަރުދަނާ ގޮތެއްގައި ކުރިއަށް ދާންޖެހޭ މިންވަރަށް ކުރިއަށް ނުދިޔައީ "އިސްލާމީ ކަންކަމާ ޙަވާލުވާ" ސިޔާސީ ޕާޓީތަކާ އެމީހުން ތާއީދުކުރާ ސަރުކާރުތަކާ އާޚިރުގައި ޚިޔާލު ތަފާތުވެ އިސްލާމީ ކަންކަން ބަލަހައްޓަން ތިބޭ ފަރާތްތަކުން ކުއްލި ކުއްލި އަށް އިސްތިއުފާ ދޭން މަޖްބޫރުވެގެން ދިޔުމުންނެވެ.\nރާއްޖޭގެ އިސްލާމީ ކަންކަން ސިޔާސީ ފިތުނަ ތަކުން ދުރުވެ ރައްކާތެރިވެފައި އޮތުމަކީ ރާއްޖޭގެ އިސްލާމީ ޝަޚުޞިއްޔަތު ދެމެހެއްޓުމަށް އެޅޭނެ ފިޔަވަޅެއްކަމުގައި އަޅުގަނޑު ދެކެމެވެ. މި ފަދަ އިދާރީ އިސްލާމީ އޮނިގަނޑަކާ ބެހޭ ގޮތުން ފަހުން އެހެން މަޒުމޫނެއްގައި ލިޔާ ހުށީމެވެ.\nކުޑަވެސް ޝައްކެއްނެތް ގޮތުގައި ސަރުކާރުތަކަށް ބަލާއިރު ރިޔާސީ ނިޒާމެއްގައި ކޯލިޝަން ސަރުކާރުތަކަކީ ކާމިޔާބު ސަރުކާރުތަކެއް ނޫނެވެ. ޢަމުދުން ރިޔާސީ ނިޒާމުގައި ކޯލިޝަން އުފެދެނީ ސަރުކާރު ގެނައުމަށެވެ. ސަރުކާރު އައުމަށް ފަހު ކޯލަޝަނަކީ ވުޖޫދުގައި މަޢުނަވީ ގޮތެއްގައި ނޫނީ އޮންނަ އެއްޗެއް ނޫނެވެ. އޮންނަ އެއްޗަކީ ރައީސުލްޖުމުހޫރިއްޔާކަމުގެ މަޤާމުގައި ހުންނަވާ ފަރާތެއްގެ އިޙުސާންތެރި ކަމެވެ.\nކޯލިޝަން ސަރުކާރުތައް ބޮޑަށް ޢަމަލީ ގޮތެއްގައި ކާމިޔާބު ވަނީ ބަރުލަމާނީއެއްގަ އެވެ. ރާއްޖޭގެ މިހާރުގެ ސިޔާސީ ޙާލަތު އޮތް ގޮތުން ރިޔާސީ ނިޒާމުގައި އެއް ޕާޓީއަށް ވެރިކަން ކުރުމަކީ ދަތިކަމަކަށްވާ ނަމަ ޙައްލަކީ ބަރުލަމާނީ ގެނައުންކަމުގައި ވެދާނެ އެވެ. ނުވަތަ ދެ ޕާޓީ އަށް ވުރެ ގިނަ ޕާޓީތައް ނޯންނަ ގޮތަކަށް މަލްޓި ޕާޓީ ސިސްޓަމަށް ބަދަލު ގެނެސް ރިޔާސީ ނިޒާމު ދެމެހެއްޓުމެވެ.\nރާއްޖޭގެ ސިޔާސީ ހަމަޖެހުން ޤާއިމުކުރަން ބޭނުން ނަމަ ކޮންމެވެސް ދުސްތޫރީ ފަރުވާއެއް އެބަ ބޭނުން ވެއެވެ. މިއީ އެއް ޙާލަތުން އަނެއް ޙާލަތަށް ނަޤުލުވުކެވެ. ބަރުލަމާނީ އެއް ގެންނަން ވިދާޅުވާ ބޭފުޅުން ބަރުލަމާނީ ގެންނަން ބޭނުންފުޅުވާ ސަބަބީ މިއީ ބާވައެވެ؟ އިތުރަށް ސާފުވާން އެބަ ޖެހެއެވެ. ސިޔާސީ ގޮތުން ތަހުޒީބު މުޖުތަމަޢުތަކުގައި ބަރުލަމާނީގައި ކޯލިޝަން ސަރުކާރުތައް ޢަމަލީ ގޮތުން ކާމިޔާބުވެއެވެ.\nމިސާލަކަށް މެލޭޝިޔާގައި އަމްނޯގެ ކޯލިޝަނުން ގިނަ އަހަރުތަކެއް ވަންދެން އެކީގައި ވެރިކަން ކުރިއެވެ. އެއީ ފިކުރީ ގޮތުން އެއް ސިޔާސަތުތަކަކަށް އެއްބަސް ވެވޭތީއެވެ. އަޅުގަނޑުގެ ނަޒަރުގައި މިހާރު ރާއްޖޭގެ ސިޔާސީ ޙާލަތު އޮތް ގޮތުން ޢަމުދުން އެންޓި ޑިފެކްޝަން ޤާނޫނެއް ނެތި ބަރުލަމާނީ އަކަށް ގޮސްފި ނަމަ ރާއްޖޭގެ މާޙައުލު އޮތް ގޮތުން ސަރުކާރުތައް ވެއްޓުން އާދައަކަށްވެ ރާއްޖެއަށް އިޤުތިޞާދީ ގޮތުން ނުހަނު ބޮޑެތި ގެއްލުންތަކެއް ވެދާނެ އެވެ. އެހެންކަމުން ރާއްޖެއަށް އެންމެ ރަނގަޅީ އަޅުގަނޑުގެ ނަޒަރުގައި "ފުރިހަމަ ރިޔާސީ ނިޒާމެކެވެ." އަދި ރިޔާސީ ނިޒާމުގައި ކޯލިޝަން ދެމެހެއްޓޭނެ ގޮތަށް ޤާނޫނުތަކަށް ބަދަލު ގެނައުމަކީ ސިޔާސީ ހަމަޖެހުން ޤާއިމުވެގެންދާނެ ކަމެކެވެ. މިއީ ރައްޔިތުން އެކަމާ މެދު ވަރަށް ބޮޑަށް ވިސްނަންވާނެކަމެއް ކަމުގައި ދެކެމެވެ. ގޮތް ނިންމަނީ ރައްޔިތުންނެވެ.


Fulugai oiy Huesca in Barcelona huhtuvaifi | Mihaaru\nބާސެލޯނާގެ ކެވިން ޕްރިންސް ބޯޓެން ބޯޅަ ކޮންޓްރޯލްކުރަނީ.-- ފޮޓޯ: އޭއެފްޕީ\n14 އެޕްރީލް 2019 - 09:213comments\nރޭގެ މެޗުތަކަށް ފަހު ބާސެލޯނާ ލީގުގެ އެއް ވަަނައިގައި އޮތީ 32 މެޗުން 74 ޕޮއިންޓާ އެކު އެވެ. ދެ ވަނައިގައި އޮތް އެތުލެޓިކޯ މެޑްރިޑް ވަނީ ރޭ ކުޅުނު މެޗުން 2-0 އިން ސެލްޓަ ވިގޯ ބަލިކޮށްފަ އެވެ. އެތުލެޓިކޯ އަށް ވަނީ 32 މެޗުން 65 ޕޮއިންޓް ލިބިފަ އެވެ.\nރަށުން ބޭރުގައި ބާސެލޯނާ އިން ރޭ ކުޅުނު މެޗުގައި ހުއެސްކާއާ ދެކޮޅަށް ޓީމު ނެރުނީ ގިނަ ބަދަލުތަކަކާ އެކު އެވެ. ޗެމްޕިއަންސް ލީގުގައި މެންޗެސްޓާ ޔުނައިޓެޑާ ދެކޮޅަށް ކުޅެން ޖެހޭ މެޗަށް ލިއޮނަލް މެސީ އާއި ސާޖިއޯ ބުސްކެޓްސް އަށް އަރާމްކުރަން ފުރުސަތު ދިންއިރު، ޖެރާޑް ޕީކޭ އާއި ލުއިސް ސުއަރޭޒް ހުރީ ސަސްޕެންޝަނުގަ އެވެ. އަދި އަނިޔާގެ ސަަބަބުން ސާޖީ ރޮބާޓޯ އާއި އިވާން ރަކިޓިޗް ޓީމުގައި ނުހިމެނެ އެވެ.\nބާސެލޯނާ އިން ފުރުސަތު ދިން ކުޅުންތެރިންނަށް ބަލާއިރު، ލީގުގައި މުޅިން އަލަށް ހަތަރު ކުޅުންތެރިޔަކަށް ވަނީ ފުރުސަތު ދީފަ އެވެ. އެއީ ޖިއަން-ކްލެއާ ޓޮޑީބޯ، ޖެއިސަން މުރީލޯ، މޫސާ ވެގޫ އަދި ރޫއީ ޕިގް އެވެ. އަނިޔާއިން ރަނގަޅުވެ މުސާ ޑެމްބެލޭ ރޭގެ މެޗުގައި ކުޅުނުއިރު، ކެވިން ޕްރިންސް ބޯޓެން އާއި އާޓޫރޯ ވިޑާލަށް ވެސް ވަނީ ފުރުސަތު ދީފަ އެވެ.\nރޭގެ މެޗުގެ ފުރަތަމަ ހާފުގައި ބާސެލޯނާ އަށް ލީޑުނަގައިދޭން ޑެމްބެލޭ އަށް ރަނގަޅު ފުރުސަތެއް ލިބުނުއިރު، ބޭނުމެއް ނުކުރެވުނެވެ. އަނެއްކޮޅުން ހުއެސްކާގެ އެޓޭކްތައް ހުއްޓުވުމުގައި ބާސެލޯނާގެ ކީޕަރު ޓާ ސްޓެގެން ވަނީ މޮޅު ކުޅުމެއް ދައްކައިފަ އެވެ. ދެ ވަނަ ހާފުގައި ބަދަލު ކުޅުންތެރިޔެއްގެ ގޮތުގައި ކުޅެން އަރައި ބްރެޒިލްގެ ވިންގް މެލްކޮމް ޖެހި ބޯޅައެއް ވަނީ އަރިމަތީ ދަނޑިއަށް އަމާޒުވެފަ އެވެ.\nސަސްޕެންޝަނުގެ ސަބަބުން އެތުލެޓިކޯ މެޑްރިޑްގެ ފޯވާޑް ޑިއޭގޯ ކޮސްޓާ އަށް ސީޒަން ނިމިފައިވާއިރު، ރޭގެ މެޗުގައި ސެލްޓައާ ދެކޮޅަށް އެތުލެޓިކޯގެ އެޓޭކް ލީޑުކުރީ އެންޓޮއިން ގްރީޒްމަން އާއި އަލްވާރޯ މޮރާޓާ އެވެ. ފުރަތަމަ ހާފްގެ ފަހު ކޮޅުގައި ގްރީޒްމަން އެތުލެޓިކޯ އަށް ލީޑުނަގައިިދިނީ ހިލޭ ޖެހުމަކުން ކާމިޔާބުކުރި ގޯލަކުންނެވެ. ދެ ވަނަ ހާފްގައި މެޗު ނިމެން ފަނަރަ މިނިޓަށް ވެފައި ހުއްޓައި އެތުލެޓިކޯގެ ދެ ވަަނަ ގޯލު ޖެހީ ގްރީޒްމަން ތަނަވަސްކޮށްދިން ފުރުސަތަކުން މޮރާޓާ އެވެ.


SunOnline: Sun Kuruvaahaka mubaaraai: Maayoosvi loabi\nލިޔުނީ: ޖާހީން ޙަމީދު\n1 އަހަރު 1 މަސް ކުރިން - 10 ޖޫން 2017 9\nއިރުއޮއްސެންދާ ވަގުތު ޖައްވަށް ފާއްދާލާ ރަން ކުލަތަކަށް ދުވަހަކުވެސް ނަޒަރު ހިންގާލިން ހެއްޔެވެ؟ އެއީ ބަލާ ފޫހިނުވާނެފަދަ ކިހާ ހިތްގައިމު މަންޒަރެއް ހެއްޔެވެ؟ އިރުގެ އަލިން ކަނޑަށް އެޅިފައިހުންނަ ދޯދިތަކާއި، އޮއްސެމުންދާ ރަތް ވިލާތަކާއި ރޭގަނޑު އަރާމުކޮށްލާނެ މަންޒިލަކަށް ދަތުރު ކުރަމުންދާ ދޫނިތަކުން ބަލާމީހަކަށް ގެނެސްދޭނީ ކިހާބޮޑު އުފާވެރިކަމެއްހެއްޔެވެ؟ މިހުރިހާ އުފަލަކާއި ހިތްހަމަޖެހުމަކުން މަޙުރޫމުވެގެން އިންނާނީ ކިހާބޮޑު ބަދުނަޞީބުވެރިއެއް ހެއްޔެވެ؟\nސައިކަލުގެ އިންޖީނު ނިވާލުމަށްފަހު ނިޔާޒު ހިގައިގަތީ ރަސްފަންނުގައި ބަހައްޓާފައިހުރި އުނދޯއްޔާ ދިމާއަށެވެ. ދުވަސްވަރަކީ މާލޭގައި ކުޑަކުދިންގެ ދުވަހާއި ގުޅުވައިގެން ޙަރަކާތްތަކެއް ހިންގަމުން ގެންދިޔަ ދުވަސްވަރަކަށްވާތީ ވަރަށް ގިނަ ޢަދަދެއްގެ ކުޑަކުދިންނާއި އެކުދިންގެ މައިންބަފައިން އެސަރަޙައްދުގައި ކުޅެ ސަކަރާތްޖަހާ މަޖާކުރަމުން ގެންދިޔައެވެ. އެމަޖަލާއި ފޯރީގައި ބައިވެރިވުމެއްނެތީ ހަމައެކަނި ނިޔާޒުއޭ ބުނުމަކީ ދޮގަކަށް ނުވާނެއެވެ.\nނިޔާޒު ގޮސް އުނދޯލީގައި އިށީނދެ މަޑުމަޑު ހެލުމަކުން އުނދޯލި ހެއްލަންފެށިއެވެ. އެ އުނދޯއްޔަކީ ނިޔާޒުއާއި ނިހާގެ ލޯބީގެ ފެށުމެވެ. އަހަރުތަކެއް ކުރިން ނިޔާޒު އޭނާގެ ރައްޓެހިންތަކަކާއި އެކީ އެއުނދޯލި ކައިރިން ހުރަސްކުރި ވަގުތު އައިބާރު ވައިރޯޅިއަކާއިއެކީ ބުރައިގެންދިޔަ ތާސްބައިގެ ކާޑުތައް ނަގައި ނިހާގެއަތަށް ރައްދުކޮށްދިން ވަގުތުކޮޅަކީ ނިޔާޒުއާއި ނިހާގެ ލޯބީގެ ބިންގާ އެޅިގެންދިޔަ ވަގުތެވެ.\nރަސްފަންނަށް އައުމުގެ މަޤުސަދަކީ ހިތްހަމަޖައްސާލުން ކަމުގައިވިޔަސް ނިޔާޒުގެ ހިތަކަށް ހަމަޖެހުމެއް ނެތެވެ. ގެއަށްގޮސް ވަނުމުން ކަންވާނެގޮތް ނިޔާޒަށް ރަނގަޅަށް އެނގޭތީއެވެ.\n"ކޮންތާކަށް ގޮސްފައިތަ އަނެއްކާ މިއަދު ތިއައީ؟" ގެއަށް ވަނުމުން ފޫހިރާގަކަށް ނިހާ ސުވާލުކުރިއެވެ. ހަގީގަތަކީ ނިޔާޒާއި ނިހާގެ ޒަމާންވީ ލޯބީގެ ހުޅުކޮޅު ނިވިފައިވާކަމެވެ. ކައިވެނިކޮށްގެން އުޅުނެއްކަމަކު ދެމީހުންގެ މެދުގައި ލޯބީގެ ގުޅުމެއް ނެތެވެ. ލޯބިން ވާހަކަދައްކާނުލާއިރު، އެކުގައި އުޅެނީ ވެސް ކައިވެނިކުރެވުނީތީ މަޖުބޫރު ވެގެންނެވެ. ދާންވީ މިސްރާބަކާއި ކައިވެނިން ހާޞިލްކުރަން ބޭނުންވާކަމަކާއި ގުޅޭގޮތުން ދެމީހުންގެ މެދުގައި ދުވަހަކުވެސް މަޝްވަރާކުރެވިފައެއް ނުވެއެވެ. ސުކޫލު ނިމުނުތަނާހެން އެކައިވެނި ކުރެވިގެން ދިޔައީ އެންމެ މަތީފެންވަރުގައި ހަފްލާއެއް ބޭއްވި ނޫސްމަޖައްލާތަކަށްވެސް ސުރުޚީ އަރާހާ ކުލަގަދަކޮށެވެ. ނަމަވެސް، ކައިވެންޏަށްފަހު ނިހާ ބަދަލުވީއެވެ. އެހިސާބުން ނިޔާޒުގެ ހިތްމަރުވީއެވެ. ފޫނެއްފަޔަކަށް ފެންފުރަން އުޅެވޭކަމުގެ އިހުސާސް ކުރެވެން ފެށީއެވެ. ނުހަނު މަސައްކަތްކުރިނަމަވެސް ލޯބި ނުދެވުނީއެވެ. އަދި ކުރިން ނިހާއަށް ހިތުގައި ދެވިފައިއޮތް މަގާމުވެސް ބަދަލުވެ ފޫހިވީއެވެ.\nނިހާގެ ސުވާލަށް މާބޮޑު ސަމާލުކަމެއް ނުދީ، ނިޔާޒުއައިސް އެނދުގައި އޮށޯތެވެ. ޓީވީއިން ދައްކަމުންދިޔަ ޕުރޮގްރާމަށް އެއްވެސް ސަމާލުކަމެއްނުދީ ނިޔާޒު އޭނާގެ ފޯނާއިކުޅެން އޮތެވެ. އެވަގުތު ކުއްލިއަކަށް "އިންސްޓަގްރާމުން" "ނޮޓިފިކޭޝަން"އެއް ނިޔާޒުއަށް އައެވެ. ބަލައިލިއިރު އެއީ މަލަކާގެ "ލައިކް" އެކެވެ. އިސާހިތަކު މަލަކާގެ ޚިޔާލުގެތެރެއަށް ނިޔާޒު ގެނބުނެވެ.\nމަލަކާއާއި ނިޔާޒު ދިމާވީ އޮފީހުގެ ދަތުރެއްގައި ލަންކާއަށް ދިޔަފުލައިޓުގައެވެ. ދަތުރުކުރި "މޯލްޑިވިއަން" ފުލައިޓުގެ ކެބިންކުރޫއަކަށް ހުރީ އެންމެ ފުރަތަމަ ބޯޓުން މަރުހަބާކީ މަލަކާއެވެ. އެއީ ދޮން، އިސްކޮޅުންދިގު، ފަންއިސްތަށިގަނޑެއްގެވެރި، ފިރިހެނުންގެ ހިތްތައް ދަމައިގަންނަ އަދި ލޯތަކަށް އަޅައިގަންނަފަދަ ސިފަތަކެއް ލިބިފައިވާ ރީތިކުއްޖެކެވެ. ނިޔާޒުއާއި އެކީ ހަމައެފުލައިޓުން ދަތުރުކުރި ހަލީމްއަށްވެސް މަލަކާ ކަމުގޮސްގެން ނިޔާޒުގާތު ފުލައިޓްތެރޭގައި އެވާހަކަ ދެއްކިއެވެ. ނަމަވެސް، ނިޔާޒުގެ ހިތުގައި އުފެދިފައިހުރި ޝުޢޫރުތައް ހަލީމްއާއި ޙިއްސާ ނުކުރީ ނިޔާޒުއަށް މަލަކާ ކަމުނުދާތީއެއްނޫނެވެ. ނަމަވެސް، ނިޔާޒުއަކީ މީހެއްގެ ފިރިއަކަށް ވީތީއެވެ. މީހުންގެ ދޫތަކުން ނިޔާޒުއޭ ކިޔައިގެން ފާޑުފާޑުގެ ވާހަކަ ދެއްކުމަށް ނޭދޭތީއެވެ.\nނަމަވެސް ދުނިޔޭގެ ލޯތަކަށް ސިއްރުން ނިޔާޒު ދާދި އަވަހަށް މަލަކާގެ ވަނަވަރު ހޯދިއެވެ. އަދި ފޭސްބުކުން މަލަކާ ހޯދައި އިންސްޓަގުރާމުގައިވެސް މަލަކާގެ ބޯކޮޅު ބަލަމުން ހިނގަންފެށިއެވެ.\nމާގިނަދުވަހެއްނުވެ ނިޔާޒުގެ ބުރަ މަސައްކަތުން މަލަކާގެ ރައްޓެއްސަކަށް ވެވުނެވެ. ފުރަތަމަ ތަޢާރަފްވީވެސް ފުލައިޓުން ދިމާވި ފަސިންޖަރެއްގެ ގޮތުގައެވެ. މަލަކާ އެރަހުމަތްތެރިކަމުގެ ހުށަހެޅުން ބަލައިގަތީ ހިތުގައި އެއްވެސް ޚާއްސަ މަޤުސަދެއް ނެތިއެވެ. ނަމަވެސް އާދައިގެ ގޮތަކަށް މުޢާމަލާތްކުރަންފެށި ހަފްތާތަކެއްގެ ތެރޭގައި އެބީރައްޓެހިކަން ރަހުމަތްތެރިކަމަކަށް ބަދަލުވިއެވެ. އާންމުންގެ ލޯތަކަށް ސިއްރުންނެވެ. ސަބަބަކީ ނިޔާޒަކީ މީހުންގެ ލޯތަކަށް ވަފާތެރި ފިރިއެއްގެ ގޮތަށް ފެންނަން ބޭނުންވުމެވެ.\nދުވަހަކަށްވުރެ ދުވަހެއް ފާއިތުވަމުން ދިޔައީ ނިޔާޒުއާއި މަލަކާ ގާތް ކުރުވަމުންނެވެ. މަލަކާގެ ވާހަކަތަކުން އެނގުނުގޮތުގައި އޭނާއަކީ ހުސްހަށިބައި ކުއްޖެކެވެ. ކުޑައިރު މަންމައާއި ބައްޕަ ނިޔާވެފައިވާތީ އުޅެ ބޮޑުވީ ބޮޑުދައިތައެއްގެ ބެލުމުގެ ދަށުގައި އެގޭގައެވެ. އެގުޅުން ބަދަހިވަމުންދިޔަ ވަރަކަށް މަލަކާގެ ފަރާތުން އިތުރަށް އެނގުނީ މަލަކާ ހިތްކިޔާމީހަކާއި ވަރަށްފަހުން ފުލައިޓަކުން ދިމާވިކަމާއި އެމީހަކާއި ގުޅުން ބަދަހިކުރަން ފަށާފައިވާކަމެވެ. އަދި އެމީހާވެސް މަލަކާއަށް "ގޮތެއް" ހުންނަކަމަށް އިހުސާސްކުރެވޭކަމެވެ. ރެޔާއި ދުވާލު އެމީހަކާއިއެކު ތާއަބަދު ފޯނުން ވާހަކަދެކެވޭކަމެވެ. ނަންހާމަ ނުކުރާތީ ނިޔާޒު ގަސްދުކުރީ އެމީހެއްގެ ނަން ނުވެސް އަހާށެވެ. ނިޔާޒު ޔަގީންކުރި ގޮތުގައި މަލަކާއަށް ކަމުދިޔަ އެމީހަކީ ޚުދު ނިޔާޒުއެވެ. މަލަކާ ނަންހާމަ ނުކުރިޔަސް ދައްކާ ވާހަކައިން އެއިޝާރާތްކުރަނީ ނިޔާޒުއަށް ކަމަށް އަމިއްލައަށް ގަބޫލުކުރިއެވެ. ނިޔާޒުދުށް ގޮތުގައި އެއީ މައްސަލައެއްނޫނެވެ. މަލަކާއަށް ލޯބިހާމަކުރަން ނުކެރެނީއެވެ. ލަދުގަންނަނީއެވެ. ނިޔާޒަކީ މީހެއްގެ ފިރިއަކަށްވެފައި ލޯބިވާކަން އިސްވެ ހާމަކުރަން މަލަކާ ފަސްޖެހެނީއެވެ. ނިޔާޒަށް އެކަން ވަރަށްކަމުދިޔައެވެ. އެއީ އަންހެންވަންތަކަމުގެ ލަދުރަކި ސިފައެއްކަމަށް ދެކި އެގޮތަށް ގަބޫލުކޮށްލައިގެން ހުރީއެވެ.\nމަލަކާގެ ޚިޔާލުތަކުގެ ތެރޭގައި އޮއްވައި ކުއްލިއަކަށް ހޭވެރިކަންވީ ނިޔާޒު ހިފަހައްޓައިގެންއޮތް ފޯނު މޫނުމައްޗަށް ވެއްޓުމުންނެވެ. ރަނގަޅަށް ވިސްނާލިއިރު ނިޔާޒަށް އޮވެވުނީ ފޯނު ހިފަހައްޓައިގެން މަލަކާގެ ޚިޔާލުތަކުގެ ތެރެއަށް ގެނބިފައެވެ. ފުރޮޅިލާފައި ބަލައިލިއިރު ނިހާއޮތީ ޓީވީއަށް ގެއްލިފައެވެ. ފޯނުނަގައި ބަލައިލިއިރު މަލަކާގެ "މިސްޑް ކޯލެއް" އިނެވެ. އެވީ ކިހިނެއްބާއެވެ. މަލަކާ ގުޅީމައިވެސް ނިޔާޒުއަށް ހޭވެރިކަންނުވީ ކީއްވެބާއޭ ހިތަށްއެރިއެވެ. އަވަސް އަވަހަށް ތެދުވެ ކޮޓަރިންބޭރަށް ނުކުތުމަށްފަހު މަލަކާއަށް ގުޅާލިއެވެ.\n"އޭއި ގުޅިންތަ؟ މަށަށް ނިދިފައޮތީ ދެންމެ މިފެނުނީ" ނިޔާޒު ވަރަށް ހަމަޖެހިލާފައި ބުންޏެވެ.\n"އެންމެ ރަނގަޅޭ. މީހުންގެ ފިރިންނަށްވާނީ ތިވަރު، ޔަޤީނޭ އަނބިގޮއްޔެގާތަށް ވަދެ އޮއްވައިކަން މަށަށް ގުޅުނީ" ޝަކުވާގެ ރާގެއްގައި މަލަކާ އެހެން ބުނިއިރު ނިޔާޒަށް އެއަޑުގައިވާ ނުތަނަވަސްކަން އިހުސާސްވިކަހަލައެވެ.\nދުވަސްތައް ފާއިތުވަމުން ދިޔައީ ނިޔާޒުއާއި މަލަކާގެ ގުޅުމަށް ލޯބީގެ ނަން ނުދެވުނުކަމުގައި ވިޔަސް ނިޔާޒުގެ ހިތުގައ އެކަން ސިއްރުކޮށް ވަންހަނާ ކުރެވިގެންނެވެ. ނިޔާޒަށް އިހުސާސް ކުރެވެމުން ދިޔައީ މަލަކާ ނިޔާޒުދެކެ ނުހަނު ލޯބިވާކަމެވެ. ރޭގަނޑުގެ ކެއުމަކަށް ކާން ދަޢުވަތު ދިނުމުންވެސް މަލަކާ އެކަމަށް އިންކާރުކުރިއެވެ. އުޒުރަކަށް ދެއްކީ "ބޮޑުދައިތަ ހިތްހަމަނުޖެހޭނެ" ކަމެވެ. ނިޔާޒު އިތުރު ސުވާލަކާއި ނުލައި ހިތުގެ އަޑިން އެއުޒުރު ގަބޫލުކުރީ މަލަކާއަކީ މީހަކަށް ނުލިބޭނޭފަދަ ރަނގަޅު އަޚުލާގެއްގެ ކުއްޖެއްކަމަށް ގަބޫލުކުރަމުންނެވެ.\nއޮފީސް ނިންމާފައި ގެއަށްދިޔަ މަގުމަތީގައި ކޮފީއެއް ބޯލުމަށްޓަކައި ސޮބާއާއިއެކު ނިޔާޒުވަނީ ހެންވޭރުކޮޅުގައިހުރި "ކެންޑީޒް" އަށެވެ. އެތަނަކީ އެރޭނެ މޫދުފެންގަނޑެއްވެސް އޮންނަ ތަނަކަށްވެފައި ކުޑަޖަހާލައިފައި ހުންނަލެއް ހިތްގައިމުކަމުން ނިޔާޒަށް އެތަން ވަރަށް ކަމުދެއެވެ. ސޮބާއަކީ ނިޔާޒުގެ ޒަމާންވީ ގާތް އެކުވެރިއެކެވެ. ނިޔާޒުގެ ވަރަށްގިނަ ސިއްރުތައް ދަންނަ ރައްޓެއްސެކެވެ.\nކޮފީ މޭޒު ދޮށުގައި ޖައްސާލުމަށްފަހު ސޮބާގެ ދުލަށް ހޫނުކަމެއް ގެނެސްދިނީ ގެނައި ކޮފީއަކުން ނޫނެވެ. ނިޔާޒުފެށި ވާހަކައަކުންނެވެ. ނިޔާޒުގެ ހަޔާތައް "މަލަކާ" އެއް އައިސްގެންއުޅޭ ކަމުގެ ޚަބަރު ހިއްސާކުރީ އެމޭޒުދޮށުގައެވެ. ނިޔާޒުއާއި މަލަކާގެ ގުޅުން ފެށިގެންއައިގޮތާއި އެހާތަނަށްކަންވެފައިވާ ގޮތުގެ ވާހަކަ ކިޔައިދިނެވެ.\n"އޭތިއީ ގަދަ ފިރިހެނެއް! ތިކަން ކުރަން ވަރަށް ފެނޭ، ކުރިއަށް ގެންދޭ! އަހަރެންގެ އެހީތެރިކަމެއް ބޭނުންވެއްޖެއްޔާ އަންގާލާތި. ބުނިކަމެއް ކޮށްދޭން އަބަދުވެސް ތައްޔާރު" ސޮބާގެ ވާހަކައިން ނިޔާޒަށް ލިބުނީ އިތުރު ހިތްވަރެކެވެ. ނިޔާޒަށް ސޮބާކަމުދަނީ އެހެންވެއެވެ. ނިޔާޒުގެ ކޮންމެ ފިޔަވަޅަކަށް ތަޢުރީފުކޮށް ހިތްވަރުދޭން ސޮބާ އަބަދުވެސް ހުންނާތީއެވެ. ކަމުގެ ރަނގަޅު ނުބައެއް ބެލުމެއްނެތިއެވެ.\nއެރޭގެ ވަގުތެކެވެ. ފެންވަރައިގެން ފާޚާނާއިން ނިކުތްތަނައި ނިހާކުރި ސުވާލުން ނިޔާޒަށް ހީވީ ފައިދަށުން ބިންގަނޑު ދެމިގަތްހެނެވެ.\n"ނިޔާޒު. އަހަރެމެންގެ ކައިވެންޏަށް މިހާރު ވަރަށް ދުވަސް ވެއްޖެ. ނިޔާޒު ތިއުޅެނީ މަސައްކަތުގަ އަބަދުވެސް ގެއިންބޭރުގަ. އަހަންނަށް މިއިންނަން ޖެހެނީ އެކަނިމާ އެކަނި އަބަދުވެސް ގޭގައި. ހިނގާބަލަ ދަރިއަކު ހޯދަން..."\nކަންފަތަށް އިވުނު އެޖުމްލަތައް ވެގެންދިޔައީ ނިޔާޒު ޚިޔާލުކޮށްފައިވެސް ނެތްހާ އަހަން އުނދަގޫ ބަސްތަކަކަށެވެ. ނިހާގެ މަޤުޞަދު ކިތަންމެހައިވެސް ރަނގަޅަކަށް ނިޔާޒަށް ވިސްނެއެވެ. ނަމަވެސް ނިޔާޒަށް އެކަމަށް އެއްބަސްވާންދަތީއެވެ. ނުވަތަ އެއްބަސްވެވެން ނެތީއެވެ. ދަރިއަކު ބޭނުންނުވާތީއެއް ނޫނެވެ. ހަގީގަތަކަކީ ޚުދު ނިޔާޒަށްވެސް އޭނަގެ މުސްތަޤުބަލް އަންދާޒާ ކުރަން ނޭންގުމެވެ. ތަގުދީރުގައި ލިޔެވިފައިވަނީ ނިހާގެ ނަންކަމެއް ނުވަތަ މަލަކާގެ ނަންކަމެއް ޔަގީން ނުވާތީއެވެ. ނަމަވެސް ނިޔާޒު އެކަން ބަޔާން ކުރާނީ ކިހިނަކުންބާއެވެ. އެވާހަކަ ހާމަކުރެވޭނެ އެއްވެސް ގޮތެއް ނިޔާކަށް ނެތެވެ. ދަރިއަކު ހޯދަން ބޭނުންނުވާ ސަބަބުހާމަނުކޮށް ސިއްރުކުރުން ނޫންގޮތެއް އެވަގުތަކު ނިޔާކަށް ނުވިސްނުނެވެ.\n"އާނ. ތިކަމާވެސް އުޅެންވީދޯ. އަހަންނަށްވެސް ވިސްނޭ ނިހާފޫހިވާނެ ވަރު ތިހެންއަބަދު ގޭގަ އިންނަންވީމަ. އެކަމަކު ކީއްކުރާނީ. ދެމީހުންގެ މުސްތަގުބަލް އުޖާލާކުރަން ބޭނުންވާނެ ފައިސާ އެއްކުރަންމިހާ ބުރަކޮށް މަސައްކަތްކުރަނީ. ދަރިއަކު ހޯދުމަކީ މިޒަމާނުގަ ވަރަށްބޮޑު ޚަރަދެއް ހިނގާކަމެކޭ ހުރިހާ ރައްޓެހިންވެސް ބުނާތީވެ އަތްމަތިތަނަވަސްވޭތޯ އިހަށްމި މަސައްކަތްކުރަނީ. އަނެއްކާ މިކޮޓަރިގަނޑުވެސް ކުޑަކޮށްހަދާލައިގެންތާ ކުޑަކުއްޖަކު ގޮވައިގެން އުޅެވޭވަރުވާނީ" ނިޔާޒު ހަމަޖެހިލެވޭތޯ މަސައްކަތްކުރަމުން ދޮގެއް ހަދާލިއެވެ. އަދި ނިޔާޒުވެސް އެކަމާއިވިސްނާ ފިކުރުކުރާކަން ދައްކަން މަސައްކަތްކުރިއެވެ.\n"ތިބުނީވެސް ތެދެއް. އެކަމަކުވެސް އެކަމަށް މަސައްކަތް ކުރަން ފަށައިގެންތާ އެނގޭނީ 'ބުޅީގައި މަސްގަންނަނީ' ކިހާދުވަހަކުންކަން. އަހަރެންގެ ރައްޓެހި ނުހާވެސް މިހާރު އެކަމަށް މަސައްކަތް ކުރާތާ ދެ އަހަރުވީއިރުވެސް އަދިވެސް ނަސީބު ލައްވައެއްނުލައޯ. އެހެންވެއޭ މިބުނަނީ ހިނގާށޭ މިހާރުންފެށިގެން އެކަމާއުޅެން. ނަސީބުރަނގަޅިއްޔާ އަވަހަށް ލިބިދާނެތާ." ނިހާގެ ހިތުގައި ފޮރުވިފައިވާ އުދާސްތައް ބޭރުކުރަމުން ބުންޏެވެ.\n"ދެންހިނގާ އެހެން ވަގުތަކުން ހަމަޖެހިލައިގެންތިބެ މިވާހަކަ ދައްކަން ރަނގަޅު ޕްލޭންއެއްނެތި އެކަހަލަ ބޮޑެތި ފިޔަވަޅު ނަގާކަށްނުވާނެ" ދައްކަމުންދިޔަ ވާހަކަ ބަދަލުކޮށްލެވޭތޯ ނިޔާޒު މަސައްކަތްކުރިއެވެ.\nއަވަސް އަވަސް ކޮށްލާފައި ރީތިވެލައިގެންނުކުމެ ނިޔާޒު މިސްރާބުޖެހީ މަލަކާގެ ގޭގެ ދޮރުމަތިން ބުރެއް ޖަހާލުމަށެވެ. އެމޫނު ނުފެންނަތާ ގިނަ ދުވަސްތަކެއްވެފައިވާތީ ހިތަށް ލިބިފައިވާ ފަޅުކަން ފިލުވައިލުމަށެވެ.\nމަލަކާގެ ގޭގެ ދޮރާއި އަރާ ހަމަވިތަނާއި ކަހަލަ ގޮތަކަށް ނިޔާޒަށްއައީ ފޯނުކޯލެކެވެ. ބަލައިލިއިރު އެއީ މަލަކާއެވެ. ނިޔާޒު ހިތައް އެރިއެވެ. އަނެއްކާ މަލަކާއަށް ނިޔާޒުފެނުނީބާއެވެ. ނޫނީ އެއީ ހަމަ އިއްތިފާގެއްބާއެވެ.\n"އޭތް ނިޔާޒު ސަޔަކަށް ދައުވަތުދޭންވެގެން މިގުޅީ. މާދަމާރޭ އަށެއްޖަހާއިރަށް މިގެއަށް އަންނަން ބުނަންވެގެން. މިގޭ ކުއްޖަކު މީހަކާ އިންނާތީ ބާއްވާ ކުޑަ ހަފްލާ އަކަށް، އަހަރެންގެ ގާތް އެކުވެރިއެއްގެ ހައިސިއްޔަތުން ދައުވަތު ދޭންވެގެން. އަހަރެންގެ އާއިލާއަށް ނިޔާޒު ތަޢާރަފް ކޮށްދިނުމުގެ ވަގުތު އައިސް ޖެހިފަ މިއޮތީ. ބޮޑުދައިތައަށް މިހާރު ނިޔާޒު އެނގެން ވެއްޖެ" އެއް ނޭވާއަކުން ހުރިހާ ވާހަކައެއް މަލަކާ އަމުނާލިއެވެ.\nނިޔާޒު ހިތްހަމަޖެހުނެވެ. އެދުވަހާއި ހަމައަށް މަލަކާގެ ހިތްފަތަހަ ކުރެވޭތޯ ކުރަމުންދިޔަ މަސައްކަތުގައި ކުލަޖެހި ކާމިޔާބުލިބުމުގެ ކޮޅުމަތި ފެނުނީކަމުގައި ގަބޫލުކުރިއެވެ.\n"މައްސަލައެއް ނޯންނާނެ. ފުރަތަމަ ފަހަރަށް ތިގެއަށް ވަންނާނީ މަލަކާގެ ރައްޓެއްސެއްގެ ހައިސިއްޔަތުން ތިބުނާ ކުއްޖާގެ ކައިވެނި ސަޔަށް. ދެވަނަ ފަހަރަށް ވަންނާނީ ތިއާއިލާއަށް އިތުރުވާ މެންބަރެއްގެ ގޮތުގައި މަލަކާގެ ފިރިމީހާގެ ހައިސިއްޔަތުން" މަޖަލަކަށް ހަދާފައި ނިޔާޒުގެ ހިތުގައި އޮތް އުންމީދު ފުރަތަމަ ފަހަރަށް ހާމަކުރިއެވެ.\n"އައްދޭ ނިޔާޒު ހާދަ ލާނެއް ވެއްޖެއޭދޯ. މޮޅުވާހަކަ ނުދައްކައި މާދަމާރޭ މިގެއަށް އަންނައްޗޭ އިނގޭ. ވަރަށް ބޭނުން މިގޭ އެންމެނަށް ނިޔާޒު ތައާރަފް ކޮށްދޭން" މަޖާވެލާފައި މަލަކާ ބުންޏެވެ.\nދައުވަތު ލިބުނު ކައިވެނީގެ ހަފްލާއަށް ދާނެކަމުގެ ޔަގީންކަން ދެމުން ނިޔާޒު އެފޯނު ބޭއްވިއެވެ. އަދި ހިތާހިތުން ސުވާލުކުރިއެވެ. ވާން މިއުޅެނީ ކިހިނެއްބާއެވެ. ނިޔާޒުއަށް ދައުވަތު މިލިބުނީ މަލަކާގެ އާއިލާއަށް މަލަކާގެ ލޯބިވެރިޔާގެ ގޮތުގައި ތައާރަފް ކޮށްދޭންބާއެވެ. މަލަކާގެ ބޮޑުދައިތަގެ ރުހުން ނިޔާޒަށް ލިބޭނެބާއެވެ. މީހެއްގެ ފިރިއެއްކަން އެނގުމުން ދެންވާނީ ކިހިނެއްބާއެވެ. އެހުރިހާ ސުވާލަކަށްވުރެއް ބޮޑަށް ހިތްނުތަނަވަސްވީ ލޯބިވާ ވާހަކަ މަލަކާ ހާމަކޮށްފައި ނުވާއިރު ކުއްލިއަކަށް އާއިލާއަށް ތައާރަފް ކޮށްދޭން ބޭނުންވެ މަލަކާ އިސްވެ އެވާހަކަ ބުނުމުންނެވެ.\nޖެހިގެން އައިދުވަހުގެ އިރުއެރީ ނިޔާޒުގެ ހިތްބާރަށް ތަޅުވަމުންނެވެ. އޮފީހަށް ވަދެފައިވެސް އިރުއިރުކޮޅާ ގަޑިއަށް ބަލައިލެވެއެވެ. ރޭގަނޑު އަށެއް ޖެހުމާއި ހަމައަށް ބާކީ އޮތީ ކިތައް ގަޑިއިރުތޯ ހިތުން ގުނާވެސް ލެވެއެވެ. މެންދުރު އަތަށް އަޅާލީމާ ނިހާއަށް ފޯނުކޮށްފައި ރޭގަނޑު އޮތް ޖަލްސާއަކަށް ދާންކަމަށް ހަދާފައި އަތުގައި އޮތް އެންމެ ރީތި ގަމީސް އިސްތިރި ކޮށްލުމަށް އެދުނެވެ.\nއިރުއޮއްސިއްޖެއެވެ. ނިކަން ރީތިވެލައިގެން ލޯގަނޑު ކުރިމައްޗަށް އަރައި ނިޔާޒު އަމިއްލަ ނަފްސާއި ސުވާލުކުރިއެވެ. ކުރިން އުޅުނީ ތަގުދީރުގައި ލިޔެވިފައި އޮތް އެއްޗެއް ނޭންގިގެންނެވެ. ނަމަވެސް މިހާރު ހީވަނީ ތަގުދީރުގައި ލިޔެވިފައިވާ އެއްޗެއް ސާފުކޮށް ފެންނަން އުޅޭހެންނެވެ.\nގަޑިން އަށެއްޖެހީ ސައިކަލުގެ އިންޖީނު ނިއްވާލުމަށްފަހު ނިޔާޒުގޮސް މަލަކާގެ ގޭގެ ދޮރާށި ކުރިމަތީގައި މަޑުކޮށްލިތަނާއެވެ. އެއީ ބޮޑު ދިއްގާގަހެއް ލާފައި ރަނގަޅު ފެންވަރަކަށް ހަދާފައިހުރި ގެއެކެވެ. ދޮރާށިން ބޭރަށް ފެންނަންހުރި ދިއްގާގަހުގެ ގޮފިތަކުން ނިވިދިއްލޭ ބޮކީގެ ކުލަތައް ފާޅުވާން ހުއްޓެވެ. ގޭގެ އެތެރޭގައި ޕާޓީއެއް ކުރިއަށްދާކަމުގެ ނިޝާންތައް ފެންނަންހުއްޓެވެ. ގޭގެ ދޮރާށި ހުޅުވާލާފައި ނިޔާޒު ވަނެވެ. ގޭގެ ތެރެ ފުރިފައިވަނީ ހާޒިރުވެތިބި މީހުންނާއި ކެއުމަށް ތައްޔާރުކޮށްފައހުރި ސުފުރާތަކުންނެވެ. ވަށައިގެން އެނބުރި ބަލައިލިއިރުވެސް މަލަކާ ފެންނާކަށް ނެތެވެ. މީހެއްގެ ގާތުގައި މަލަކާ އުޅޭތޯ އަހާލުމުން ފޮޓޯނަގާތަނުގައި ހުރިކަމަށް ބުންޏެވެ. ނިޔާޒު ހީކުރީ ޕާޓީއަށް ހާޒިރުވެތިބި ރައްޓެހިންނާއެކީ މަލަކާ ފޮޓޯއެއް ނަގާލަނީކަމަށެވެ.\nދެތިންފިޔަވަޅެއް ކުރިއަށް ޖެހިލާފައި ފޮޓޯނަގާ ސަރަހައްދަށްގޮސް ނިޔާޒު ހުއްޓުނެވެ. އެއްލި ކަޅިއަކުން ނިޔާޒުގެ ލޯ ގޮސް ހުއްޓުނީ އޭނާގެ ލޯބިވާ މަލަކާއަށެވެ. ނިޔާޒުގެ ހަޔާތު ނިވިފައިވާ ބައްތީގެ ހުޅުކޮޅު ދެވަނަ ފަހަރަށް ރޯކޮށްލަދިން ކަމަނާއަށެވެ. ފެނުނު އެމަންޒަރުގައި ނިޔާޒަށް ކުއްލި ސިހުމެއް ލިބުނީ މަލަކާ ލާފައިހުރި ހެދުމުންނާއި ހުއްޓިހުރި ތަނާއި އަތުގައި ހިފައިގެންހުރި މީހާގެ ސަބަބުންނެވެ.\nމަލަކާ ލާފައިހުރީ މަޑު ފިޔާތޮށިކުލައެއްގެ ރީތި ކައިވެނީގެ ހެދުމެކެވެ. ހުއްޓިހުރީ ޕާޓީއަށް ހާޒިރުވާ މީހުންނާ ސަލާންކުރާ ތަނުގައި ކައިވެނި ކުރެވޭ ދެމީހުން ތިބޭ މަޤާމުގައެވެ. ހިފައިގެންހުރީ... ހަލީމްގެ އަތުގައެވެ. މަލަކާއާއި ފުރަތަމަ ދިމާވި ދުވަހު ފުލައިޓުގައި ދަތުރުކުރި ނިޔާޒުގެ އެކުވެރި ހަލީމްއެވެ. ދެމީހުންގެ ލޮލުގައި އެދުވަހު އަޅައިގަތް މަލަކާ އާއި ގުޅޭގޮތުން ފުލައިޓު މަތީގައިވެސް އެންމެ ފުރަތަމަ ޝުޢޫރު ފާޅުކުރި ހަލީމްއެވެ. ނިޔާޒަށް ހުއްޓި ހުރެވުނީއެވެ. ދުލުން ބަސްހުއްޓި ދާނެތަނެއް ނޭންގިފައެވެ. ވެގެންއުޅޭގޮތް ވިސްނެންފެށީ އިރުގަޑަކު އެހެން ހުރުމަށްފަހުގައެވެ.\nއާއެކެވެ. ކަންވީ ނިޔާޒު ހީކުރި ގޮތާއި މުޅިން ޚިލާފަށެވެ. އަންގާލުމެއްނެތި މަލަކާ ކައިވެނި ކުރީއެވެ. ގޭގެ ކުއްޖެއްގެ ކައިވެނިސައި ކަމަށްބުނެ ދަޢުވަތުދީ ގެއަށްގެނެސް ހިތުގައި ޖެއްސީއެވެ. ރަހުމަތްތެރިންގެ ނަމުގައި ލޯބިވެރިން އުޅޭ ގޮތަށް ބައެއް ކަންތައްތައް މަލަކާކުރީ ކީއްވެބާއޭ ހިތައްއަރާ އަމިއްލަނަފްސާއި ސުވާލުކުރިއެވެ. އެހާ ގާތްކޮށް އުޅުނު އިރުވެސް ކައިވެނިކުރާ ވާހަކަ އަންގާނުލީ ކީއްވެބާއޭ ހިތައްއެރިއެވެ. މިއީ މަލަކާދިން ކިހާބޮޑު ލަނޑެއްހެއްޔޭވެސް ހިތައް އެރިއެވެ. ނޫނީ ރަހުމަތްތެރިންގެ ނަމުގައި ހިގައިދިޔަ ހުރިހާކަމަކީ ނިޔާޒަށް ހީވި ކުށްހީއެއްބާވައެވެ.\nހިތަށްވެރިވި މާޔޫސްކަންމަތީހުރެ ގެއަށްދާން އެނބުރި ނިޔާޒު ހިގައިގަތެވެ. އެވަގުތަކީ މަލަކާއަށް ނިޔާޒު ފެނިގެން ގޮވާލިވަގުތެވެ. އަދި ކައިރީގައި ހުރި ހަލީމްވެސް ނިޔާޒަށް ހަނާއަޅާލި ވަގުތެވެ. ނަމަވެސް ނިޔާޒުގެ ފަރުވާލެއް ނެތެވެ. އެނބުރި ހިގައިގަތީ އެގެއިން ނުކުންނާށެވެ. ފަހަތައް އެނބުރި ދެވަނަފަހަރަށް މަލަކާގެ މޫނަށް ނުބެލުމުގެ ވަރުގަދަ އަޒުމާއިއެކުގައެވެ. ނިޔާޒު ދެނެއް މަލަކާއަކާ އެއްވެސް ގުޅުމެއް ނުބާއްވާނެއެވެ. ހިތުގައި ޖެއްސީތީއެވެ. ލަނޑުދިނީތީއެވެ. އުންމީދުގެ ހުޅުކޮޅު ރޯކޮށްދީފައި ނިވާލީތީއެވެ. ނިޔާޒު ދެކެމުންއައި ފޮނި ހުވަފެންތަކުގައި ކޮޅުފައިން ޖެހީތީއެވެ.\nނިޔާޒަށް ހަމަހޭވެރިކަންވީ ދެނެވެ. ހިތައް އެރިއެވެ. މިހާރުވެސް އަންބެއް އެބަހުއްޓެވެ. ދާންވީ ގެއަށެވެ. ނިހާއާއިއެކު ރަނގަޅު ދިރިއުޅުމެއް ލިބޭތޯ މަސައްކަތް ކުރަންވީއެވެ. އެއީ ނިޔާޒުގެހުރި ހަލާލު އަބިމީހާކަމުގައި ވީތީއެވެ.\nކުރުވާހަކަ މުބާރާތް ރޯދަ ކުރުވާހަކަ ރޯދަ 2017 ސަން ކުރުވާހަކަ 2017\nތަޢުބީރު 1 އަހަރު 1 މަސް ކުރިން\nމީކަލާ ހިތެކޭ ބުނަން 1 އަހަރު 1 މަސް ކުރިން\nއެއްބަސް 1 އަހަރު 1 މަސް ކުރިން\nމާޔޫސްވި ލޯބި 1 އަހަރު 1 މަސް ކުރިން\nމަންމަ 1 އަހަރު 1 މަސް ކުރިން


Ithuru 186 meehaku COVID-19 ah positive vejje | Mihaaru\nއިތުރު 186 މީހަކު ކޮވިޑް-19 އަށް ޕޮޒިޓިވްވެއްޖެ\nވޭތުވެ ދިޔަ 24 ގަޑިއިރު މާލެ ސަރަހައްދުން ކޮވިޑް-19 އަށް 152 މީހަކު ޕޮޒިޓިވްވެފައިވާ އިރު ރަށްރަށުން 23 މީހަކާއި ރިސޯޓުތަކުން ޕޮޒިޓިވްވި 10 މީހުންގެ އިތުރުން ސަފާރީއަކުން އެކަކު ޕޮޒިޓިވްވެފައިވޭ.\nަކޮވިޑް-19 އިން ރައްކާތެރިވާން ޖަހާ ކޮވިޝީލްޑް ވެކްސިން ޑޯޒެއް ނަގަނީ: މިހާތަނަށް 117،115 މީހުންނަށް ވެކްސިން ޖަހާފައިވޭ -- ފޮޓޯ: ނިޝާން އަލީ/ މިހާރު\n01 މާޗް 2021 - 22:37\nވޭތުވެ ދިޔަ 24 ގަޑިއިރު ތެރޭ އިތުރު 186 މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނީ އިއްޔެ ހަވީރު 6:00 އިން މިއަދު ހަވީރު 6:00 އާ ހަމައަށް 4،247 ސާމްޕަލް ކޮވިޑަށް ޓެސްޓުކުރި ކަމަށެވެ. އޭގެ ތެރެއިން މާލެ ސަރަހައްދުން ކޮވިޑް-19 އަށް ޕޮޒިޓިވްވެފައި ވަނީ 152 މީހުންނެވެ. ރަށްރަށުން 23 މީހަކު ޕޮޒިޓިވްވެފައިވާ އިރު، ރިސޯޓުތަކުން 10 މީހުންނާއި ސަފާރީއަކުން އެކަކު ޕޮޒިޓިވްވި އެވެ.\nހޮސްޕިޓަލުގައި އެޑްމިޓްކޮށްގެން 181 މީހަކަށް ފަރުވާދެމުން އަންނަ ކަމަށް ވެސް އެޗްޕީއޭ އިން ބުންޏެވެ. މި ވަގުތު 2،567 މީހުން އަންނަނީ މި ބައްޔަށް ފަރުވާ ހޯދަމުންނެވެ.\n*⃣ COVID-19 : Vaccination updates pic.twitter.com/epBHvPuTib\n— Health Protection Agency (@HPA_MV) March 1, 2021\nމިއަދު ވެކްސިން ޖެހި މީހުންގެ އަދަދުތައް އާންމުކުރަން އެޗްޕީއޭ އިން ކުރި ޓްވީޓެއް\nމިހާތަނަށް 19،979 މީހުން މި ބައްޔަށް ޕޮޒިޓިވްވެފައިވާ އިރު، 17،343 މީހުން ވަނީ ރަނގަޅުވެފަ އެވެ. ކޮވިޑް ޖެހިގެން 62 މީހަކު މަރުވެފައިވެ އެވެ.\nމީގެ އިތުރުން 5،923 މީހުންނަށް ކޮވިޑް ވެކްސިން ވެސް ވޭތުވެ ދިޔަ 24 ގަޑިއިރު ވަނީ ޖަހއިފަ އެވެ. މާލެ ސަރަހައްދުން 2،291 މީހުން ވެކްސިން ޖަހާފައިވާ އިރު ރަށްރަށުން 3،632 ވެކްސިން ޖަހާފައި ވެ އެވެ. ރަށްރަށުގައި ވެކްސިން ޖަހާ 169 ސެންޓަރު ވަނީ ގާއިމްކޮށްފަ އެވެ. މިހާތަނަށް 111،415 މީހުންނަށް ވެކްސިން ޖަހާފައިވާ ކަމަށް އެޗްޕީއޭ އިން ބުންޏެވެ.\nކޮވިޑަކީ ހުމެއް. އެ މައްސަލައަކަށްވަނީ އެ ބަލިޖެހޭ މީހުންގެ ތެރެއިން ގިނަބަޔަކު ހޮސްޕިޓަލުގައި އެޑްމިޓްކުރަންޖެހި ސިއްހީ ނިޒާމަށް އޮބިނޮއޮންވަރުވެ ނިޒާމު ފުނޑި މީހުން މަރުވާ ހިސާބަށް ދިއުން. ކޮވިޑުގެ ވެކްސިންގެ މުރަތަމަ ޑޮޒްޖެހުމުންވެސް ހޮސްޕިޓަލުގައި އެޑްމިޓްކުރަންޖެހޭ ނިސްބަތް %84 އަށް ދަށްވެގެންދޭ. އެހެންކަމުން ވެކްސިންޖަހަން ފެށުމުން އެ ބައްޔަށް ޕޮޒިޓިވްވާ މިންވަރު މުހިންމު ނުވާނެ. ހަމައެކަނި މުހިންމުވާނީ އެޑްމިޓްކުރަންޖެހޭ މިންވަރު އެކަނި\nމީ ކިހާބޮޑު އަރަތެއްތޯ. ވެކްސިންޖަހާވަރަކަށް މިގައުމުގާ ނަންބަރުތައްވަނީ މަތި. އެހެން ގައުމުތަކުގާ ދަށް.\nވެކްސިން ޖަހާ ހިސާބުން ވެކްސިން އެކްޓިވޭޓްެއެއް ނުވޭ. އަޅުގަނޑަށް ހީވަނީ އެންމެ އަވަހަށްވެސް 1-2 ހަފްތާ ފަހުން. އެކްސްޕާރޓެއް ހުރިޔާ މިއަށް ކޮމެންޓްއެއް ކޮށްލަބަ؟\nވެކްސިންގެ އަސަރު ކުރަންފަށަންވާއިރަށް ކޮވިޑްވެސް ހިންގާލާފަ އެއޮތީ ފުލް ގިއަރުގަ.\nމަގުމަތީ ހަރަކާތްތަކާއި އަދި އެހެނިހެއް އެއްވެ އުޅުމުގެ ހަރަކާތްތައް މަދުކޮށްބަ.. އޭރުން ތިކަން އަރަތަކަށް ނުވާނެ.


ކަންގަނާ މަސްތުވާތަކެތި ބޭނުން ކުރިކަމަށް އެއްބަސްވާ ވީޑިއޯއެއް އާންމުވެއްޖެ – Dhuvas Online\nކަންގަނާ ރަނާވަތު --\nބޮލީވުޑްގެ ބަތަލާ ކަންގަނާ ރަނާވަތު ޅަ އުމުރުގައި މަސްތުވާތަކެތި ބޭނުން ކުރި ކަމަށް އެއްބަސްވާ ވީޑިއޯއެއް އާންމު ވެއްޖެ އެވެ.\nބޮލީވުޑްގެ ބަތަލް ސުޝާންތު ސިންގް ރާޖްޕުޓްގެ މަރުގެ މައްސަލަ މަސްތުވާ ތަކެއްޗާއި ގުޅުވައިގެން ވާހަކަދައްކަމުން ދަނިކޮށް ސުޝާންތުގެ މަރަށް އިންސާފު ހޯދައި ދިނުމުގެ ނަމުގައި އެންމެ ގަދައަށް ވަކާލާތު ކުރާ ކަންގަނާ މަސްތުވާތަކެތި ބޭނުން ކުރާ ކަމަށް ފުރަތަމަ މީޑިއާގައި ވިދާޅުވީ މަހާރާޝްޓްރާގެ ހޯމް މިނިސްޓަރެވެ. ހޯމް މިނިސްޓަރު ވިދާޅުވެފައިވަނީ ކަންގަނާ މަސްތުވާތަކެތި ބޭނުންކޮށްގެން ހުރެ އޭނާއަށް މަސްތުވާތަކެތި ބޭނުން ކުރަން ބާރު އެޅިކަމަށެވެ.\nމިކަމާއި ގުޅިގެން ކަންގަނާ ބުނެފައިވަނީ އެކަން ސާބިތުކޮށްދޭން ޖެހޭ ކަމަށެވެ. އަދި މުމްބާއީ ފުލުހުން އޭނާ މަސްތުވާތަކެތި ބޭނުންކޮށްފައިވޭތޯ ބެލުމަށް އެދޭ ކަމަށާއި އޭނާ މަސްތުވާތަކެތި ބޭނުން ކުރި ކަން ސާބިތުކޮށްދެވިއްޖެ ނަމަ ބޮލީވުޑާއި މުމްބާއީ ދޫކޮށް ދާނެ ކަމަށެވެ.\nމިގޮތަށް ގަދަބަސް ބުނެފައިވަނިކޮށް މި މަހުގެ 20 ވަނަ ދުވަހު ސޯޝަލް މީޑިއާގައި އާންމުވި ވީޑިއޯގައި ކަންގަނާ ބުނެފައިވަނީ އޭނާގެ އުމުރުން 15-16 އަހަރުގައި ގެއިން ފިލައިގެން ދާންޖެހުނު ކަމަށެވެ. އަދި އެ ދުވސްތައް ހޭދަ ކުރަން ޖެހުނީ ވަރަށް ހާލުގައި މަރާ ހަނގުރާމަ ކުރަމުން ކަމަށާއި އެ ދުވަސްތަކުގައި މަސްތުވާތަކެތި ބޭނުން ކުރި ކަމަށެވެ.\nކަންގަނާ ބުނީ އެ ދުވަސްވަރު މަސްތުވާތަކެތި ބޭނުން ކުރި ނަމަވެސް ދެ އަހަރެއްހާ ދުވަހުގެ ތެރޭގައި ހުއްޓާލާފައިވާ ކަމަށެވެ.\nބޮލީވުޑްގެ 99 ޕަސެންޓު ތަރިން މަސްތާތަކެތި ބޭނުން ކުރާކަމުގެ ތުހުމަތު ކުރެވިފައިވާއިރު ބޮލީވުޑަށް އިންޑިއާގެ ގިނަ ބަޔަކު ދަނީ ފާޑު ކިޔަމުންނެވެ. ސުޝާންތުގެ މަރާއި ގުޅިގެން ކުރިޔަށްދާ ތަހުގީގުގެ ތެރެއިން އެތައް ތަރިންނެއް މަސްތުވާތަކެތި ބޭނުން ކުރާކަން ވަނީ ފަޅާ އަރާފައި އެވެ.\nއޭގެ ތެރޭގައި ޝްރާއްދާ ކަޕޫރު، ސާރާ އަލީ ހާން، ރިއާ ޗަކްރަބަތީ އަދި ދިޕިކާ ޕަދުކޯން ހިމެނެ އެވެ.


Minivankamuge sihraky kaabafainge hikumathu amaly - defence minister\nޑިފެންސް މިނިސްޓަރު މާރިޔާ އަހުމަދު ދީދީ--- ފޮޓޯ:އެމްއެންޑީއެފް\nމިނިވަންކަމުގެ ސިއްރަކީ ކާބަފައިން ގެންގުޅުނު ހިކުމަތު އަމަލީ: ޑިފެންސް މިނިސްޓަރު\n26 ޖުލައި 2020 - 13:51:13\nދިވެހިރާއްޖޭގެ މިނިވަނަކަމުގެ ސިއްރަކީ ކާބަފައިންގެ ހިކުމަތު އަމަލީ ކަމަށް ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވެއްޖެެ އެވެ.\nމިއަދު ފާހަގަ ކުރަމުން ދާ 55 ވަނަ މިނިވަންދުވަހުގެ މުނާސަބަތުގައި މާރިޔާ ވިދާޅުވީ ދިވެހި ރައްޖެއަކީ، ޒަމާނުންސުރެ މިނިވަންކަމަތީގައި އޮތް ތަނެއް ކަމަށެވެ. އަދި މި މިނިވަންކަމުގެ ސިއްރަކީ ކާބަފައިން ގެންގުޅުނު ހިކުމަތު އަމަލީކަމަށާއި އެމީހުން އަަމަލު ކޮށްފައިވަނީ ވަރަށް ވެސް ވިސްނުންތެރިކަމާއިއެކު ކަމަށް މަރިޔާ ވިދާޅުވިއެވެ.\nމިނިސްޓަރު ފާހަގަ ކުރެެވިގޮތުގައި، މި މިނިވަންކަން މި ގޮތުގައި އަންނަން އޮތް ޖީލުތަކަށް ގެންގޮސް ދިނުމަކީ ހުރިހާ ރައްޔިތުންގެ ބޮޑު ވާޖިބެކެވެ. އަދި މި ވާޖިބު އަދާކުރުމުގައި އެންމެ އިސްދައުރެއް އަދާކުރާ އެއްބަޔަކީ ދިވެހި ސިފައިން ކަން މިނިސްޓަރު މާރިޔާ ފާހަގަ ކުރެއްވިއެވެ. ދިވެހިރާއްޖޭގެ މިނިވަންކަމާއި އިސްތިގުލާލު ދެމެހެއްޓުމަށްޓަކައި ސިފައިން ވެފައިވާ ގުރުބަނީ އަދި ވަމުންދާ ގުރުބާނީ ފާހަގަކުރާ ކަމަށާއި އަދި އެގަޮތުގައި ސިފައިން ދެމިތިބޭނެ ކަމުގެ ޔަގީންކަންވެސް މިނިސްޓަރު ވަނީ ދެއްވާފަ އެވެ.\nމިނިސްޓަރު އިތުރަށް ވިދާޅުވިގިތޮގައި، އެކަމަނާގެ ދުއާއަކީ މި ލޮބުވެތި ވަތަން މިނިވަން މުސްތަގިއްލު ގައުމެއްގެ ގޮތުގައި ތާއަބަދަށްމެ ލެހެއްޓެވުން ކަން ފާހަގަކުރެއްވިއެވެ. މާރިޔާ ވަނީ ރައީސް ސޯލިހަށާއި އެންމެހާ ރައްޔިތުންނަށް ދުވަހުގެ ތަހުނިޔާ އަރިސްކުރައްވާފައެވެ.


Hadhamun anna resort akaai airport cargo department gai covid ge bodu cluster eh | Mihaaru\nޚަބަރު / ބަލިތައް\nހަދަމުން އަންނަ ރިސޯޓަކާއި އެއާޕޯޓް ކާގޯ ޑިޕާޓްމަންޓްގައި ކޮވިޑްގެ ބޮޑު ކްލަސްޓާއެއް\nއެޗްއީއޯސީ އިން މީގެ ކުރިން ބޭއްވި މީޑިއާ ބްރީފިންގައި ޑރ. ނަޒްލާ ވާހަކަ ދައްކަވަނީ\n15 ނޮވެމްބަރ 2020 - 23:35\nކޮވިޑް-19 އަށް މިއަދު ޕޮޒިޓިވްވި ކޭސްތައް އިތުރުވީ ހަދަމުން އަންނަ ރިސޯޓަކުން ނެގި ރެންޑަމް ސާމްޕަލްތަކަކުން 24 މީހުން ޕޮޒިޓިވްވުމުން ކަމަށާއި އެއާޕޯޓްގެ ކާގޯ ޑިޕާޓްމަންޓުން ވެސް ކޮވިޑްގެ ބޮޑު ކްލަސްޓާއެއް ފެނިފައިވާ ކަމަށް ހެލްތު އިމަޖަންސީ އޮޕަރޭޝަން ސެންޓަރު (އެޗްއީއޯސީ) ގެ ތަރުޖަމާނު ޑރ. ނަޒްލާ ރަފީގް މިރޭ ވިދާޅުވެއްޖެ އެވެ.\nއެޗްއީއޯސީ އިން މިރޭ ބޭއްވި މީޑިއާ ބްރީފިންގައި އޭނާ ވިދާޅުވީ، ހަދަމުންދާ ރިސޯޓުތަކުންނާއި ޓޫރިސްޓުންނަށް ހުޅުވާލާފައިވާ ރިސޯޓުތަކުގެ މުވައްޒަފުން މިހާރު ކޮވިޑަށް ޓެސްޓުކުރަމުން އަންނަ ކަމަށެވެ. މިއީ އެކްޓިވް ސަވައިލަންސްގެ ދަށުން އެ ސެންޓަރުން ކުރަމުން އަންނަ މަސައްކަތެއް ކަމަށް އޭނާ ވިދާޅުވި އެވެ.\n"މިހާރު އަޅުގަނޑުމެން މަސައްކަތްތަކެއް ކުރަމުން މި އަންނަނީ ހަދާ ރިސޯޓުތަކުން އަދި ޓޫރިސްޓު ރިސޯޓުތަކުން އެކްޓިވް ސާމްޕަލްތައް ނަގަން،" ނަޒްލާ ވިދާޅުވި އެވެ.\nއޭނާ ވިދާޅުވީ ރިސޯޓެއްގެ ގޮތުގައި ތަރައްގީކުރާ "ރަށްފަރުހުރާ" އިން އިއްޔެ 249 ސާމްޕަލް ނެގި ކަމަށާއި އޭގެ ތެރެއިން 24 ސާމްޕަލެއް ޕޮޒިޓިވް ކަމަށެވެ. ޕޮޒިޓިވްވި މީހުން އައިސޮލޭޓްކޮށް، ކޮންޓެކްޓް ޓްރޭސިން މަސައްކަތް އެ ރަށުގައި ކުރަމުން އަންނަ ކަމަށް އޭނާ ވިދާޅުވި އެވެ.\nAs of 15.11.2020, 06:00 PM\n- 19 Locals\n- 31 Foreigners\nTotal number of cases: 12,204 pic.twitter.com/PQeqvsnIuM\n— Health Protection Agency (@HPA_MV) November 15, 2020\nއެޗްޕީއޭ އިން މިރޭ ކުރި ޓްވީޓެއް\nއެ ރަށުގައި މަސައްކަތްކުރާ މުވައްޒަފުންނަކީ ހަތަރު ރަށަކުން އަންނަ މީހުން ކަމަށާއި އެތަނުގައި 2،000 އަށް ވުރެ ގިނަ މުވައްޒަފުން މަސައްކަތްކުރާ ކަމަށް ނަޒްލާ ވިދާޅުވި އެވެ.\nނަޒްލާ ވިދާޅުވި ގޮތުގައި އެއާޕޯޓު ކާގޯ ޑިޕާޓްމަންޓުން މިހާތަނަށް 22 ކޭހެއް ފެނިފައިވެ އެވެ. އެންމެ ފުރަތަމަ އެތަނުން ކޮވިޑަށް މީހަކު ޕޮޒިޓިވްވީ މި މަހުގެ ފަސް ވަނަ ދުވަހު އެވެ. ނަމަވެސް މިދިޔަ ބުރާސްފަތި ދުވަހު ފަސް މީހަކު ޕޮޒިޓިވްވި ކަމަށާއި އަދި ހުކުރު ދުވަހު އިތުރު ހަ މީހަކު ޕޮޒިޓިވްވި ކަމަށް ނަޒްލާ ވިދާޅުވި އެވެ. އިއްޔެ ހަތް މީހަކު އަދި މިއަދު ތިން މީހަކު ޕޮޒިޓިވް ވި އެވެ.\nނަޒްލާ ވިދާޅުވި ގޮތުގައި އެއީ އެންމެން އެއްކޮށް މަސައްކަތުގައި އުޅޭ ޑިޕާޓްމަންޓެކެވެ. އަދި އެ ކްލަސްޓާއާ ގުޅިގެން 136 ސާމްޕަލެއް ނަގާފައިވާ ކަމަށާއި 27 މީހަކު އައިސޮލޭޓްކޮށްފައިވާ ކަމަށް ވިދާޅުވި އެވެ.\nމީގެ އިތުރުން ފްލޫ ކްލިނިކުން ނަގާ ސާމްޕަލްތަކުން ކޮވިޑަށް ޕޮޒިޓިވްވާ މީހުން ވެސް އަނެއްކާ ގިނަވަމުން އަންނަ ކަމަށް ނަޒްލާ ވިދާޅުވި އެވެ. އެހެންވެ މި ބަލިން ރައްކާތެރިވުމަށް އަޅަންޖެހޭ ފިޔަވަޅުތަކަށް ސަމާލުވާން ނަޒްލާ އިލްތިމާސްކުރެއްވި އެވެ.\nއިއްޔެ އިރުއޮއްސި 6:00 އާ ހަމަ އަށް ރާއްޖޭން ވަނީ ކޮވިޑްގެ 12,204 ކޭސް ފެނިފަ އެވެ. މީގެ ތެރެއިން 11,289 މީހަކު ރަނގަޅުވެފައި ވާއިރު 43 މީހަކު ވަނީ މަރުވެފަ އެވެ.\nސިއްހަތު ބިދޭސީން ބަލިތައް ހެލްތު ޕްރޮޓެކްޝަން އެޖެންސީ ޑރ. ނަޒްލާ ރަފީގް (އެޗްޕީއޭ) އެޗުއީއޯސީ\nތި އެއަރޕޯޓް ކާގޯގަ ތިބެނީ ވަރަށް ވެފަ އުޅޭބައެއް! ދުވަހަކުވެސް ކާގޯ ފޮނުވަން ޖާގަލިބޭކަމަކަށް ނުވޭ! އެކަމަކު ރައްޓެހިންގެ މުދާ ނެގޭ! ވަރަށް ފޫހިވޭ މި މީހުންދެކެ! ކުޅުދުއްފުއްޓަށް ޖާގަ ލިބުނީމަ ފޮނުވާނަމޭ ކިޔާފަ ހަފްތާއެއް ވީއިރުވެސް މުދާކޮޅި ހުރީ ގުދަންކޮށްފަ! އެކަމަކު ކޮންމެ ދުވަހަކު ފްލައިޓްތައް އޮވޭ!\nއެއްވެސް ވަރަކަށް ދައްކަންވީ ވާހަކައެއްތަ ގިނަވާ ވާހަކަ އެއީ؟ ލުއި ތިޔަދެނީ ވަކި ވަރަކަށް ނޫން. ގިނަ ބަޔަކަށް ހީވާން ފަށައިފި އޯލްޑް ނޯމަލްއަށް ދާންވީއޭ. ކުޅިވަރު ސީޒަންއަށް ޕްރެކްޓިސް ކުރަނީ. ދެން އެހެން ހުރިހާ ކަމެއްވެސް ދޫކޮށްލަނީ. ގެސްޓްހައުސްތައްވެސް ހުޅުވާލީ. އަދަދު ގިނަވާތީ އުޅުމުގެ ބޭނުމެއް ނެތް. އަންލިކްޑް ކޭސަސް އެހާ ގިނައިރު އެބަ އެނގޭ އެކި ދިމާލުގަ ކޮވިޑް މީހުން އެހާ ގިނަ ކަން.\nއަހަރެން ހައިރާންވަނީ މި ތިބިހާލުގައި ކުދި ވިޔަފާރި ހުޅުވައިލައިގެން އޮފީސްތަކުން ވެސް ހިދުމަތް ދެމުން ދިރިއުޅެމުން ދަނިކޮށް ކުއްލިއަކަށް އޮފީސްތައް އެއްކޮށް ހުޅުވާލާ ހުރިހާ ލުއިތަކެއް މިދިނީ މި ބަލި މިގައުމުން ކޮންޓްރޯލް ވެދާނެތީ ބިރުންތޯ. ގައިންގަޔަށް އަރާ ބައްޔެއްގައި އެވްރެޖް 30 ގައި ހުއްޓާ މިވަރަށް ލުއިދިނީ ފަތުރަންވެގެންކަމަށް ބުނުމުގެ ފުރުޞަތުއެބައޮތް. ވެކްސިން އެއް ލިބެންދެން ޖެހޭނީ ހަމަ ނިއުނޯމަލްގަ އުޅެން. މިއީ ރޮކެޓް ސައިންސެއްނޫން.\nކިހިނެއް އިނގެނީ ހަމަ ބަޔަކު ބުނާ އެއްޗެއް ޓީވީ ތިޔަ ކިޔާލަނީ ، ފޫހިމީހާ ގަނޑެއް\nކިޓްކޮޅު ހުސްވެގެން ޓެސްޓް ހެދުން މަދުކޮށްފަ ލުއިތައް ދިނީމަ ވާނެގޮތް، އެމެރިކާ، ލަންކާއަށްވީހެން ނުވިއްޔާ ރަނގަޅު!\nކަމާނާ ތިކަހަލަ އަނގަތެޅީމަ މިހާރު ފޫހިވޭ! ހީކުރަނީ ފަތުވެރިނާ އެއާފޯޓުން ބައްދަލުވީމަ ބަލި ނާރަނެ ކަމައްތޯ؟ ބަލަ ކީއްވެތޯ އެމިހުން ހުޅޫލޭގަ ކަރަންޓީނުވާންނުޖެހެނީ! ހީވަނީ ބަލިއަރަނީ މާލެއިން ރާއްޖެތެރެއަށް ދާމީހުނާ ރިސޯޓު މުއައްޒަފުންގައިން އެކަނިކަމައް\nއެއަރޕޯޓް ކާގޯއޭ ބުނަނީ އެއީ އެއާރޕޯޓާއި ގުޅުމެއްވެސްނެތް "މާދުރުގައި ހުރިތަނެއް" ކަމަށް މީހުނަށް ވިސްނަދޭންވެގެންތޯ؟ ތިޔަ އެއަރޕޯޓަކީ "މާލޭ އިންޓަރނޭޝަނަލް އެއަރޕޯޓް" އަދި ތިއީ ހުރަހެއްނެތި މާލެއާއި ގުޅިފައިވާ ބޭނުން ބަޔަކަށް އައިސް ގޮސްވެވޭގޮތަށް އޮތްތަނެއް. # މާލެއަކީ ބޮޑު ކްލަސްޓާއެއް ނުވަތަ ކޮވިޑް ސްޕްރެޑެއް ކަމުގައިވާއިރު އެތަނުގެ ތެރޭގައި ބޮޅުބޮޅު އަޅައިގެން ކްލަސްޓާރ ހަދަނީ ފަތުރުވެރިން ނާންނާނެތީ މާލޭގައި ކޮވިޑް ނެތްކަމަށް ހަދާންވެގެންތޯ؟\nއަދިވެސް ތިބޭ ދޫދީގެން.\nބަލަގަ ޓޫރިޒަމަށް މިބަރޯސާވާ ބަރޯސާވުން ހުއްޓާލާކަށް ނުވޭތަ؟


Covid aa gulhigen Hulhumale' gai bidheyseennah clinic eh\nކޮވިޑްއާ ގުޅިގެން ހުޅުމާލޭގައި ބިދޭސީންނަށް ކްލިނިކެއް\nކޮވިޑް-19އާ ގުޅިގެން ސަރުކާރުން އަޅާ ފިޔަވަޅުތަކުގެ ތެރެއިން ހުޅުމާލެ ޕްރީސްކޫލްގައި ބިދޭސީންނަށް ހާއްސަ ކްލިނިކް އެއް ހުޅުވައިފި އެވެ.\nކޮވިޑް-19 އާއި ގުޅިގެން މިރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ކޮވިޑް-19 އާ ގުޅޭ ސަރުކާރުގެ ތަރުޖަމާނު މަބްރޫކް އަޒީޒް ވިދާޅުވީ މާލޭގައި ހުޅުވި ޓްރެވަލް ކްލިނިކް ގެ އިތުރުން، ހުޅުމާލޭގައި ބިދޭސީންނަށް ހާއްސަ ފްލޫ ކްލިނިކް އެއް ހުޅުވައިފި ކަމަށެވެ.\nމި ކްލިނިކް، ހެނދުނު 2:00 އިން ރޭގަނޑު 10:00 އަކަށް ހިދުމަތް ދޭއިރު އެތަނަށް ދާ ބިދޭސީންގެ އައިޑެންޓިފިކޭޝަން އެއް އަދި ވޯކް ޕާމިޓެއްް ބޭނުމެއް ނުވާނެ ކަމަށްވެސް ވިދާޅުވި އެވެ.\nމާލޭގައި މިއަދު ހުޅުވި ކްލިނިކް ހުންނަނީ، މާލެހިޔާ ފްލެޓް-2 ފުރަގަހުގައި އޮންނަ ހުސްބިމުގަ އެވެ. ރޭގެ ބައްދަލުވުމުގައި މަބްރޫކް ވިދާޅުވީ، އެ ކްލިނިކް ހުޅުވުމުގެ މަގުސަދަކީ ރާއްޖެއިން ބޭރަށް ދަތުރުކުރާ ފަރާތްތަކާއި ރާއްޖޭގައި ތިބި އެ ބައްޔަށް ޝައްކު ކުރެވޭ ފަރާތްތަށް އަމިއްލައަށް ބޭނުންވެގެން ޓެސްޓު ކުރެވޭނެ ގޮތް ހެދުން ކަމަށެވެ.\nމި ބައްޔަށް ރާއްޖެ އިން ހަ މީހަކު މިހާތަނަށް ވަނީ ޕޮޒިޓިވް ވެފަ އެވެ. އޭގެ ތެރެއިން ހަތަރު މީހުންނަކީ ކުރެއްދޫ އައިލެންޑް ރިސޯޓުގައި ޗުއްޓީ ހޭދަކުރި އިޓަލީ ފަތުރުވެރިއެއްގެ ފަރާތުން ވައިރަސް ޖެހުނު މީހުނެވެ. އަނެއް ދެ ބިދޭސީންނަކީ ބަތަލާ އައިލެންޑް ރިސޯޓުގައި ތިބި ބައެކެވެ. ރާއްޖެއިން މި ބަލި ފެނުމުން، ރާއްޖޭގެ އެލާޓް ލެވަލް ވަނީ ވައިޓް އެލާޓުން ރީނދޫ އެލާޓަށް މަތިކޮށްފަ އެވެ.\nމިހާރު އަރާ ފޭބުން މަނާކޮށްފައިވާ ރިސޯޓުގެ އަދަދު ވަނީ ފަހަކަށް އަރާފަ އެވެ.\nހުޅުމާލެ ބަންގްލަދޭޝް ކޮރޯނާ ވައިރަސް\nގައިދީއަކު ޕޮޒިޓިވްވެ، ހުޅުމާލެ ޖަލު ލޮކްޑައުން ކޮށްފި


Story: Furaanadhandhen - EP18 - One Online\nފުރާނަދަންދެން - 18\nހިނިތުންވެފައިވާ ނައިޝީގެ މޫނުމަތީގައިވި ހިނިތުންވުން ފިލައިގެން ދިޔައީ ހަމަ ކުއްލިއަކަށެވެ. ނާހިދް އިސްޖަހާލިއެވެ. އޭނާއަށް މިކުރެވުނީ ކީއްހެއްޔެވެ؟ މައުސޫމް އަންހެން ކުއްޖެއްގެ އިހުސާސްތަކާއި ކުޅެލެވުނީއެވެ. ޙަޤީޤަތުގައިވެސް އޭނާ އައީ އެތައް ގޮތަކަށް ވިސްނުމަށްފަހު އެކައިވެނި ނުކުރެވޭނެ ވާހަކަ ބުނުމަށެވެ. ނަމަވެސް ނައިޝީގެ ދެލޮލުގެ ތެރެއިން ވިދަން ފެށި ކަރުނަތައް ފެނި އޭނާގެ ވިސްނުން ބަދަލުކުރަން ޖެހިއްޖެއެވެ.\n"ހެހެހެ.... ޖަސްޓް ކިޑިންގް..." ހިނިގަނޑަކާއެކު ނާހިދް ބުނެލިއެވެ. ނައިޝީއަށް ހަމަޖެހުމުގެ ނޭވައެއް ލެވުނީ ދެނެވެ. އޭރު އޭނާގެ ދެކޯތާފަތުން ރޮނގަކަށް ކަރުނަތައް ފައިބަން ފަށައިފިއެވެ.\n"ހިއެއް ނުކުރަން އަހަރެންގެ ވައިފްއަށް ވާން މިއުޅެނީ ބިއްލޫރި ހިތެއް ލިބިފައިވާ ކުއްޖެއް ކަމަކަށް" ނައިޝީގެ ދެލޯ ކައިރި މަޑުމަޑުން ފޮހެލަމުން ނާހިދް ބުނެލިއެވެ. ނާހިދަށް ސިހުމެއް ލިބުނީ ކުއްލިއަކަށް އޭނާގެ ހަށިގަނޑުގައި ނައިޝީ އޮޅުލައިގަތުމުންނެވެ. ނައިޝީގެ ފަރާތުން އެފަދަ އަމަލެއް ފެނުނު މިއީ ފުރަތަމަ ފަހަރެވެ. އެކަން ނާހިދް މާބޮޑު ކަމަކަށް ނެހެދިއެވެ.\n"އެންމެ ފުރަތަމަ ވަޢުދުވޭ. ދުވަހަކުވެސް ތިކަހަލަ ބިރުވެރި ސަމާސާއެއް ނުކުރާނެ ކަމަށް" ނާހިދްގެ ހަށިގަނޑުން ދޫކޮށްލުމަށްފަހު ނާހިދްގެ ކުރިމަތީގައި އަތްތިލަ ހުޅުވާލަމުން ނައިޝީ ބުނެލިއެވެ. ވަގުތުން ނާހިދް ވަޢުދުވިއެވެ.\n"ފޯރ އަ ސެކަންޑް... ހީވީ ހާޓްބީޓް ހުއްޓުނުހެން" ނައިޝީ ބުނެލިއެވެ. ނާހިދް ދެކަންފަތުގެ ކުޑަ ފޫޅުގައި ދެއަތުން ހިފާލަމުން މަޢާފަށް އެދުނެވެ. ނައިޝީ އުފަލާއެކު މަޢާފްކުރިއެވެ.\n"ވެލް....... ނައިސް ރޫމް" ކޮޓަރީގެ ހުރިހާ ފަރާތަކަށް ބަލައިލަމުން ނާހިދް ބުނެލިއެވެ. ނައިޝީ ޝުކުރުއަދާ ކުރިއެވެ.\n"ދެން ބުނެބަލަ އަސްލު ވާހަކަ...؟" ނައިޝީ ބުނެލިއެވެ.\n"އިޝީ...! ޑޯންޓް ގެޓް މީ ރޯންގް އިނގޭ. އަހަރެން އިޝީއާއި ކައިވެނިކުރަން މިއުޅެނީ އެއްވެސް މީހަކު ފޯސް ކޮށްގެނެއްނޫން. ހަމަ ހިތުން ރުހުމުން. އަހަރެންވެސް ބޭނުންވެގެން. ކައިވެންޏަށް ފަހު އަހަރެންނަށް ހެދޭ މިސްޓޭކަކުން މި ކައިވެންޏަށް އެއްވެސް އުނިކަމެއް އަންނާކަށް ބޭނުމެއްނޫން. އެކަމަކު...."...... ނާހިދް ވާހަކަ ހުއްޓާލިއެވެ. އޭނާއަށް ކުރިއަށް ގެންދަން އުނދަގުވިއެވެ.\n"އެކަމަކު އަހަރެން އިޝީއަށް ދޮގެއް ހެދިން. ކަމެއް ސިއްރުކުރިން. އަހަރެންގެ ހިތުން ފިލުވާލަން އުނދަގު ޕާސްޓެއް އެބައޮތް. އެހެންނު...." ނާހިދްގެ ވާހަކަ ފުރިހަމަކުރީ ނައިޝީއެވެ. ނާހިދް ނައިޝީގެ މޫނަށް ޚައިރާންކަމުން ފުރިގެންވީ ބެލުމަކުން ބަލައިލިއެވެ.\n"އިނގޭ ނާހިދް ލޯބިވަނީ އަޒްކާ ދެކެކަން. އިނގޭ އަޒްކާއަކީ ނާހިދްގެ ކޮއްކޮއެއް ނޫންކަން. އިނގޭ އަޒްކާ ނާހިދް ދޫކޮށްފަ ދިޔައީކަން. ހުރިހާ އެއްޗެއް އިނގޭ. އެހުރިހާކަމެއް އެނގިހުރެ ނާހިދާއި އެކުގައި އުޅެން ބޭނުންވީ..." ނައިޝީ ވާހަކަދެއްކިއެވެ. ނާހިދް އެހެން ދިމާލަކަށް ބަލަން ފެށިއެވެ. މާކުރިން ނައިޝީއަށް ހުރިހާ ކަމެއް އެނގިފައި އޮތްކަމެއް އޭނާއަށް ނޭނގެއެވެ.\n"އަހަރެން ބޭނުންވަނީ ގަދަކަމުން ނާހިދްގެ ހިތަށް ވެރިވެގަންނާކަށް ނޫން. އަހަރެން ބޭނުންވަނީ އަހަރެންގެ ލޯބިން ނާހިދްގެ ހިތް ފަތަހަކުރަން. އައި ޓްރަސްޓް މައި ސެލްފް. އެހާ ކޮންފިޑެންސް އެބަހުރި އަހަރެންނަށް މިކަން ކާމިޔާބުވާނެ ކަމުގެ" ނާހިދްގެ މޭގައި ބޯއަޅާލަމުން ނައިޝީ ވާހަކަދެއްކިއެވެ.\n"ކައިވެނީގެފަހުން އަހަރެންނަށް އިޝީ ބޭނުންވާކަހަލަ ފިރިއަކަށް ނުވެވުނިއްޔާ..... ދެން...؟" ނާހިދް ބުނެލިއެވެ.\n"ލައިކް....؟؟" ނައިޝީ އަހާލިއެވެ.\n"ކައިވެނީގެ ފަހުން އަހަރެންނަށް ކުޑަ ދުވަސްކޮޅެއް ދޭނަންތަ؟ އަހަރެން ބޭނުން އަހަރެންގެ ހިތުން އަޒްކާ ބޭރުކުރަން. އެހުރިހާ ކަމެއް އަހަރެންގެ ހިތުގައި ވަނިކޮށް އިޝީއާއި ގާތްވަން..... އައި މީން.... އެފަދަ ގުޅުމަކަށް ދާން އުނދަގުވާނެ..." ނާހިދްގެ ވާހަކަތަކާއެކު ނައިޝީއަށް ދެލޯ މަރާލެވުނެވެ. އޭނާގެ ދެލޯ ފެންކަޅިވިއެވެ. ނަމަވެސް އޭނާ ގަދަކަމުން ކަރުނަތައް ހިންދާލިއެވެ.\n"އައި ހޭވް ނޯ ޕްރޮބްލަމް. ޓޭކް ޔުއަރ ޓައިމް. އަހަރެން އަބަދުވެސް ހުންނާނީ ނާހިދާއި އެކުގަ" ނައިޝީ ބުނެލިއެވެ.\n"ކީއްވެތަ އިޝީ ތިހާ ރަނގަޅީ...؟" ނާހިދް އަހާލިއެވެ.\n"ކޯޒް އައި ލަވް ޔޫ ސޯ މަޗް. އެހެންވެ. އެންޑް އައި ޑޯންޓް ވޯންޓް ޓު ލޫޒް ޔޫ އެޓް އެނީ ކޯސްޓް" ނައިޝީ ވާހަކަދެއްކިއެވެ.\n"ދެން އެހެންވިއްޔާ މި ހުރިހާ އެއްޗެއް އަހަރެން ބުނުމުގެ ކުރިން އިޝީއަށް ކިހިނެއް އިނގުނީ؟" ހިތުގައި އުފެދެމުން އައި ސުވާލު ނާހިދް ނައިޝީއާއި ކޮށްލިއެވެ.\n"ސޮރީ.... އަހަރެން ނާހިދްގެ ފޯނުން ފެނުނީ. އެއްވެސް ކަމަކަށް ނާހިދަށް ޝައްކު ކުރާތީއެއްނޫން. އިމްރާންގެ ނަންބަރު ހޯދަން އުޅެނިކޮށް. އިމްރާނާއި ދެމީހުން ދައްކާފައި ހުރި ވާހަކަތައް ފެނުނީ. ވަރަށް ބޮޑަށް ސޮރީ. ދުވަހަކުވެސް ނާހިދްގެ ހުއްދައެއް ނެތި ދެން ތި ފޯނުގައި އަތްނުލާނަން" ދެކަންފަތުގެ ކުޑަ ފޫޅުގައި ހިފާލަމުން ނައިޝީ ބުނެލިއެވެ. ނާހިދް ނައިޝީ ގެނެސް އޭނާ މެއާއިލާ ބޮނޑިކޮށްލިއެވެ. އެއީ އެވަރުގެ ކަމެއް ނޫނޭ ބުނެލިއެވެ.\nކޯޓުން ބޭރުގައި ދެފަރާތުގެ އާއިލާ މަޑުކޮށްލައިގެން ތިބީ ނައިޝީގެ މަންމަގެފަރާތު ދެ ބޮޑުދައިތަ އަންނަ ވާހަކަ ބުނުމުންނެވެ. ހުދުކުލައިގެ މިޑީގައި ހުރި ނައިޝީ ކައިވެންޏަށްޓަކައި ހާއްސަކޮށް ބުރުގާ އަޅާލާފައި ހުރިއިރު އޭނާގެ ރީތިކަން އިންތިހާއެވެ. އޭނާގެ ލޫޅާފަތި ހަށިގަނޑާއި ލައިގެން ހުރި ހެދުން ނުހަނު ގުޅެއެވެ. ހިމަހިމަ މެދުހަށީގައި އަޅާލާފައިވާ ގޯލްޑް ކުލައިގެ ހިމަ ބެލްޓާއި އަޅައިގެން ހުރި ޝޯލް ވަނީ ގުޅުވާލައިފައެވެ. އޭނާގެ ނަޒަރު އެންމެ ހިނދުކޮޅަކަށްވެސް ކައިރީގައި ހުދާއި ކަޅު ކުލައިގެ ހެދުމުގައި ހުރި ނާހިދުގެ މޫނުން ނައްޓައިގެން ނުދެއެވެ. އިރުކޮޅަކާއި ނާހިދު ނައިޝީއަށް ބަލައިލާފައި ހިނިތުންވެލައެވެ. އޭނާގެ މޭތެރޭގައި އޮތް ހިތުގައި ވޭން އަޅަމުން ދިޔައިރު އޭނާ މަސައްކަތްކުރަމުން ދިޔައީ އެހުރިހާ ކަމެއް މަތިން ހަނދާން ނައްތާލުމަށެވެ. މީހެއްގެ ފިރިއަކަށް އޭނާ ވުމަށް އޮތީ މަދު ވަގުތުކޮޅެކެވެ.\nނައިޝީގެ ބޮޑުދައިތަމެންނާއި ދާދި އެކުއެކީގައި އިމްރާންވެސް އައެވެ. ކޯޓު ދޮރުމަތިން ފެށިގެން ކައިވެނި ކުރެވޭ މާލަމުގައި ހިނގާ ހުރިހާ ކަމެއް އިމްރާން ދިޔައީ ވީޑިޔޯ ކުރަމުންނެވެ. ކައިވެނީގެ ހަފްޟާ ފެށިގެން ދިޔައިރު ނައިޝީ އިނީ އިސްޖަހާލައިގެންނެވެ. އެއްދިމާލަކަށް ބަލަހައްޓައިގެން ނާހިދް އިން އިރު އިނާޝާ އިނީ އޭނާގެ ދަރިފުޅުގެ މޫނަށް ބަލަން ގެއްލިފައެވެ. އެދަރިފުޅުގެ މޫނުމަތީގައި ހިނިތުންވުމެއް ވިޔަސް އެ މޫނުމަތިން މާޔޫސްކަން އޭނާއަށް ފެންނަ ކަހަލައެވެ. އެކައިވެންޏަކީ އޭނާގެ ދަރިފުޅުގެ އެކަނިވެރި ހަޔާތް އުޖާލާ ކުރުމަށް އެޅޭ ފުރަތަމަ ފިޔަވަޅަށް ވުމަށް ހިތާހިތުން އޭނާ ދިޔައީ ދުޢާކުރަމުންނެވެ.\n"އަނބި ޤަބޫލުކޮށްފިން" އެ ދެ ލަފްޒުގެ ޖުމްލަ ދުލުން ބޭރުކޮށްލުމަށްޓަކައި އޭނާ ކުރި ހިތްވަރު ދެނެވޮޑިގެންވަނީ ހެއްދެވި ފަރާތެވެ. އޭނާ ކައިރީގައި އިން ނައިޝީގެ މޫނަށް ބަލައިލިއެވެ. ނައިޝީގެ ދެލޮލުން ވެއްޓުނު ކަރުނަތިކި ނާހިދަށް ފެނުނެވެ. އޭނާ ހިތަށް އަސަރު ކުރިއެވެ. ނައިޝީ އޭނާދެކެ ލޯބި އެވަނީ ހާދަ ބޮޑަށެވެ. ބަދަލުގައި އޭނާއަށް ލޯބި ދެވޭނެނަމައެވެ.\n"އަހަރެންގެ ހުރި ހަމައެކަނި ދަރިފުޅު، އަހަރެންގެ މުޅި ދިރިއުޅުން މި ހަވާލުކުރަނީ މިދުނިޔޭގައި ހުރި އަހަރެންވެސް އަދި އިޝީވެސް އެންމެ އިތުބާރުކުރާ ފަރާތާއި. ދައްތަމެންނާއެކު އަހަރެން ހަމަ މިރޭ ރަށަށް ދާން ފުރާނަން. އަހަރެންގެ ދަރިފުޅަށް ދެރަގޮތެއް ނަހަދާތި" ނޫރުޒާދާ ވާހަކަދެއްކީ ނައިޝީ ކައިރީގައި ހުރި ނާހިދާއެވެ.\n"އަޅުގަނޑު އިރާދަކުރެއްވިއްޔާ ދުވަހަކުވެސް އިޝީއަށް ދެރަގޮތެއް ނަހަދާނަން. އަޅުގަނޑުގެ ހަޔާތުން ދުރަށް ދާންޖެހޭނީ އިޝީ ބޭނުންވެގެން. އަޅުގަނޑު ބޭނުންވެގެނެއްނޫން" ނާހިދްގެ އެ ޖުމްލައާއެކު ނައިޝީއަށް ނާހިދްގެ މޫނަށް ބަލައިލެވުނެވެ.\n"ނެވަރ އެވަރ..." ނައިޝީ މަޑުމަޑުން ބުނެލިއެވެ.\nނޫރުޒާދާ ނައިޝީއާއެކު ނާހިދުގެ ގެއާއި ހަމައަށް ދިޔައެވެ. ކައިވެންޏާއި ބެހޭގޮތުން މައެއްގެ ފަރާތުން އަންހެން ދަރިއަކަށް ދޭންޖެހޭ ހުރިހާ ނަޞޭޙަތެއް ދިނެވެ. އޭނާ އެގެއިން ދިޔައީ އެގޭގައި ހަމަޖައްސާފައިވާ ރޭގަނޑުގެ ކެއުމުގައި ބައިވެރިވެ ނައިޝީއާއި އެކުގައި އެތައް ވަގުތެއް ހޭދަކޮށްފައެވެ.\nއިނާޝާއާއި އެކުގައި ނައިޝީ ސިޑިން އަރައިގެން ދަމުން ފަހަތަށް ބަލައިލިއެވެ. އެދެމީހުންގެ ފަހަތުން އިސްޖަހާލައިގެން ހުރެ ނާހިދް އަރަމުން ދިޔައެވެ.\n"ދަރިފުޅު ދޭބަލަ. މަންމައަށް މިއާދެވުނީ ބޭރުދޮރު ތަންޑުނާޅުވާ ކަންނޭނގެ" އިނާޝާ ލަސްލަހުން ބުނެލިއެވެ. ނާހިދް ވަގުތުން ތިރިއަށް ފޭބިއެވެ.\nކޮޓަރީ އެނދުގައި ނައިޝީ ބޭންދުމަށްފަހު އިނާޝާ ހީލިއެވެ. އޭނާ ނައިޝީގެ ބޮލުގައި ފިރުމާލަމުން މަރުހަބާ ކިއިއެވެ.\n"މަންމަ ދަނީ އިނގޭ. އިރުކޮޅަކުން ނާހިދް އަންނާނެ" އިނާޝާ ކޮޓަރިން ނިކުތެވެ.\nސިޑިން އަރައިގެން އައި ނާހިދްގެ އަތުގައި އިނާޝާ ހިފިއެވެ. ނާހިދް ކޮޓަރިއަށް ފޮނުވާލުމުގެ ބަދަލުގައި ނާހިދް ގޮވައިގެން އޭނާ ވަނީ އޭނާގެ ކޮޓަރިއަށެވެ. އިނާޝާ އެގޮތަށް އަމަލުކުރި ސަބަބު ނާހިދަށް އިނގުނެވެ. އޭނާ ވަގުތުން މޫނުމަތީގައިވާ މާޔޫސްކަން ފިލުވާލައި ހިނިތުންވާން މަސައްކަތްކުރިއެވެ.\n"ކިހިނެއްވީ މަންމާ؟ އިޝީ ވެއިޓްކުރާނެ" އިނާޝާގެ ދެކޮނޑުގައި ހިފާލަމުން ނާހިދް ބުނެލިއެވެ.\n"ދަރިފުޅު ތިހުންނަނީ އުފަލުންތަ...؟" އިނާޝާ އަހާލިއެވެ.\n"އޮފްކޯޒް މަންމާ. އަޅުގަނޑުގެ ކައިވެނި ކުރެވުނީ. އަޅުގަނޑަށް މިހާރު އިނގޭ އަޅުގަނޑަކީ އެކަކު ނޫންކަން. ﷲ އިރާދަކުރެއްވިއްޔާ އަޅުގަނޑު މި ކައިވެނި މަތީގައި ދެމިހުންނާނަން" ނާހިދް ޔަޤީންކަން ދިނެވެ.\n"ޔަޤީންތަ...؟" އިނާޝާ ވާހަކަދެއްކިއެވެ.\n"ހޫމް... މިއީ މިހާރު ކުރީގެ ނާހިދެއްނޫން. އަޅުގަނޑު ހަނދާންކުރާނަން ޒިންމާއަކީ ކޮބާކަން. އަޅުގަނޑާމެދު މަންމަވެސް ބައްޕަވެސް ނުވިސްނާ" ނާހިދް ވާހަކަދެއްކިއެވެ.\nމަޑުކޮށްބަލަ. ވަޢުދުވޭ. ދުވަހަކުވެސް ދުވަހަކުވެސް ކަމަކާއި ހިތްހަމަނުޖެހިގެން ތިމާގެ އަނބިމީހާގެ ހަށިގަނޑުގައި ތަދުވާގޮތަށް އިނގިލި ކުރިވެސް ޖައްސާނުލާނެ ކަމުގެ" ނާހިދް ފަހަތަށް ބަލައިލުމާއެކު އިނާޝާ ވާހަކަދެއްކިއެވެ.\n"ކޮންކަހަލަ ވާހަކައެއް ތިދައްކަނީ މަންމާ. ވަޢުދު ނުވިޔަސް މަންމައަށް އިނގެން ޖެހޭނެއްނު އަޅުގަނޑު ތިކަހަލަ ކަމެއް ނުކުރާނެކަން. އެކަމަކުވެސް އައި ޕްރޮމިސް. ދުވަހަކުވެސް އެފަދަ ކަމެއް ނުކުރާނަން" ނާހިދް ވަޢުދުވިއެވެ. އިނާޝާ ހީލިއެވެ.\nކޮޓަރިން ނިކުމެގެން ނާހިދް ނިކުމެގެން ދިޔަ މަންޒަރު ބަލަން އިނާޝާ ހުއްޓެވެ. އޭނާ ނާހިދު ލައްވާ އެފަދަ ވަޢުދެއް ކުރުވީ މާޒީގައި އޭނާއާއި މެދު ކަންތައް ހިނގާފައިވާ ގޮތުންނެވެ. އޭނާ ތަޙައްމަލް ކުރި ފަދަ ދިރިއުޅުމެއް އޭނާގެ ދަރިފުޅުގެ ސަބަބުން އެހެން އަންހެންކުއްޖެއް ތަޙައްމަލް ކުރަން ނެދޭތީއެވެ. އަދި އޭނާގެ ދަރިފުޅު ހުރީ އުފަލުން ނޫންކަން އޭނާއަށް އިނގެއެވެ. އޭނާގެ ހިތް އޭނާއަށް އެބަ ބުނެދެއެވެ. ނަމަވެސް އޭނާ ހުރިހާ ކަމަކާއި ހެއްދެވި ފަރާތާއި ވަކީލް ކުރިއެވެ. އެހެނީ އެކަލާނގެ ހުރިހާ ކަމަކަށް ކުޅަނދުންވަންތައެވެ. އެކަލާނގެ އިރާދަފުޅުން މެނުވީ ގަހަކުން ހިކި ފަތެއްވެސް ބިން މައްޗަށް ނުވެއްޓޭ ހުއްޓެވެ. މިއަދުގެ ހާލަތު ކޮންމެ ގޮތަކަށް އޮތަސް މާދަމާ ވާނެ ގޮތެއް އިނގޭނީ ކާކަށް ހެއްޔެވެ؟\nކޮޓަރިއަށް ވަދެ ދޮރު ލޮކް ކޮށްލިއިރު ނައިޝީ ހުރީ ކުޑަދޮރު ކައިރީގައެވެ. ނާހިދް އެންމެ ޚައިރާންވީ ނައިޝީ ހެދުން ބަދަލުކޮށްގެން ހުރީމައެވެ.\n"ލެޓްސް ސްލީޕް..." ނާހިދާއި ގާތަށް ހިނގައިގަންނަމުން ނައިޝީ ބުނެލިއެވެ. ނާހިދް ހިނިތުންވެލިއެވެ.\n"އިޝީ ބޭނުމީ ނިދަންތަ...؟" ނާހިދް އަހާލިއެވެ.\n"ވައި އާސްކިންގް. ޔޫ ހޭވް އެނީ ޕްލޭން....؟؟" ސަމާސާ އެކުލެވޭ ރާގެއްގައި ނައިޝީ އަހާލިއެވެ.\n"ނޯ... ޖަސްޓް އާސްކިންގް. އެހާ އަވަހަށް ނުއެއް ނިދޭނެ. އަމް.... އިޝީ ބޭނުމިއްޔާ ނިދާލާ" ނާހިދް ބުނެލިއެވެ. ލައިގެން ހުރި ގަމީހުގެ ގޮށް ނައްޓަމުން އަލަމާރި ކައިރިއަށް ނާހިދް ހިނގައިގަތުމުން ނައިޝީ ގޮސް އެނދުގައި އިށީނެވެ. ނާހިދްގެ ހަށިގަނޑުން ގަމީސް ވަކިކޮށްލުމާއެކު ނައިޝީގެ ނަޒަރު ހުއްޓުނީ ނާހިދްގެ ދޮން ބުރަކައްޓަށެވެ. އޭނާ ނަޒަރު ވަކިކޮށްލަން ބޭނުންވިޔަސް އެއްވެސް ހަރަކާތެއް ނުގެނެވުނެވެ. އެހަށިގަނޑުގައި ލޯބިން ބައްދާލަން އިންތިހާއަށް އޭނާގެ ހިތް އެދެމުން ދިޔައެވެ. ތިރިން ނިދަންލާ ހަރުވާޅަށް ބަދަލުކޮށްލުމުގެ ކުރިން ނާހިދް ހުއްޓުނެވެ. އޭނާ ފަހަތް ބަލާލުމުގެ ކުރިން ނައިޝީ އެނދުގައި އޮށޯވެ ނާހިދަށް ފުރަގަސްދިނެވެ. އެހެންނަމަވެސް ނާހިދް ހަރުވާޅަށް ބަދަލުކުރީ ފާހާނާއަށް ވަދެފައެވެ.\nއެނދުގައި އޮށޯވެ ކުޝަނެއް މޭގައި ޖައްސާލަމުން ނާހިދް ނައިޝީއަށް ބަލައިލިއެވެ. އޭނާ އޮތީ އެނދުގެ ކިރިޔާ ވެއްޓޭ ނުވެއްޓޭ ހިސާބުގައެވެ.\n"ހާދަ ބިރުން. އަހަރެން ނޫޅެން ނާހިދަށް އެއްވެސް ކަމެއް ކުރާކަށް" ހީލަމުން ތެދުވެ ހެޑްބޯޑުގައި ލެގިލާފައި ނައިޝީ ބުނެލިއެވެ.\n"ހެހެހެ....ވެރީ ފަނީ....." ނާހިދް ބުނެލިއެވެ.\n"ވަރަށް ކަރުހިއްކައިގަނެއްޖެ. މީކާ ފެންވެސް ނުވައްދާ ދޯ" ސައިޑްކަބަޑް މަތީގައި ހުރި ހުސް ޖަގަށް ބަލައިލަމުން ނާހިދް ބުނެލިއެވެ.\n"މިއަންނަނީ ފެން ހިފައިގެން" ނައިޝީ ތެދުވިއެވެ.\n"ވެއިޓް. މަވެސް ދާނަން" ނައިޝީއާއި އެކުގައި ނާހިދްވެސް ހިނގައިގަތެވެ.\nކާބަޔަށް ވަދެ ޖަގަށް ފެން އަޅައިގެން ދެމަފިރިން އެކީގައި ހިނގައިގަތެވެ. ބަދިގޭ ހުޅުވާފައި ހުރި ކުޑަދޮރުން ބޭރަށް އެޅިފައިވާ އަލި ފެނުމުން ނާހިދަށް މޮޅު ހިޔާލެއް އައެވެ.\n"ހިނގާބަލަ ބޭރަށް ނިކުމެލަން. ވަރަށް ރީތި ރެއެއްހެން ހީވަނީ" ނާހިދް ބުނެލިއެވެ. އެހިޔާލު ނައިޝީއަށް ވެސް ކަމުދިޔައެވެ. އޭނާ އަނގައަށް ގޮތެއް ހަދާލަމުން އަތުގައި ހުރި ފެންޖަގަށް ބަލައިލިއެވެ. އެ މަންޒަރު ނާހިދަށް ފެނުނެވެ.\n"ޑައިނިންގް ޓޭބަލް މަތީގައި ބަހައްޓާފައި އާދޭ.." ލައިގެން ހުރި ހަރުވާޅުގެ ޖީބަށް ދެއަތް ޖަހާލަމުން ނާހިދް ބުނެލިއެވެ. ނައިޝީ އުފަލުން އެގޮތަށް ކަންތައް ކުރިއެވެ.\nދެމަފިރިން އެއްވަރަށް ހިނގަމުން ގޮސް މަޑުކޮށްލީ ބޭރު ގޯތީގައި ހަދަން ފަށާފައިވާ ބަގީޗާ ތެރޭގައެވެ. ދަންވަރުގެ އެ ހިތްގައިމު ވަގުތު ހިމޭންވެފައިވާ ގޯތި ތެރެއިން އެއްވެސް އަޑެއް ނީވެއެވެ. ޖެހިލާ ފިނިފިނި ވައިރޯޅިން ސިކުނޑި ތަޒާ ކުރުވަމުން ދިޔައެވެ. އުޑުމެދުގައި ރަނިކަން ކުރަމުންދާ ބޮޑު ހަނދުގެ އަލިކަން މުޅި ދުނިޔެއަށް ވަނީ ފޯރާފައެވެ. ނައިޝީ އުޑަށް ބަލައިލިއެވެ. އޭނާގެ އަލަތު ކައިވެނި ކުރެވުނު އުފާވެރި ރޭގައި ހަނދުވެސް ބައިވެރިވާ ކަހަލައެވެ. އޭނާ ބަލައިލި ވަގުތު ހީވީ އުފަލުން ހަނދުވެސް ހިނިތުންވެލި ހެންނެވެ.\n"މިތާ އިށީންނަމާ" ދެމީހުންނަށް އިށީނދެވޭ ގޮތަށް ހުރި އުނދޯއްޔެއް ދައްކާލަމުން ނާހިދް ބުނެލިއެވެ. ނައިޝީ ބޯޖަހާލިއެވެ.\n"ހީކަރުނަވީތަ...؟" ނައިޝީގެ ދެއަތް ހަށިގަނޑުގައި ވަށާލި މަންޒަރު ފެނުމުން ނާހިދް އަހާލިއެވެ. ނައިޝީ ބޯޖަހާލިއެވެ.\n"އެތެރެއަށް ވަންނަންވީ ދޯ" އުނދޯލީގައި އިށީންނަމުން ނާހިދް ބުނެލިއެވެ. ވަގުތުން ނައިޝީ އިންކާރު ކުރިއެވެ. އެފަދަ އުފާވެރި ވަގުތުކޮޅެއް އޭނާ ހަރާބުކޮށްލާނީ ކިހިނެއް ހެއްޔެވެ؟\n"އެބައަންނަން. މަޑުކޮށްލައްޗެ" ނާހިދް އެތެރެއަށް ވަދެގެން ދިޔުމުން ނައިޝީ ހީލިއެވެ. ބުރުގާ ނާޅާ އިނުމުން ދެފަރާތް ހޯދާލިއެވެ. އޭނާ ހަމަޖެހުމުގެ ނޭވައެއް ފަޒާގެ ތެރެއަށް ދޫކޮށްލީ އެވަގުތު އެތަނަށް އެއްވެސް މީހަކު ނާންނާނެކަން އިނގުމުންނެވެ.\n"ވަން ޑޭ އައި ވިލް ވިން ޔުއަރ ހާޓް ހަބީ.... އިންޝާﷲ" ނައިޝީ އޭނާގެ އަމިއްލަ ނަފްސަށް ބުނެލިއެވެ.\nނާހިދް އައިސް ކައިރީގައި އިށީނުމުން ނައިޝީ ބަލައިލިއެވެ. ނާހިދް އަތުގައި އޮތް ފިނިފެންމާ ކުލައިގެ ރަޖާގަނޑު ފަތުރާލާފައި ނައިޝީގެ ހަށިގަނޑުގައި އޮޅާލިއިރު ނައިޝީ އިނީ ބަލަހައްޓައިގެންނެވެ.\n"ތެންކިޔު... މި ބަލާތަ އެހާވަރުން ތި ދިޔައީ..." ނައިޝީ އަހާލިއެވެ.\n"އަހަރެންގެ ވައިފް ބަލިވެދާނެއްނު. އެހެންވެ. އަންހެން ކުދިންނަކީ އެމީހުންގެ ޒާތުގައި ވަރަށް ބަލިކަށި ބައެއް" ނާހިދް ބުނެލިއެވެ. ދެން ވެރިވެގެން ދިޔައީ ހަމަހިމޭންކަމުގެ ވަގުތުކޮޅެކެވެ. އިރުކޮޅަކާއި ނައިޝީ ނާހިދްގެ މޫނަށް ބަލައިލާފައި ހީލައެވެ.\n"އަހަރެން ވާހަކައެއް......." ..............\n"އަހަރެން ވާހަކައެއް....." .................... ވާހަކަދެއްކުނީ ދެމީހުންނަށް އެއްފަހަރާއެވެ. އެހެންކަމުން ހެވުނީވެސް އެއްކޮށެވެ.\n"އޯކޭ... ފަސްޓް ޔޫ... އިޝީ ބުނޭ..." ނާހިދް ނައިޝީއަށް ދޫކޮށްލިއެވެ.\n"އެންމެ ލޯބިވާ މީހާއާއި މެރީކުރެވުނީމަ ވަރަށް ހެޕީ. ކައިވެނީގެ ކުރިން ނާހިދަށް އެހެން ކުއްޖެއްދެކެ ލޯބި ވެވިފައި ވިޔަސް އެއީ މައްސަލައެއްނޫން. ލޯތްބަކީ ގަދަބާރު ހޯދޭނެ އެއްޗެއް ނޫން. ލޯބި ލިބޭނީ ލޯބި ދީގެން. އަހަރެން ވެއިޓްކުރާނަން ނާހިދަށް. ކިތަންމެ ދިގު މުއްދަތެއް ނެގިޔަސް އެއްވެސް މައްސަލައެއްނެތް" ނައިޝީ ވާހަކަދެއްކީ ނާހިދްގެ މޫނަށް ބަލަން އިނދެއެވެ.\n"އެހާ ލޯބިވޭތަ އަހަރެންދެކެ" ނައިޝީގެ ދަތްދޮޅީކޮޅުގައި އަތް ޖައްސާލަމުން ނާހިދް އަހާލިއެވެ. ނައިޝީ ބޯޖަހާލީ ނާހިދްގެ އެ އަތުގައި ބޮސްދެމުންނެވެ.\n"އަދި އެއްވާހަކަ" ނައިޝީ ބުނެލިއެވެ.\n"އަވަހަށް ބުނޭ" ނާހިދް ބުނެލިއެވެ.\n"މި ދުނިޔެއަށްޓަކައި އަހަރެމެން ދެމީހުންނަކީ ދެމަފިރިން. އެކަމަކު ކޮޓަރީ ހަތަރުފާރުން އެތެރޭގަ ދެ އެކުވެރިން. އަހަރެން ބޭނުމީ ނާހިދްގެ އެންމެ ގާތް އެކުވެރިޔާއަށް ވާން. ފްރެންޑްސް..." ނާހިދުގެ ލޯ ކުރިމަތީގައި އަތްތިލަ ހުޅުވާލަމުން ނައިޝީ ބުނެލިއެވެ. ވަގުތުން ނާހިދް ނައިޝީގެ އަތްތިލައިގައި ހިފައިލިއެވެ.\n"އޯލްވޭޒް..." ނާހިދް ބުނެލިއެވެ. ނާހިދްގެ މޫނަށް ނައިޝީ ބަލަހައްޓައިގެން އިންއިރު އޭނާގެ ތުންފަތްމަތީގައިވަނީ ހިނިތުންވުމެކެވެ. ނާހިދް ނައިޝީގެ ނިތްކުރިއަށް ބޮސްދިނެވެ. އޭނާގެ ކުރިމަތީގައި ނައިޝީގެ ގަދަރު އެތައް ތަނެއް އުފުލިއްޖެއެވެ. އޭނާ ހީކުރި ވަރަށް ވުރެ ވެސް ނައިޝީ ކެތްތެރިއެވެ. ނައިޝީއާއިއެކު ދިރިއުޅުން ކުރިއަށް ގެންދަން އުނދަގު ނުވާނެ ކަމުގައި އޭނާ ނިންމިއެވެ.\nހޮސްޕިޓަލުން ނިކުތް ގޮތަށް ނަތާޝާ މިސްރާބު ޖެހީ ނަޝްވާ އުޅޭ ގެއާއި ދިމާއަށެވެ. އޭނާއަށް ރާއިދުގެ ފޯންކޯލް ލިބުނީ ވަކި ހިސާބަކަށް ހިނގި ފަހުންނެވެ.\n"ސޮރީ ބޭބީ. މީޓިންގަ އިނީ. އެހެންވެ އާންސަރ ނުކުރެވުނީ. ބަލައި ދާންވީތަ...؟" ލޯތްބާއެކު ރާއިދު ވާހަކަދެއްކިއެވެ. ނަތާޝާ އެވަރުކަމެއް ނޫނޭ ބުނެ އިންކާރު ކުރިއެވެ.\n"ދޮންތަމެން ގެއިން ގެއަށް ދާންވީމަ ގުޅާނަން އިނގޭ..." ރާއިދު ދެރަވެދާނެތީ ނަތާޝާ ބުނެލިއެވެ.\nނަޝްވާއަށް ނަތާޝާ ފެނުމާއެކު ދެރަވެގެން އިސްޖަހާލިއެވެ. ނަތާޝާއަށް ވެސް ވީ އެވަރެވެ. އޭނާ ދުވެފައި ގޮސް ނަޝްވާގެ ހަށިގަނޑުގައި ބައްދާލިއެވެ.\n"ސޮރީ ނަތާ. މަންމަގެ ބަހާއި ދެކޮޅުވާން ދޮންތައަށް ނުކެރުނީ... އެގޮތަށް ކަންތައްކުރީ ދޮންތަ ބޭނުންވެގެނެއްނޫން" ނަތާޝާގެ ދެލޯ ކައިރި ފޮހެދެމުން ނަޝްވާ ވާހަކަދެއްކިއެވެ.\n"އިޓްސް އޯކޭ. ދޮންތަގެ އެއްވެސް ފޯލްޓެއްނެތް. ދޮންތައަށް އިނގޭތަ އަޒްކީ ދިޔަ ތަނެއް" ނަތާޝާ އަހާލިއެވެ. ނޭނގެއޭ ބުނުމުގެ ގޮތުން ނަޝްވާ ދެފަރާތަށް ބޯހޫރާލިއެވެ.\n"ކިހާ ދެރަ. އަޒްކީ ވީތަނެއްވެސް އުޅޭ ހާލެއްވެސް ނޭނގޭ. އެހެން ހަދާކަށް ނުވާނެއްނު" ނަތާޝާ ވާހަކަދެއްކިއެވެ.\n"ދެން ނަތާ މާބޮޑަށް ދެރަނުވޭ. ކޮންމެސް ދުވަހަކުން އަދި ދެ އެކުވެރިން ދިމާވާނެ. ގޯޑް ބްލެސް އަޒްކާ އެންޑް ހާ ބޭބީ" ނަޝްވާ ވާހަކަދެއްކިއެވެ.\n"އަޅެ އެކަމުގައި އަޒްކީގެ ފޯލްޓެއް އެބޮތްތަ؟ ދޮންތަ ބުނެބަލަ؟" ނަތާޝާ ވާހަކަދެއްކިއެވެ.\n"ދޮންތަ އަޒްކާ ކުށްވެރިއެއް ނުކުރަން. އެވަގުތުގަ މަންމަމެން މާ ރުޅިއައިއްސަ ހުރީމަ އެގޮތަށް ކަންތައް އެކުރީ. އައިމް ޝުއަރ ދޭ ރިގްރެޓް ލޭޓަރ" ނަޝްވާ ބުނެލިއެވެ.\nގެއަށް ދާންވުމުން ރާއިދަށް ގުޅާނަމޭ ބުނެފައި ވިޔަސް ނަތާޝާ ގެއާއި ދިމާލަށް ހިނގައިގަތީ ފައި މަގުގައެވެ. މަގުމަތިންވެސް އަޒްކާ ފެނިދާނެ ކަމަށެވެ. އޭނާ އެހާލަތުގައި ހުރެ ރާއިދާއި ކުރިމަތިލާން ބޭނުން ނުވާތީއެވެ. ރާއިދުގެ ސުވާލުތައް ކުރިމަތިވާނެތީއެވެ. އެއްވެސް މީހެއް ކައިރީގައި އަޒްކާގެ ވާހަކަދައްކަން ބޭނުންނުވާތީއެވެ. އޭނާ އިސްޖަހާލައިގެން ހުރެ ހިނގާފައި ދިޔައިރު އަޒްކާ ގެއިން ނިކުމެގެން ދިޔަ މަންޒަރުތައް ލޯކުރިމަތީގައި ސިފަވަމުން ދިޔައެވެ.\n21 ދުވަސް ކުރި\nފަރީޝާގެ ކޮޓަރިއަށް ނަތާޝާ ވަނީ ނަޝްވާ ގުޅާފައި އޮތުމުން ނުޝައިބާއަށް ފޯނު ހަވާލުކުރަން ވެގެންނެވެ. އެނދުގައި ފަރީޝާއާއި ނުޝައިބާ އިންއިރު އެދެމީހުން ދޭތެރޭގައި ދެކެވުނީ ކޮން ވާހަކައެއްކަން ނަތާޝާއަށް ނޭނގުނެވެ. ނުޝައިބާ ނަތާޝާއަށް ބަލަމުން ދިޔައީ ތަފާތު ނަޒަރަކުންނެވެ.\n"ދޮންދައްތަ ކަންބޮޑުނުވޭ. ތިހުރިހާ ކަމެއް އަހަރެން ބަލާނަން" ފަރީޝާގެ ކޮނޑުގައި އަތް ޖައްސާލަމުން ބުނެލިއެވެ.\n"މަންމައާއި ދޮންދައްތަ މިހާރު ހާދަ ސީކްރެޓް ވާހަކަ ދައްކައޭދޯ..." ކޮޓަރީ ދޮރުލައްޕާލުމަށްފަހު ނުޝައިބާ ނިކުތުމުން ފަހަތުގައި ހުރި ނަތާޝާ ބުނެލިއެވެ.\n"އެއީ ނަތާއާއި ބެހޭކަމެއްނޫން. ސިއްރުން ކަންތައް ކުރަން އިނގެނީ ހަމައެކަނި ނަތާޝާއަކަށް ނޫން" ނަތާޝާގެ އަތުގައި އޮތް ފޯނު އަތުލަމުން ނުޝައިބާ ވާހަކަދެއްކިއެވެ. ވަގުތުން ނަތާޝާގެ ދެބުމަ ގޮށްޖެހިގެން ދިޔައެވެ.\n"މަންމަ ރުޅި އައިސްފަތަ...؟" ނަތާޝާ އަހާލިއެވެ. ނަމަވެސް ވަކި ޖަވާބެއްނުދީ ނުޝައިބާ ފޯނުން ނަޝްވާއާއި ވާހަކަދައްކަމުން ދިޔައެވެ. އެމަންޒަރު ބަލަން ހުރި ނަތާޝާ ވިސްނާލިއެވެ. ކޮންމެސް ކަމެއް ވެއްޖެއެވެ؟ ދޮންދައްތައާއި މަންމައާއި ދެމެދު ދެކެވުނީ ކޮން ވާހަކައެއް ހެއްޔެވެ؟ އަނެއްކާ އަހަރެންނާއި ރާދުގެ ކަންތައް ފަޅާއެރީބާއެވެ؟ ނޫނެކެވެ. ފަޒާދައްތަ އަޒްކީގެ ވާހަކަ ކިޔާދިނީ ކަންނޭނގެއެވެ؟" ތަފާތުގިނަ އެތައް ސުވާލުތަކަކުން ނަތާޝާގެ ސިކުނޑި ފުރެމުން ދިޔައެވެ. ވާނުވާ ނޭނގި ނުޝައިބާގެ ފަހަތުގައި ހުރެ އޭނާ ހިނގަމުން ދިޔައިރު ދިޔައީ ގުޅުވާލައިފައިވާ ދެއަތް ތިލައިގެ އިނގިލިތަކުން ކަށި ގޮށްވަމުންނެވެ.\nޑިއުޓީ ނިންމާފައި އައިސް ފެންވަރައިގެން ނިކުތްތަނާ ކޮޓަރި ދޮރު ހުޅުވާލާފައި ނުޝައިބާ ގޮވާލިއެވެ. ނަތާޝާއަށް ދިޔައީ ސިހުމެއް ލިބިގެންނެވެ. އަދިވެސް ނުޝައިބާ އޭނާއަށް ރަނގަޅަށް ވާހަކަދައްކާފައެއް ނެތެވެ.\n"މިދަނީ ނަޝްވާގެ ގެއަށް. ކުޑަމީހާ ބަލިވާހަކަ ހެނދުނު ގުޅާފައި ނަޝްވާ ބުނި. އަހަރެން އަންނަންދެން އެއްވެސް ތަނަކަށް ނުދާތި" ދޮރުމަތީގައި ހުރެ ނުޝައިބާ އިއްވާލިއެވެ.\n"މަންމާ...! ނަތާ ދާނަން" ނަތާޝާ ބުނެލިއެވެ.\n"ކޮންމެހެން ނަތާޝާ ދާން އުޅޭނެކަމެއް ނެތް" ނުޝައިބާ ދޮރުލެއްޕިއެވެ. ނަތާޝާ އަވަސް އަވަހަށް އެނދުގައި އިށީނެވެ. ދޮންތަގެއިން މަންމައަށް އަޒްކީ ފެނިއްޖިއްޔާ ދެން ހަދާނީވެސް ކިހިނެއް ހެއްޔެވެ؟ މިހާރުވެސް މަންމަ ހިތްހަމަނުޖެހިފައި ހުރި ސަބަބެއް އިނގެނީއެއްވެސް ނޫނެވެ. ނަތާޝާ އަވަސް އަވަހަށް އޭނާގެ ފޯނު ހޯދަން ފެށިއެވެ. އެނދުމަތީގައި ހުރި ބާލީސްތަކާއި ބެޑްޝީޓްވެސް ނެގިއެވެ. ފޯނު ނުފެނުނެވެ. އޭނާއަށް އެއްތަނެއްގައި ހިމޭނުން ނުހުރެވެއެވެ. އެންމެފަހުން ފޯނު ފެނުނީ އޭނާގެ އަތް ދަބަސްގެ ތެރެއިންނެވެ. ނުޝައިބާ ދާވަހަކަ ބުނަން ނަޝްވާއަށް ގުޅާގުޅާ ފޯނަށް ޖަވާބެއް ނުދިނެވެ. އަޒްކާއަށް ގުޅިއިރު ފޯނު އޮތީ އޮފްކޮށްލާފައެވެ. ނަތާޝާ ހަދާނެގޮތް ހުސްވިއެވެ.


މަލިކަށް ޖެއްސި ފުރަތަމަ ސީޕްލޭނަކަށް މޯލްޑިއަން ސީޕްލޭން | Sandhaanu\nމަލިކަށް ޖެއްސި ފުރަތަމަ ސީޕްލޭނަކަށް މޯލްޑިއަން ސީޕްލޭން\nއަވަށްޓެރި މަލިކަށްޖެއްސި ފުރަތަމަ ސީޕްލޭނެއްގެ ގޮތުގައި ދިވެހި ގައުމީ އެއަރލައިން މޯލްޑިވިއަން ސީ ޕްލޭން އިއްޔެ މަލިކަށް ޖައްސައިފިއެވެ.\nމޯލްޑިވިއަނުން ކުރި ޓްވީޓެއްގައި ބުނެފައިވަނީ އިންޑިޔާގެ މަލިކަށް ދިވެހި ފަޅުވެރިންނާއެކު ގައުމީ އެއާލައިން ކުރި މި ދަތުރަކީ ތާރީޚީ ދަތުރެއްކަމަށެވެ.\nމޯލްޑިވިއަނުން ބުނީ މަލިކުގައި ސީޕްލޭން މަޑުކޮށްލީ އިންޑީއާގެ ސްޕައިސް ޖެޓްގެ ޗާޓާ ދަތުރެއްގައި އިންޑިއާގެ އަހްމަދު އާބާދަށް ދިއުމުގެ މަގުމަތީގައެވެ.\nމީގެ ކުރިން މަލިކަށް އެއްވެސް އެއަރލައިނެއްގެ ބޯޓެއް ޖެއްސި ކަމަށް ތާރީޚުން ނުދައްކާކަމަށް ވެސް މޯލްޑިވިއަނުން ބުނެއެވެ.\nމަލިކަކީ އެރަށުގައި އެއަރޕޯޓެއް އޮންނަ ރަށެއްނޫނެވެ. ނަމަވެސް ވައިގެ ދަތުރުތައް ކުރުމަށް 1987 އިން ފެށިގެން ހެލިޕެޑެއް ގާއިމްކޮށް އާންމުގޮތެއްގައި ހެލިކޮޕްޓަރ ދަތުރުތައް އެރަށުގައި ކޮށްއުޅެއެވެ. ދިވެހިބަހުގެ އުސްތާޒު އަބްދުﷲ ސާދިގު ވެސް ވަނީ ހެލިކޮޕްޓަރެއްގައި މަލިކަށް ވަޑައިގެންފައެވެ.\nއުސްތާޒު އަބްދުﷲ ސާދިގު މަލިކަށް ދަތުރުކުރެއްވި ހެލިކޮޕްޓަރު މަލިކަށް ޖައްސަނީ\nކުރިން ރާއްޖޭގެ ރަށެއްގެ ގޮތުގައި އޮތް މަލިކަކީ ވަރަށް ގިނަގޮތްގޮތުން ދިވެހިންގެ ހިތްތަކާ ގާތް ރަށެކެވެ. ނަސްލީގޮތުންނާއ ސަގާފީގޮތުން ވަރަށް ބޮޑަށް ގުޅިފައިވާ ދިވެހިބަހުން ވާހަކަދައްކާ ބަޔަކު ދިރިއުޅޭ މިރަށު މީހުން މިހާރު އެކި ގޮތްގޮތުން ރާއްޖެއަންނަ މިންވަރުވެސް ވަނީ އިތުރުވެފައެވެ. އަދި މަލިކަށް ދިވެހިން ފޮނުވައިދިނުމުގެ ޚިދުމަތް އަމިއްލަ ކުންފުންޏެއް އުފެދުނުފަހުން ރާއްޖޭމީހުންވެސް މަލިކަށް ދިއުން އިތުރުވެފައިވާކަން ފާހަގަކޮށްލެވެއެވެ.